ކެންދޫގައި ވޯޓުލުމާ ގުޅިގެން ކަންހިނގާފައިވާގޮތް – Maldivian Democratic Party\nކެންދޫގައި ވޯޓުލުމާ ގުޅިގެން ކަންހިނގާފައިވާގޮތް\nކެންދޫ ދާއިރާގައި ހިމެނެނީ ކެންދޫ، ކިހާދޫ، ދޮންފަނު، ކަމަދޫ، ކުޑަރިކިލު، ދަރަވަންދޫ އެވެ.\nއެމްޑީޕީ ޕާލަމެންޓްރީ ޕްރައިމަރީ އަށް ކެންދޫ ދާއިރާއިން ކުރިމަތިލައްވާފައިވަނީ މަޢުރޫފް ޒާކިރު، ދާއިރާ، ބ.ކެންދޫ އާއި އަޙުމަދު ތަސްމީނު ޢަލީ، ހ.ރުވާމާގެ، ކ. މާލެ އެވެ.\nކެންދޫގައި ވޯޓުލުމުގެ އިންތިޒާމުތައް ކުރިޔަށް ގެންދިއުމަށް ފޯކަލް ޕޮއިންޓެއްގެ ގޮތުގައި ހަވާލުކޮށްފައި ހުރީ އިބްރާހިމް ޢަބްދުއްރަޙްމާން އާއެވެ. އެކަމުގައި އެހީތެރިވުމަށް ހަމަޖައްސާފައިވާ ދެ އޮފިޝަލުންނަކީ މުޙިއްދީން އަބްދުލް ގަފޫރު، އާއި މުޙައްމަދު އާދަމް އެވެ. ފޯކަލް ޕޮއިންޓުންނާއި އޮފިޝަލުން ހަމަޖެއްސީ ދާއިރާގެ ރައީސްގެ ލަފާގެމަތިން އިންތިޚާބާ ބެހޭ ކޮމިޓީއިންނެވެ.\nކެންދޫ ދާއިރާގެ ރައީސަކީ ކެންޑިޑޭޓް މަޢުރޫފު ޒާކިރު އެވެ.\nކެންދޫ ދާއިރާގެ ޕްރައިމަރީގެ ވޯޓުލުން ރާއްޖޭގެ އެހެން ދާއިރާތަކެކޭ އެއްގޮތަށް 24 ޖެނުއަރީ 2014 ވަނަ ދުވަހު ހަވީރު 4.00 ގައި ފެއްޓުނެވެ. ނަމަވެސް، އެދުވަހުގެ ވޯޓުލުން މެދުކަނޑައިލުމަށް ފާޓީ އޮފީހުން އެންގި އެންގުމަކާގުޅިގެން މެދުކަނޑައިލިއެވެ. ވޯޓުލުން އަލުން ފަށައިގެން ކުރިޔަށް ގެންދިއުމަށް ޕާޓީން ނިންމުމުން ކެންދޫއާއެކު އެ ދާއިރާގެ 04 ރަށުގައި ވޯޓުލުން ކުރިޔަށް ގެންދަން ފެއްޓުނެވެ.\n2. މައްސަލަ ދިމާވުން\nކެންދޫގެ ވޯޓުލުން ކުރިޔަށް ދިޔައިރު ކެންދޫގައި ތަސްމީނު ޢަލީގެ ކެންޑިޑޭޓުންނަށް ވޯޓުލުމުގެ އަމާން މާޙައުލެއް ނެތިގެން ތަސްމީނު ޢަލީގެ ގިނަ ބަޔަކަށް ވޯޓުނުލެވޭކަމުގެ ޝަކުވާ ޕާޓީއޮފީހަށް ލިބުނެވެ. މި މައްސަލަ ޕާޓީގެ އިންތިޚާބީ ޝަކުވާ ބަލާކޮމިޓީން ބެލުމަށް ފަހު ނިންމީ، ” ވޯޓް ލުމުގެ އިންތިޒާމްތައް އިތުބާރުހިފޭނެގޮތަކަށް ބެލެހެއްޓިފައިނުވާތީ” އެ ފޮށީގެ ވޯޓު ބާޠިލުކޮށް، ރަނގަޅު އިންތިޒާމެއްގެ ދަށުން ވޯޓުލުން އަލުން ބޭއްވުމަށެވެ. މި ފަދަ މައްސަލަ ދިމާވި އެހެން ރަށްރަށުގައި ވެސް މިގޮތަށް އަލުން ވޯޓުލުން ބޭއްވުމަށެވެ.\nކެންދޫގައި އަލުން ވޯޓުލުން ބޭއްވުމަށް ޕާޓީން އެންގުމުން، ކެންޑިޑޭޓް މައުރޫފް ޒާކިރު އާއި ސަޕޯޓަރުންގެ ނުފޫޒުން ވޯޓުލުން ކުރިޔަށް ގެންދެވޭނެ މާހައުލެއް ތަނަވަސްކޮށެއް ނުދެއްވިއެވެ. އެ ފަރާތުގެ ވާހަކައަކީ ކެންދޫގައި ވޯޓުލުން ކުރިޔަށް ގެންދެވޭނީ ކެންދޫ ދާއިރާގެ އަނެއް ފަސްރަށާވެސް އެކުގައި ކަމަށެވެ. ނަމަވެސް އަނެއް ހަތަރު ރަށުގައި އަމާންކަމާއި މިނިވަންކަމާއެކު ހާމަކަން ބޮޑުކޮށް ވޯޓުލުން ކުރިޔަށް ގެންގޮސް ވޯޓު ގުނައި އޭގެ ނަތީޖާ އިޢުލާންކޮށް، އޮފިޝަލުން ސޮއިކޮށް ނަތީޖާ ޝީޓު ޕާޓީ އޮފީހަށް ވެސް ފޮނުވާފައިވުމާއެކު އެ ރަށްރަށުގެ ވޯޓު ބާޠިލުކޮށް އަލުން ވޯޓުލާންޖެހޭ އެއްވެސް ސަބަބެއް ނެތްއިރު އެކަން އެގޮތަށް ކުރެވެން ނެތްކަމަށް ޕާޓީ އޮފީހުން ކެންދޫއަށް އެންގިއެވެ. އަދި، 31 ޖެނުއަރީގެ ނިޔަލަށް ކެންޑިޑޭޓުން ހޮވައި ނިންމަން ބޭނުންވާކަމަށާއި ކެންދޫގެ ވޯޓުލުން ގެންދެވޭނެ ގޮތެއް ހަދައިދިނުމަށް ޕާޓީން ތަކުރާރުކޮށް އެދުނެވެ. ނަމަވެސް އެ ފަދަ އެއްބާރުލުމެއް ކެންދޫއަކުން ނުލިބުނެވެ.\nޕާޓީން ނިންމީ ކެންދޫއަށް ޓީމެއް ފޮނުވައިގެން 31 ޖެނުއަރީ 2014 ދުވަހު އިންތިޚާބު ބޭއްވުމަށެވެ. ނަމަވެސް، ކެންދޫގައި ތިބި މައުރޫޕުގެ ސަޕޯޓަރުން ޓީމުގެ މީހުންނަށް ބިރުދައްކައި އިންތިޚާބު ކުރިޔަށް ގެންދިއުމަށް ހުރަސްއެޅިއެވެ.\n3. އިންތިޚާބާބެހޭ ކޮމިޓީން ފާހަގަކުރާ ކަންކަން\nމި މައްސަލައާމެދު ޢަމަލުކުރާނެ ގޮތެއް ނިންމުމަށް 1 ފެބްރުއަރީ 2014 ދުވަހު ހެދުނު އިންތިޚާބާ ބެހޭ ކޮމިޓީ ބައްދަލުކުރިއެވެ. އެ ކޮމިޓީން ތިރީގައި މިވާ ކަންކަން ފާހަގަކުރިއެވެ:\nހ. އެއް ކެންޑިޑޭޓެއްގެ ފަރާތުން ހުށައެޅުނު ޝަކުވާ އާގުޅިގެން ބެލިބެލުމުން ކެންދޫގެ އިންތިޚާބު އަލުން ބާއްވާން ޖެހޭ ކަމަށް ޝަކުވާ ބަލާކޮމިޓީންވަނީ ކަނޑައަޅާފައެވެ\nށ. ކެންޑިޑޭޓް މަޢުރޫފާއި ސަޕޯޓަރުން އެދޭފަދައިން، ދާއިރާގެ އެހެން ރަށްރަށުގައި އަލުން ވޯޓުލަންޖެހޭ އެއްވެސް ސަބަބެއް ނެތް ކަމަށް ވާތީ އެ ރަށްރަށުގައި އަލުން ވޯޓު ނުލެވޭނެ ކަން ޕާޓީން އެ ފަރާތްތަކަށް އަންގާފައިވެއެވެ.\nނ. ޕާޓިން ވަނީ “ވޯޓް ލުމުގެ އިންތިޒާމްތައް އިތުބާރުހިފޭނެގޮތަކަށް ބެލެހެއްޓިފައިނުވާތީ” ކެންދޫގެ އިންތިޚާބު ބާޠިލުކޮށް އަލުން އިންތިޚާބު ބާއްވަން ނިންމިކަން އިޢުލާންކޮށްފައެވެ\nރ. ޕާޓީން ވަނީ އަލުން އިންތިޚާބު ބޭއްވުމަށް ކެންދޫއަށް އަންގަވާފައެވެ\nބ. ކެންދޫގައި ވޯޓުލުމުގެ ކަންތައް ނިންމައި 31 ޖެނުއަރީގެ ކުރިން ކެންޑިޑޭޓް ކަނޑައަޅަން ބޭނުންވާކަން ޕާޓީން ވަނީ ކެންދޫއަށް އަންގާފައެވެ\nޅ. ޕާޓީންވަނީ 31 ޖެނުއަރީ 2014 ވަނަ ދުވަހު ކެންދޫގައި ވޯޓުލުމުގެ ކަންތައް ކުރިޔަށް ގެންދިއުމަށް މިނިވަން ޓީމެއް ކެންދުއަށް ފޮނުއްވާފައެވެ\nކ. ކެންދޫގައި ވޯޓުލުމުގެ ކަންކަން ހިންގުމަށް މާލެއިން ދިޔަ ޓީމަށް ކެންދޫން އެއްބާރުލުން ނުދީ ވޯޓުލުމަށް ހުރަސް އެޅުމުގެ ސަބަބުން ވޯޓުލުން ކުރިޔަށް ނުގެންދެވި އެ ޓީމު ޖެހުނީ އެނބުރި އަންނާށެވެ.\nއ. ކެންދޫއަށް ދިޔަ ޓީމުގެ ރިޕޯރޓް އިންތިޚާބާ ބެހޭ ކޮމިޓީން އަޑުއެހިއެވެ. އެ މީހުން ބުނާ ގޮތުން، އަދި ކުރިން ކެންޑިޑޭޓް މައުރޫފާއި ސަޕޯޓަރުން ބުނަމުންދިޔަ ގޮތުން ވެސް ކެންދޫގެ މަޢުރޫފަށް ސަޕޯރޓްކުރާ މީހުން ތިބީ ދާއިރާގެ އެހެން ރަށްރަށާއެކުގައި ނޫނީ ކެންދޫގައި ވޯޓުލުން ކުރިޔަށް ނުގެންދިއުމަށެވެ.\n4. އިންތިޚާބާ ބެހޭ ކޮމިޓީގެ ނިންމުން\nކެންދޫގައި ވޯޓުލުމުގެ ކަންކަން ކުރިޔަށް ގެންދިއުމަށް ތަކުރާރުކޮށް އެންގުމުންވެސް ކުރިޔަށް ގެންގޮސްފައި ނުވާތީއާއި، ވޯޓުގެ ކަންކަން މިނިވަންކަމާއި އިންސާފުވެރިކަމާއެކު ކުރިޔަށްގެންދިއުމަށް މާލެއިން ޓީމެއް ފޮނުވުމުންވެސް ކެންދޫގައި އިންތިޚާބު ކުރިޔަށް ގެންދިއުމަށް ހުރަސްއަޅާފައި ވާތީއާއި، ޕާޓީގެ ޓިކެޓް ލިބޭ ކެންޑިޑޭޓުން 31 ޖެނުއަރީ 2014 ގެ ކުރިން ކަނޑައަޅަން ނިންމާފައިވާތީ، ކެންދޫއާ ނުލައި އެދާއިރާގެ ވޯޓުގެ ނަތީޖާނެރެ ކެންޑިޑޭޓު އިޢުލާންކުރުން\n1 ފެބްރުވަރީ 2014


AFC jaaga gehlun: Zimmaa nunegumaai ihumaalu | Mihaaru\nއޭއެފްސީ ކަޕްގައި މި އަހަރު ރާއްޖޭގެ ނިއު ރޭޑިއަންޓާއި ބެންގަލޫރު ކުޅުނު މެޗުގެ ތެރެއިން.-- ފޮޓޯ: ނިޝާން އަލީ/ މިހާރު\n24 ނޮވެމްބަރ 2018 - 10:086comments\nއޭއެފްސީން 2004 ވަނަ އަހަރު ތައާރަފް ކުރި އޭއެފްސީ ކަޕަކީ ރާއްޖޭގެ ކްލަބްތަކަށް ބައިނަލްއަގްވާމީ މައިދާނުގައި ކުޅުންތެރިންގެ ހުނަރު ތަރައްގީ ކުރުމަށާއި މާލީ ގޮތުން ފައިދާ ހޯދަން ލިބުނު ރަނުގެ ފުރުސަތެކެވެ. ރާއްޖޭގެ ދެ ކްލަބަށް މި މުބާރާތުން ފުރުސަތު ލިބޭތީ ނިސްބަތުން ގިނަ ކުޅުންތެރިންތަކެއް ވަނީ މި މުބާރާތުގެ ތެރެއިން އެހެން ހަރުފަތަކަށް އަރައިފަ އެވެ. އަދި 2005 ވަނަ އަހަރު ނިއު ރޭޑިއަންޓުން މުބާރާތުގެ ތިން ވަނަ ހޯދައި ބޮޑު މާލީ ފައިދާއެއް ނެރެ، ފުރަތަމަ ފަހަރަށް ފައިދާގައި ސީޒަން ނިންމާލި އެވެ. އެކަމަކު އަންނަ އަހަރު ރާއްޖޭގެ ކްލަބްތަކަށް މި މުބާރާތުން ފުރުސަތެއް ނެތެވެ. ރާއްޖޭގެ ކްލަބްތަކަށް އޭއެފްސީ ކްލަބް ލައިސަންސް ނުލިބޭތީ އެވެ.\nކްލަބް ލައިސަންސިން ކަންތައްތައް ފުރިހަމަ ކުރަން ކަނޑައަޅާފައި އޮތް އެންމެ ފަހުގެ މުއްދަތަކީ މިދިޔަ މަހުގެ 31 ވަނަ ދުވަހެވެ. އެ މުއްދަތު ހަމަވުމުގެ ކުރިން ރާއްޖޭގެ ކްލަބްތަކުން ލިޔެކިއުންތައް ހަމަނުވާ ކަމަށް ބަލާފައި އޭއެފްސީން ވަނީ ރާއްޖެ އަށް ފުރުސަތު ނުދޭން ނިންމައިފަ އެވެ. އެ ސިސްޓަމް އަލުން ހުޅުވައިދޭން އެފްއޭއެމުން އެދުނު ނަމަވެސް އޭއެފްސީ އެކަން ކޮށްނުދިނެވެ. އަދި މިހާރު ވަނީ ރާއްޖޭގެ ކްލަބްތައް ނުލައި މުބާރާތުގެ ގުރުއަތުލުން ވެސް ބާއްވައިފަ އެވެ.\nކްލަބް ލައިސަންސިން އަކީ ކޮބާ؟\nއޭއެފްސީން އަންނަނީ މީގެ އަހަރުތަކެއް ކުރިން ކްލަބްތައް ހިނގުން ހަރުދަނާ ކުރުމުގެ ގޮތުން ކްލަބް ލައިސަންސިން ސިސްޓަމެއް ތައާރަފްކޮށްފަ އެވެ. އޭގެ މައުލޫމާތު ދިނުމަށް ގިނަ ޕްރޮގްރާމްތަކެއް ވެސް އޭއެފްސީގެ އޮފިޝަލުން ފޮނުވައިގެން ވަނީ ހިންގައިފަ އެވެ. އަދި އެފްއޭއެމްގައި އެކަމަށް ހާއްސަކޮށް އޮފިޝަލެއް ވެސް ހަމަޖައްސާފައިވެ އެވެ. ތަފާތު އެކި ޓްރެއިނިންތައް ވެސް އެ އޮފިޝަލަށް ވަނީ ދީފަ އެވެ. އަދި ކްލަބްތަކަށް ވެސް ޕްރޮގްރާމް ވަނީ ހިންގައިފަ އެވެ.\nކްލަބް ލައިސަންސިންގައި ކްލަބްތަކުން ފުރިހަމަ ކުރަން ޖެހޭ ބައިތަކުގެ އިތުރުން އެފްއޭއެމް އިން ވެސް ބައެއް ފުރިހަމަ ކުރަން ޖެހެ އެވެ. އޭގެ ތެރޭގައި އިންފްރާސްޓްރަކްޗާ ބައިގައި ހިމެނޭ ހޯމް މެޗުތައް ކުޅޭ ދަނޑުގެ ބައި ވެސް ހިމެނެ އެވެ. ރާއްޖޭގެ ކޮންމެ ޓީމެއް އޭއެފްސީ ކުޅުނަސް ހޯމް މެޗުތައް ކުޅެނީ ގަލޮޅު ދަނޑުގައި ކަމަށްވާތީ އެ ދަނޑުގެ ލިއެކިއުންތަކެއް ހުށަހަޅަން ޖެހޭއިރު އެއީ ކްލަބްތަކަށް ވުރެން އެފްއޭއެމަށް ލިބޭނެ ލިއެކިޔުންތައް ކްލަބްތަކުން ގަބޫލުކުރެ އެވެ.\nމި އަހަރު ރާއްޖޭގެ ދެ ޓީމުން އޭއެފްސީ ކަޕްގައި ކުޅުނެވެ. ނިއު ރޭޑިއަންޓް ގްރޫޕް ސްޓޭޖުގައި ކުޅުނުއިރު، ކޮލިފައިން ބުރުގައި ޓީސީ ސްޕޯޓްސް ކްލަބް ވަނީ ކުޅެފަ އެވެ. މި އަހަރު އޭއެފްސީން ލުއިތަކެއްދީ ކްލަބް ލައިސަންސިން ގިނަ ކަންތައްތަކެއް ފުރިހަމަ ނުވެ ހުއްޓަސް އޭއެފްސީ ކަޕްގައި ކުޅުމުގެ ފުރުސަތު ދިނީ ޖެހިގެން އަންނަ އަހަރަށް ކަންތައްތައް ރަނގަޅުކުރާނެ ކަމުގެ އުއްމީދުގަ އެވެ.\nއެފްއޭއެމުން ބުނީ ކްލަބް ލައިސަންސިން ކަންތައް ފުރިހަމަ ކުރުމަށް ކޮންމެ ކްލަބަކުން ހާއްސަ އޮފިޝަލެއް ހުންނަން ޖެހޭ ކަމަށެވެ. އެ އޮފިޝަލް އޭއެފްސީގެ ކްލަބް ލައިސަންސިން ސިސްޓަމް (ކްލާސް) އަށް އެ ކްލަބަކަށް ދީފައިވާ ހާއްސަ ލޮގިން އަކުން ހުރިހާ ލިޔެކިއުންތަކެއް އަޕްލޯޑް ކުރަން ޖެހޭނެ ކަމަށެވެ.\nކްލަބްތަކުން ހުރިހާ ލިޔެކިއުންތަކެއް ކްލާސް އަށް އަޕްލޯޑް ކުރުމުން އެ ހިސާބުން ހުރިހާ ކަމެއް ނުނިމެ އެވެ. އެއީ ކްލަބްތަކުން ފޮނުވާ ލިއުންތައް ސައްހަތޯ ބަލައި އެ އެޕްރޫވްކުރުމުން މެނުވީ އޭއެފްސީ އަށް އެ ލިއުންތައް ނުލިބޭނެތީ އެވެ. އޭގެ މާނަ އަކީ ލިއެކިއުންތައް ހަމަކުރިޔަސް ނުކުރިޔަސް މީގެ ފަހު ބަސް ބުނާ ފަރާތަކީ އެފްއޭއެމް ކަމެވެ.\nމި އަހަރުގެ އޭއެފްސީ ކަޕްގައި ރާއްޖޭގެ ނިއު ކުޅުނު މެޗެއްގެ ތެރެއިން ސަޕޯޓަރުން ޓީމަށް ހިތްވަރުދެނީ.-- ފޮޓޯ: ނިޝާން އަލީ/ މިހާރު\n"މިހާރު" އާ ވާހަކަ ދެއްކި ބައެއް ކްލަބްތަކުން ބުނީ ލިޔެކިއުންތައް ފޮނުވުމުން އެ އެޕްރޫވްކޮށް އޭއެފްސީ އަށް ހަމައަށް އެ ފޯރުކޮށްދިނުމުގެ ފަހު ޒިންމާ އޮތީ އެފްއޭއެމް ކޮނޑުގައި ކަމަށާއި އެހެންވެ، މި ކަމުގައި އެފްއޭއެމާއި ކްލަބްތަކުގެ ވެސް އިހުމާލު ވެސް އެބައޮތް ކަމަށް ގަބޫލުކުރަން ޖެހޭ ކަމަށެވެ.\nއެފްއޭއެމުން މީގެ ކުރިން ބުނެފައިވަނީ ކްލަބް ލައިސަންސިން ކަންތައްތައް އެންމެ ރަނގަޅަށް ފުރިހަމަކުރީ މާޒިޔާ ކަމަށާއި ފުރުސަތު ލިބުނަސް މާޒިޔާ އަށް ކުޅެވުމުގެ ފުރުސަތު އެބައޮތް ކަމަށެވެ. އެފްއޭއެމުން އޭރު ފާހަގަކުރީ މާޒިޔާ އިން ހަތަރު ކުޅުންތެރިއެއްގެ މެޑިކަލް ރިޕޯޓް ހުށަހަޅާފައި ނެތް ކަމެވެ. އެކަމަކު "މިހާރަ"ށް ވާހަކަ ދެއްކި ބޭރު ޓީމެއްގެ އޮފިޝަލަކު ބުނީ ހަމައެކަނި ހަތަރު ކުޅުންތެރިންގެ މެޑިކަލް ރިޕޯޓް ހުށަނާޅައިގެން ފުރުސަތު ނުދޭނެ ކަމަށް ގަބޫލުކުރެވެން ނެތް ކަަމަށެވެ.\nރާއްޖޭގައި ކްލަބް ލައިސަންސިންގެ މަސައްކަތް އެންމެ ބޮޑަށް ކުރީ މާޒިޔާ އާއި ނިއު އަދި ޓީސީން ކަން އެފްއޭއެމުން ވެސް ވަނީ ފާހަގަކޮށްފަ އެވެ. އެހެން ޓީމުތަކުގެ ތެރޭގައި ކްލަބް ލައިސަންސިންގެ މަސައްކަތް އެންމެ ފުރިހަމަ އަށް ނުކުރީ އޭއެފްސީ ކަޕަށް އެ ޓީމުތައް ކޮލިފައިނުވާނެކަމަށް މާކުރިން ނިންމައިގެން ތިބުމުންނެވެ.\nއޭއެފްސީން ވަނީ އޭއެފްސީ ކަޕްގެ ފޯމެޓަށް 2016 ވަނަ އަހަރު ބޮޑު ބަދަލެއް ގެނެސްފަ އެވެ. އެއީ ދެ ޒޯނަކަށް ބަހާލައިގެން މުބާރާތް ކުރިއަށްގެންދާ ގޮތަށެވެ. އޭގެ ފަހުން މުބާރާތުގައި ދެކުނު އޭޝިއާގެ ޓީމުތައް ވާދަކުރަނީ މި ސަރަހައްދުގެ ޓީމުތަކަށް ހާއްސަކޮށްފައި އޮތް ގްރޫޕުގަ އެވެ. ރާއްޖެ އާއި ޕާކިސްތާން ނުލައި މި ސަރަހައްދުގެ ހުރިހާ ގައުމަކަށް ވަނީ އޭއެފްސީ ކަޕުން ފުރުސަތު ލިބިފަ އެވެ.\nއޭއެފްސީ ކަޕްގެ ގްރޫޕް ސްޓޭޖުން މި ފަހަރު ރާއްޖެ އަށް އޮތް ޖާގަ ދިނީ ނޭޕާލަށެވެ. މިއީ އެ ގައުމުގެ ފުޓްބޯޅަ އަށް ލިބުނު ވަރަށް ބޮޑު ފުރުސަތެކެވެ. އެއް އަހަރުގެ މެދުކެނޑުމަކަށް ފަހު ރާއްޖެ 2020 ގެ މުބާރާތުގައި ވާދަކުރާއިރު ދެ ޖާގައިގެ ބަދަލުގައި އެންމެ ޖާގައެއް ލިބުމުގެ ފުރުސަތު ވެސް އެބައޮތެވެ.\nހުރިހާ ގެއްލުމެއް ކުޅުންތެރިންނަށް!\nކުޅުންތެރިން ކޮންމެ އަހަރަކު ކްލަބް ބަދަލުކުރާއިރު އެންމެ ބޮޑަށް ބަލަނީ އޭއެފްސީ ކަޕްގައި ވާދަކުރާ ކްލަބަކަށް ބަދަލުވުމަށެވެ. ސަބަބުތައް ބައިވަރެވެ. ބައިނަލްއަގްވާމީ ތަޖުރިބާ ގިނަކޮށް ގައުމީ ޓީމުން ފުރުސަތު ހޯދުމުގެ މަގުސަދުގައި ވެސްމެ އެވެ. އޭއެފްސީ ކަޕްގައި ކުޅެލުމުގެ ފުރުސަތު ރާއްޖޭގެ ކްލަބްތަކަށް ގެއްލުމުން އޭގެ ހަގީގީ އެންމެ ބޮޑު ގެއްލުން ލިބެނީ ކުޅުންތެރިންނަށެވެ، މި ފަހަރުގެ ލީގު ކާމިޔާބުކުރުމުގެ އެންމެ ބޮޑު ފުރުސަތެއް އޮތް ޓީސީ ސްޕޯޓްސް ކްލަބްގެ ކޯޗު މުހައްމަދު ނިޒާމް (ނިޒާމްބެ) ވެސް ވަނީ އެކަން ފާހަގަކޮށްފަ އެވެ.\nމި ފަހަރުގެ އޭއެފްސީ ކަޕްގެ ޕްރިލިމިނަރީ ބުރުގައި ބަންގްލަދޭޝްގެ ސަައިފް އަތުން މޮޅުވުމަށް ފަހު ޓީސީގެ ކުޅުންތެރިން އުފާފާޅުކުރަނީ. -- ފޮޓޯ: ނިޝާން އަލީ/ މިހާރު\n"މިހާރަ"ށް ވާހަކަ ދެއްކި ކުޅުންތެރިޔަކު ބުނީ އެކަށީގެންވާ ވަރަށް މުބާރާތެއް ކުޅެން ނުލިބުމުގެ މާޔޫސްކަން އޮއްވައި އޭއެފްސީ ކަޕް ގެއްލުނު ހަބަރާ އެކު އަންނަ އަހަރާ މެދު ކުރި އުއްމީދުތައް ވެސް ފެނަށް ދިޔައީ ކަމަށެވެ.\n"ކޮންމެ ސަބަބަކާ ހުރެ ނަމަވެސް މި އަހަރު ނެތް އެފްއޭ ކަޕެއް. ޕްރެޒިޑެންޓްސް ކަޕެއް. އެހެން އޮއްވައި މި އިނގެނީ އަންނަ އަހަރު އޭއެފްސީ ކަޕް ކުޅެވެން ނެތްކަން. އެ ދިޔައީ އަންނަ އަހަރަށް ކުރާ އުއްމީދުތައް ފެނަށް. އޭއެފްސީ ކަޕަކީ ރާއްޖޭގެ ކުޅުންތެރިން އެންމެ ބޮޑު ސަމާލުކަމެއްދޭ މުބާރާތް. އެ ނެތިއްޔާ ގައުމީ ޓީމު ކުޅުންތެރިންނަށް ވެސް ގެއްލުން ވާނެ،" އެ ކުޅުންތެރިއާ ބުންޏެވެ.\nއިތުރު ލިޔުންތައް އޭއެފްސީ ކަޕް އެފްއޭއެމް އޭއެފްސީ ކަޕް 2018


އޮފިސަރ ގުރޭޑް 2\nސަޕޯޓިންގ ކޯރ އެލަވަންސް މަހަކު -/700ރުފިޔާ\nހުރިހާ ދަރިވަރުންނަށް ފައިދާހުރި ގޮތެއްގައި ސްކޫލްގެ ކުޅިވަރުގެ އެންމެހައި ކަންތައްތައް ރާވައި ހިންގުން.\nހުރިހާ ގުރޭޑެއްގެ ޕީއީ ސްކީމްތައް ޗެކްކުރުން.\nސްކީމްގައިވާ ސްކިލްސް ތަކާއި ހުނަރުތައް ކުރިއަށް ގެންދިއުމުގައި ޓީޗަރުންނަށް އެހީތެރިވެދިނުން.\nޕީއީއަށް ބޭނުންކުރެވޭ ސާމާނުތައް ރަގަނޅަށް ބެލެހެއްޓުމާއެކު މިތަކެތި ގެންގުޅޭނެ ގޮތާއިމެދު ޓީޗަރުންނަށް ލަފާ ދިނުން.\nޕީއީ ގަޑިއަށް ބޭނުންވާ ސާމާނުތައް ޓީޗަރުންނަށް ފަސޭހައިން ލިބޭނެ އިންތިޒާމް ހަމަޖެއްސުން.\nސްކޫލްގެ ދަރިވަރުން ބައިވެރިވާ ހުރިހާ ކުޅިވަރު މުބާރާތްތަކަށް ދަރިވަރުން ރަނގަޅަށް ތައްޔާރުކުރުން.\nސްކޫލްގެ ދަރިވަރުނަށް ހުޅުވާލެވޭ ހުރިހާ ކުޅިވަރު މުބާރަތްތަކަށް ދަރިވަރުން ބައިވެރިކުރުން.\nއިންޓަރ ހައުސް އަދި އިންޓަރ ކުލާސް މުބާރަތްތަކުގައި ޓީޗަރުން އެހީތެރިވެދީ އެމުބާރާތްތަކުގެ އިންތިޒާމްތައް ބެލެހެއްޓުން.\nސްކޫލްގެ ހައުސްތަކާއި ކުލާސްތަކުގެ މެދުގައި ކުޅިވަރު ހަރަކާތްތައް ބޭއްވުމާއި ސްކޫލުން އިންތިޒާމްކުރާ ހަރަކާތްތަކުގައި ބައިވެރިވުން.\nސްކޫލްގައި ރާވާހިންގާ ހަރަކާތްތަކާއި ގުޅިގެން ހަވާލުކުރާ އެންމެހާ މަސައްކަތްކުރުމާއި،ހާޒިރުވާން އަންގާ ހަފްލާތަކަށް ހާޒިރުވުން.\n- 'ސާނަވީ' ނުވަތަ އެއާ އެއް ފެންވަރުގެ އިމްތިޙާނަކުން2މާއްދާއިން ދަށްވެގެން 'ޑީ' ގްރޭޑް ލިބިފައި ވުމާއެކު، އޭގެ އިތުރުން ' ސެކަންޑަރީ ސްކޫލް' ނުވަތަ ' ހަޔަރ ސެކަންޑްރީ ސްކޫލް' ސެޓްފިކެޓް އިމްތިހާނުގައި ' ދިވެހި' މި މާއްދާއިން ދަށްވެގެން ' ސީ ' ގްރޭޑް ލިބިފައިވުން އަދި މަގާމުގެ މަސައްކަތުގެ ދާއިރާއެއްގައި މަދުވެގެން2އަހަރު ދުވަހުގެ ތަޖުރިބާ ލިބިފައިހުރުން.\n- ' މަތީ ސާނަވީ' ނުވަތަ އެއާ އެއް ފެންވަރުގެ އިމްތިހާނަކުން2މާއްދާއިން ދަށްވެގެން 'އީ' ގްރޭޑް ލިބިފައިވުމާއެކު، އޭގެ އިތުރުން ' ސެކަންޑަރީ ސްކޫލް' ނުވަތަ ' ހަޔަރ ސެކަންޑްރީ ސްކޫލް' ސެޓްފިކެޓް އިމްތިހާނުގައި 'ދިވެހި' މި މާއްދާއިން ދަށްވެގެން ' ސީ' ގްރޭޑް ލިބިފައިވުން.\n-މަގާމުގެ މަސައްކަތާ ގުޅޭ ތައުލީމީ ރޮނގަކުން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ހާސިލްކޮށްފައިވުން.\n- ސްޕޯރޓްސް ސްޓަޑީޒް\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2020 މާރިޗު 8 ވާ އާދިއްތަ ދުވަހު13:00 ގެ ކުރިން، ރެހެންދި ސްކޫލަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ 2020 މާރިޗު 09 އާއި 2020 މާރިޗު 12 އާ ދެމެދު، ރެހެންދި ސްކޫލްގައެވެ.\n2 ރަޖަބު 1441\nޕަބްލިޝްކުރި ގަޑި: 1102


ކަރަން ޖޯހަރްގެ އާ ފިލްމެއް – DhiDaily\nކަރަން ޖޯހަރްގެ އާ ފިލްމެއް\nއޯގަސްޓް 22, 2020\nގިނަ ސަބަބުތަކަކާއި ހެދި ޝޫޓިންގެ ނުފެށި އޮތް ކަރަން ޖޯހަރްގެ ”ތަޚްތު“ ފަހުން ޝޫޓް ކުރުމަށް ނިންމާ އޭނާ އެހެން ފިލްމެއް ހަދަން ތައްޔާރުވަމުން އަންނަ ކަމަށް ބުނެފިއެވެ.\nއިންޑިއާގެ ނޫސްތަކަށް ދިން އިންޓަވިއުއްގައި ކަރަން ބުނީ މިވަގުތު ބުރަ ބޮޑު، ގިނަ މަސައްކަތް ކުރަން ޖެހޭ ފިލްމެއް ހެދުމުގެ ބަދަލުގައި ތަންކޮޅެއް ލުއި ފިލްމެއް ހެދުމުގެ ބޭނުމުގައި، މިވަގުތަށް ”ތަޚްތު“ގެ މަސައްކަތް މަޑުޖައްސާލުމަށް ފަހު އެހެން ފިލްމެއް ހެދުމަށް ނިންމީ ކަމަށެވެ. އަދި އެފިލްމްގެ ސްކްރީން ޕްލޭ މިހާރު ނިމިފައިވާ ކަމަށާއި، އެކަން އޭނާ ކުރީ މި ފުރަބަންދުގައި ގޭގާ ހުރެގެން ކަމަށެވެ. އަދި މިފަހަރު ހަދަން އުޅޭ ފިލްމަކީ 1998 ވަނަ އަހަރު ރިލީޒް ކުރި އޭނާގެ ފުރަތަމަ ފިލްމު ކަމަށްވާ ”ކުޗް ކުޗް ހޯތާ ހޭ“ ކަހަލަ ފިލްމަކަށް މިފިލްމު ހަދާނެ ކަމަށެވެ.\nފިލްމުގެ ވާހަކަ، ރަންވީރު ސިންގް އާއި އާލިއާ ބަޓަށް ނެރޭޓްކޮށް ދިނުމުން ދެ ތަރިން ވަނީ ފިލްމު ކުޅުމަށް އެއްބަސް ވެފައި ކަމަށާއި އެހެން ކަމުން ފެށޭ އަހަރުގެ ކުރީ ކޮޅުގައި ފިލްމުގެ މަސައްކަތް ފެށިގެންދާނެ ކަމަށް ބޮލީވުޑް ހަންގާމާގައި ވަނީ ރިޕޯޓް ކޮށްފައެވެ.\nއިންޑިއާގައި މުގާލްގެ ރަސްކަން އޮތް ދުވަސްވަރުގެ ވާހަކައެއް ކިޔައިދޭން ހަމަޖެހިފައިވާ ”ތަޚުތު“ ގެ ކާސްޓްގައި ވެސް ރަންވީރާއި އާލިއާ ހިމެނެ އެވެ. އެ ފިލްމުގެ ދެން ހިމެނެކީ ކަރީނާ ކަޕޫރާއި ވިކީ ކޯޝަލާއި އަނިލް ކަޕޫރާއި ބޫމީ ޕިޑްނޭކަރްގެ އިތުރުން ޖާންވީ ކަޕޫރެވެ. ”ތަޚުތު“ ސިނަމާތަކަށް ގެންނަން ތާވަލުކޮށްފައި އޮތީ އަންނަ އަހަރުގެ ޑިސެމްބަރުގެ 24 ގައި ކަމަށް ވިޔަސް، އޭގެ މަސައްކަތާ ނޫޅެތީ އެ ފުރުސަތު ވަރަށް ކުޑަ އެވެ.\nކަރަން އެންމެ ފަހުން ޑައިރެކްޓްކުރި ފިލްމަކީ ރަންބީރް ކަޕޫރާއި އަނުޝްކާ ޝަރުމާ އާއި ފަވާދު ޚާނާއި އައިޝްވާރިއާ ރާއީ 2016 ގައި ކުޅުނު ”އޭ ދިލް ހެ މުޝްކިލް“ އެވެ.\nކާރްތިކްގެ އުފަން ދުވަހު ސަޕޯޓަރުންނަށް ދިނީ ވަރުގަދަ ސަޕްރައިޒެއް\nނޮވެމްބަރ 23, 2020\nބާރްތީ އަދި އޭނާގެ ފިރިމީހާ 14 ދުވަހުގެ ޖުޑީޝަލް ކަސްޓަޑީގައި ބަހައްޓަން ނިންމައިފި\nނޮވެމްބަރ 22, 2020\nކިޑްނީ ފެއިލްވެ އެކްޓްރެސް ލީނާ މަރުވެއްޖެ\nސަނާ ހާން ކައިވެނިކޮށްފި\nކުރަތްޕެއް ކަފުންކޮށްގެން ހެދި ސިހުރަކުން ރާއްޖޭގެ ރަށެއްގެ އަވަށެއް ފަޅުކޮށްލި ވާހަކަ މިއޮތީ\nމޯލްޑިވިއަންގެ މުވައްޒަފަކު އޮޅުވާލައިގެން އެ ކުންފުނިން ގިނަ ޢަދަދެއްގެ ފައިސާނެގި މައްސަލައެއް ފުލުހަށް\nދަނބިދޫގައި ހުރި ބުދުތައް އުފުރާލައްވައި، އެ ރަށުގައި ތިބި ކާފަރުންނަށް ޝަހާދަތް ކިޔައިދެއްވި ވާހަކަ\nޝައިޚް މުޖުތަބާ، ޑރ.އިޔާޒަށް: “ސޫފީ އަޤީދާގެ މީހާ“ މަޖިލީހުގެ ރައީސްކަމަށް އިސްކުރީ ކޮންބަޔެއްތޯ!


COVID-19: Ithuru 37 meehaku positive vejje - AO News\nކޮވިޑް-19: އިތުރު 37 މީހަކު ޕޮޒިޓިވްވެއްޖެ\n11 އޭޕްރީލް 2020 ވަނަ ދުވަހު އެއާޕޯޓުން ކަރަންޓީނު ފެސިލިޓީތަކަށް މީހުން ގެންދިއުމުގައި މެރިން ޕޮލިސްގެ އޮފިސަރުން ހަރަކާތްތެރިވަނީ - ފޮޓޯ: ޕޮލިސް\nރާއްޖެއިން އިތުރު 37 މީހަކު ކޮވިޑް-19 އަށް ޕޮޒިޓިވްވެއްޖެ އެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ހާމަކުރާ ގޮތުގައި އިއްޔެ 18:00 އާއި ހަމައަށް އިތުރު 31 ދިވެހިންނާއި 06 ބިދޭސީން ވަނީ ޕޮޒިޓިވްވެފައެވެ. އޭގެ ކުރީ ދުވަހުވެސް 59 މީހުން ވަނީ ޕޮޒިޓިވްވެފަ އެވެ.\nމިއާއެކު ރާއްޖެއިން ކޮވިޑް-19 އަށް ޕޮޒިޓިވްވި މީހުންގެ އަދަދު ވަނީ 10,194 އަށް އަރައިފައިވެ އެވެ. އޭގެ ތެރޭގައި އެންމެ ގިނައިން ޕޮޒިޓިވްވެފައި ވަނީ ދިވެހިން ކަމަށްވާއިރު، ދެވަނަ އަށް އެންމެ ގިނައިން ޕޮޒިޓިވްވެފައި ވަނީ ބަންގްލަދޭޝް މީހުންނެވެ.\nއެޗްޕީއޭ އިން އެންމެ ފަހުން އާންމުކުރި މަޢުލޫމާތަށް ބަލާއިރު، ފާއިތުވި 24 ގަޑިއިރުގެ ތެރޭގައި ކޮވިޑް-19 އަށް ޓެސްޓްކުރުމަށް ޖުމްލަ 1,427 ސާމްޕަލް ނަގާފައިވެއެވެ. އަދި މިވަގުތު ކަރަންޓީނުގައި އެއްވެސް މީހަކު ނެތެވެ. ނަމަވެސް އައިސޮލޭޝަން ފެސިލިޓީތަކުގައި 556 މީހުން އެބަތިއްބެވެ. އަދި ހޮސްޕިޓަލްތަކުގައި 80 މީހަކު ދަނީ ފަރުވާ ހޯދަމުންނެވެ.\nހޭލުންތެރިވާންޖެހޭ ކަމެއް ކޮންޓެކްޓް ޓްރޭސިންގް އިން ވަނީ ފާހަގަކުރެވިފައި: ފުވައްމުލައް ހޮސްޕިޓަލް މެނޭޖަރ\nކޮވިޑް-19: އިތުރު 99 މީހަކު ބަލިން ރަނގަޅުވެއްޖެ\nކޮވިޑް-19: އިތުރު 42 މީހުން ޕޮޒިޓިވްވެއްޖެ\nކޮވިޑް-19: އިތުރު 50 މީހަކު ބަލިން ރަނގަޅުވެއްޖެ\nހޮނިހިރު , 24 އޮކްޓޯބަރ 2020


Car Accident Ehgai Geben Ulhunu Thuhthu Kuhjjaku Salaamai Koffi - Vaguthu\nކާރު އެކްސިޑެންޓެއްގައި ގެނބެން އުޅުނު ތުއްތު ކުއްޖަކު ސަލާމަތް ކޮށްފި\nއެކްސިޑެންޓެއްގައި ކޯރަކަށް ވެއްޓުނު ކާރެއްގެ ތެރޭގައި ހުރި ތުއްތު ކުއްޖަކު ސަލާމަތް ކޮށްފިއެވެ.\nމި ހާދިސާ ހިނގާފައިވަނީ އިންޑިއާގެ މަދްޔާ ޕްރަދޭޝްގައި5މީހަކު ގޮވައިގެން ދަތުރުކުރި ކާރެއް، އެހެން ކާރެއްގައި ޖެހިގެންނެވެ.\nމަންޒަރު ދުށް ފަރާތްތަކުން ބުނެފައިވަނީ އެއް ކާރު ދިޔައީ ވަރަށް ބާރަށް ކަމާށައި، ދެ އުޅަނދުވެސް ދިޔައީ ހަނި ފާލަމެއްގެ މަތިންކަމަށެވެ. އަދި ދެ ކާރު ނުޖެހޭގޮތަށް އެއްކާރު ވަނީ އަނބުރަންވެސް މަސައްކަތް ކޮށްފައި ކަމަށް އޭނާ ބުނެފައިވެއެވެ.\nމި އެކްސިޑެންޓް ހިނގައި ފަސް މީހުން ގޮވައިގެން ދިޔަ ކާރު ކޯރު ތެރެއަށް ވެއްޓުމުން އޭގައި ތިބި4މީހުން ވަނީ ބޭރަށް ނިކުމެފައެވެ. އެހެން ނަމަވެސް އޭގައި އެވަގުތު ހުރި ތުއްތު ކުއްޖާ ވަނީ ކާރުގެ ތެރޭގައި ކަމުން އެތަނުން މީހަކު ވަނީ ތުއްތު ކުއްޖާ ސަލާމަތް ކުރަން ކޯރު ތެރެއަށް ފުއްމާލާފައެވެ. އަދި ކުއްޖާ ސަލާމަތް ކޮށް އެއްގަމުގައި ތިބި މީހުންނާއި ކުއްޖާ ހަވާލު ކޮށްފައިވާ ކަމަށްވެސް މައުލޫމާތު ދިން ފަރާތުން ބުނެފައިވެއެވެ.\nމި ހާދިސާގައި އެއްވެސް މީހަކަށް ބޮޑު އަނިޔާއެއް ވެފައި ނުވެއެވެ. އެހެން ނަމަވެސް ބާރު މިނެއްގައި ދުއްވާފައި އައި ކާރުގެ ވެރިފަރާތް މިހާރު ފުލުހަށް ހާޒިރުކޮށް ބަޔާން ނަގާފައިވާ ކަމަށް ފުލުހުން ބުންޏެވެ.\nމިހާދިސާ ހިނގި ގޮތް ދައްކުވައިދޭ ވީޑިއޯ އެއް މިހާރު މީސް މީޑިއާގައި ދަނީ ދައުރުވަމުންނެވެ. އަދި ތުއްތު ކުއްޖާ ސަލާމަތް ކުރި ފަރާތައް ގިނަ ބަޔަކު އަންނަނީ ޝުކުރު އަދާކުރަމުންނެވެ.\nބުރިޖުގައި ކާރަކާއި ވޭނެއްޖެހި އެކްސިޑެންޓެއް ހިނގައިފި\nއެމްޑީއެޗް މަސާލާގެ ވެރިޔާ މަހާޝޭ މަރުވެއްޖެ\nތެދު ހާމަކޮށްދޭން އުޅުނު އިންޑިޔާގެ ނޫސްވެރިޔަކު ދިރިހުއްޓާ އަންދާލައިފި


Maldiviange andhiri faraah fenananee.....................\nމޯލްޑިވިއަން އަކީ ދިވެހިންގެ ޤައުމީ އެއަރ ލައިނެވެ. އަދި އެއީ ދިވެހިން ފަހްރުވެރިވާ އެއަރލައިނެކެވެ. ސަބަބަކީ ބޭރުމީހުންގެ ކުރިމަތީ ދިވެހިން ތަމްސީލް ކޮށްދޭ ފުރަތަމަ ސަވާރީއަށް ވުމެވެ.\nމޯލްޑިވިއަން އަކީ ވެސް ވިޔަފާރި ކުންފުންޏަކަށް ވީތީ އަނދިރި ފަރާތެއް އޮވެދާނެއެވެ. ޙަޤީގަށް އަންގަން ބޭނުންނުވާ ކަންކަންތައްތަކެއް ހުރެދާނެއެވެ. ނަމަވެސް ކޮންމެވެސް ދުވަހަކުން ރައްޔިތުންނަށް އެކަން އެނގޭނެއެވެ. އެގޮތުން މިއަދު އެކަން މިވަނީ ފަޅާ އަރާފައެވެ.\nދާދި ފަހުން މޯލްޑިވިއަން އިން އިޢުލާންކުރި ފްރޮމޯޝަނުން އެކަން އެނގިއްޖެއެވެ. ރައްޔިތުން ފެލަމުން ބޮޑު އަގުގައި ވިއްކަމުން ދިޔަ ޓިކެޓް ކުއްލިއަކަށް އަގުހެޔޮވެ %50 އާއި ހަމައަށް ދައްކޮއްލީއެވެ. އެއިރު ބުނަމުން ދިޔައީ އެތެރޭގެ އުދުހުންތައްވެސް ކުރަމުން ދިޔައީ ގެއްލުމުގައި ކަމަށެވެ. ނަމަވެސް އެއީވެސް ރައްޔިތުން ނުކަތާ ވަރަށް ބޮޑު އަގުގައި ޓިކެޓް ވިއްކައިގެންނެވެ. ފްލައިޓް ފުލްކޮށް އަބަދު އޮންނަ އިރުވެސް ގެއްލުމުގައި ކުރާ ދަތުރުތަކެއްކަމަށެވެ. ނަމަވެސް ޓްރިވެންޑްރަމަ ށް 99$ އަށް ކުރަން ވީމާ ގެއްލުން ފޫބެއްދުނީއެވެ. ގަމުން ޓްރިވެންޑްރަމަށް ކުރާ ދަތުރަކީ 1097.38 ކިލޯމީޓަރ ގެ ދަތުރަކަށް ވާއިރު އެދަތުރުގެ ދިގުމިނަކަށް 1 ގަޑިއިރާއި 25 މިނަޓް ހޭދަވެއެވެ. ނަމަވެސް ގަމުން މާލެއަށް ކުރާ ދަތުރަށް 1 ގަޑި އިރާއި 10 މިނަޓް ހޭދަވާއިރު އަގަކީ 115$ އެވެ.\nމިވާހަކަތައް މީސްމީޑިއާގައި އާއި ތުންތުންމަތިން ރައްޔިތުން ދައްކަން ފެށުމުން މޯލްޑިވިއަނަށް ޖަވާބު ދާރީއެއް ނުވެވުނެވެ. ރައްޔިތުންނަށް އޮޅުވާލައިގެން ހިންގަމުން ދިޔަ ޖަރީމާ ރައްޔިތުންނަށް އެނގިގެން ދިޔުމުން އެކުންފުނި ހަމަހިމޭން ވެއްޖެއެވެ. ރަސްމީ ސިފައެއްގައި މޯލްޑިވިއަން އިން މިކަމަށް ޖަވާބުދާރީ ނުވިނަމަވެސް އެތަނުގެ މުވައްޒަފުންގެ ފަރާތުން އިވެމުންދާ އަޑަކީ ޓިކެޓް އަގުހެޔޮ ކުރީ އަހަރީ ޗުއްޓީ އާއި ދިމާކޮށް ކަމަށެވެ. ހުރިހާ ބިދޭސި ޓީޗަރުންނާއި، ގިނަ ބަޔަކު ދަތުރު ކުރާނެތީ އެވެ.\nގިނަ ބަޔަކު ދަތުރު ކުރާނެތީ ހެޔޮ ނިޔަތުގައި ކުންފުނިން މިފަދަ ބޮޑު ގެއްލުމަކާއި ކުރިމަތި ލާފާނެބާއޭ އެއީ ގިނަ ބަޔެއްގެ ސުވާލެކެވެ. ދުވާލަކު5ފްލައިޓް ފުލްކޮށް ގަމާއި މާލެއާއި ދެމެދު ދަތުރު ކުރާއިރު ހެޔޮ ނިޔަތް ނެތީ ކީއްވެގެން ހެއްޔެވެ؟ އިތުރު އެއަރ ލައިންއަކުން އަގު ހެޔޮކޮށް ދަތުރު ފެށުމާއި އެކު އެއަގުގައި މޯލްޑިވިއަން އިން ދަތުރު ކުރީމާ އެއަށްވެސް ހެޔޮ ނިއަތޭ ކިޔޭނެ ހެއްޔެވެ؟ ނުވަތަ މަޖްބޫރު ވެގެންނޭ ނުކިޔޭނެ ހެއްޔެވެ؟\nކޮންމެއަކަސް ވިޔަފާރީގެ ނަޒަރުން ބަލާނަމަ މޯލްޑިވިއަން އިން ޖައްސަމުންދާ ސްޓަންޓްތަކަށް ބުނެވޭނީ ހަމަ ސާބަހެވެ. ނަމަވެސް ނިކަމެތި ރައްޔިތުންނަށް އޮޅުވާލަން ފެށީމާ އެރައްޔިތުންނަށް ޙަޤީގަތް އެނގިއްޖެވެ. ރައްޔިތުންގެ އަސާސީ މިފަދަ ކަމެއްގައި އެރައްޔިތުންނަށް މިފަދަ ބޮޑެތި ގެއްލުން ދިނުން ރަނގަޅެއް ނޫނެވެ.\nމަރީ ނޮވެމްބަރު 17, 2018\nދިރާގު މެން އުރީދޫމެން ވެސް އަހަރުމެން ފެލަނީ


އެބައިމީހުންގެ ނުރައްކާ ޙުރުމަތްތެރިވެގެންވާ މަދީނާއަށް…! – DhiSalafiyyah\nމައްކާގެ މުޝްރިކުން ރަސޫލުﷲ صلى الله عليه و سلم އާއި އެކަލޭގެފާނުގެ ޞަޙާބީންނަށް ކުރަމުންދިޔަ އަނިޔާތަކާއި ދުއްތުރާތައް ބޮޑުވި ހިނދު ﷲ ތަޢާލާ ވަނީ މަދީނާއަށް ހިޖުރަ ކުރުމުގެ އިޛުނަފުޅު އެބޭކަލުންނަށް ދެއްވައިފައެވެ. މަދީނާއަކީ އިސްލާމީ ފުރަތަމަ ދައުލަތް ބިނާ ކުރެވުނު ރަށްކޮޅެވެ. މުސްލިމުންގެ ހަނގުރާމައިގެ އެތައް ލަޝްކަރެއް އެރަށްކޮޅުން ތައްޔާރު ކޮށްފައިވެއެވެ. އެކަލޭގެފާނުގެ ޙަޔާތުގެ ފަހުކޮޅު ހޭދަ ކުރެއްވީވެސް މަދީނަތުން މުނައްވަރާގައެވެ. އެކަލޭގެފާނު އަވަހާރަވެ ފަސްދާނުލެވިފައިވަނީ ވެސް ހުދު އެރައްކޮޅުގައެވެ. އެކަލޭގަފާނަށްޓަކައި މަދީނާގެ ބިން ﷲތަޢާލާ ވަނީ މާތްކުރައްވާ ޙުރުމަތްތެރި ކުރައްވާފައެވެ.\nރަސޫލުﷲ صلى الله عليه و سلم ޙަދީޘްކުރައްވާފައިވެއެވެ. ((إِنَّ إِبْرَاهِيْمَ حَرَّمَ مَكَّةَ وَ إِنِّيْ حَرَّمْتُ الْمَدِيْنَةَ)) رواه مسلم މާނައީ :ހަމަކަށަވަރުން އިބްރާހީމް ޢަލައިހިއްސަލާމް މައްކާ ޙުރުމަތްތެރި ކުރެއްވިއެވެ. އަދި ތިމަންކަލޭގެފާނު މަދީނާ ޙުރުމަތްތެރި ކުރެއްވީމެވެ.”\nއެ ބިމަކީ ޞަޙާބީންގެ ތެރެއިން އެތައް ބޭކަލުންނެއް ދިރިއުޅުއްވާ އެބިމުގައި އަވަހާރަވެ ފަސްދާނުލެވިފައިވާ ބިމެކެވެ. މައްކާގެ ހަރަމް ފިޔަވާ އެހެން މިސްކިތްތަކުގައި ކުރާ ނަމާދަށްވުރެ 1000 ގުނަ އިތުރު ޘަވާބާއި ދަރުމަލިބޭ މަސްޖިދުން ނަބަވީ ވަނީ އެ މަދީނަގައެވެ. އަދި ސުވަރުގޭގެ ބަގީޗާތަކުގެ ތެރެއިން ބަގީޗާއެއް ވެސް އެމަދީނާގައި ވެއެވެ.\nމިނޫނަސްވެސް މިރަށްކޮޅަކީ އެތަކެއް ގޮތަކުން ޚާއްޞަވެ މާތްވެފައިވާ ރަށްކޮޅެކެވެ. މަދީނަތުލް މުނައްވަރާއަށް މުސްލިމުންގެ ހިތްތަކުގައި ޚާއްޞަ ޤަދަރަކާއި ލޯތްބެއް ދެވިފައިވެއެވެ. ރަސުލާ صلى الله عليه و سلم ދަތުރަކުން އެނބުރި ވަޑައިގަންނަވާ މަދީނާގެ މަލަމަތި ފެނިލެއްވުމުން އެކަލޭގެފާނުގެ ސަވާރީވެސް އަވަސްކުރައްވާ ދުވެލި ބާރު ކުރައްވައެވެ.\n(( أَنَّ النَّبِيَّ صَلَّى اللهُ عَلَيْهِ وَسَلَّمَ، كَانَ إِذَا قَدِمَ مِنْ سَفَرٍ، فَنَظَرَ إِلَى جُدُرَاتِ المَدِينَةِ، أَوْضَعَ رَاحِلَتَهُ وَإِنْ كَانَ عَلَى دَابَّةٍ حَرَّكَهَا مِنْ حُبِّهَا ))\nމަދީނާގެ މާތްކަމުގެ ތެރެއިން ހިމެނޭކަންތައްތަކުގެ ތެރޭގައި މަދީނާއަށް އީމާންކަން އެނބުރި ރުޖޫޢަވުން ހިމެނެއެވެ. ރަސޫލުﷲ صلى الله عليه و سلم ޙަދީޘްކުރައްވާފައިވާ ފަދައިންނެވެ.\n((إِنَّ الْإِيْمَانَ لَيَأْرِزُ إِلَى الْمَدِيْنَةَ كَمَا تَأْرِزُ الْحَيَّةَ إِلَى جُحْرِهَا)) رواه البخاري و مسلم މާނައީ: “ހަމަކަށަވަރުން އީމާންކަން މަދީނާއަށް އެނބުރި ރުޖޫޢަވާނެއެވެ. ހަރުފައެއް އޭގެހޮރަށް އެނބުރި ރުޖޫޢަވާ ފަދައިންނެވެ.”\nކަންމިހެން އޮތްއިރުވެސް މަދީނާގެ ބިމުގައި ބިދުޢަތައް ހެދުމާއި މުންކަރާތްތައް ހިންގުމާއި އެބިން ފަސާދަކޮށް ހެދުމަކީ ނުބައި މީހުން އަބަދުވެސް ކުރަމުން އަންނަ ކަންކަމެވެ. އެފަދަ ކަންކަމަށް އިންޒާރު ކުރައްވާ ރަސޫލާ صلى الله عليه و سلم ވަނީ އެކަމުގެ ނުބައިކަން އުއްމަތަށް ބަޔާންވެސް ކޮށްދެއްވައިފައެވެ. އެކަލޭގެފާނު ހަދީޡްކުރެއްވިއެވެ.\n(( الْمَدِينَةُ حَرَمٌ، فَمَنْ أَحْدَثَ فِيهَا حَدَثًا، أَوْ آوَى مُحْدِثًا، فَعَلَيْهِ لَعْنَةُ اللهِ وَالْمَلَائِكَةِ وَالنَّاسِ أَجْمَعِينَ، لَا يُقْبَلُ مِنْهُ يَوْمَ الْقِيَامَةِ عَدْلٌ، وَلَا صَرْفٌ ))\nމާނައީ :” މަދީނާއަކީ ޙަރަމެކެވެ. ފަހެ އެތަނުގައި ބިދުޢައެއް ހަދައިފިމީހާ ނުވަތަ ބިދުޢަވެރިއަކަށް ހިޔާވަހިކަންދީފިމީހާ (ދަންނައެވެ.) ފަހެ އޭނާއަށް ﷲއާއި މަލާއިކަތުންނާއި އެންމެހާ މީސްތަކުންގެ ލަޢުނަތްވެއެވެ. ޤިޔާމަތްދުވަހުން އޭނާގެ ކިބައިން ފަރުޟެއްވެސް އަދި ސުންނަތެއްވެސްޤަބޫލް ނުކުރައްވާނެތެވެ.” رواه مسلم\nޞަޙީޙުލްބުޚާރީ އާއި މުސްލިމްގައި ޢަލީ رضى الله عنه ގެކިބައިންވެސް މިޙަދީޘް ރިވާވެގެން އައިސްފައިވެއެވެ.\nއިމާމު މުސްލިމު ޞަޢުދު ބިން އަބީވައްޤާޞް رضى الله عنه ގެ އަރިހުން ރިވާކުރައްވާފައިވެއެވެ. ރަސޫލުﷲ ޞައްލަﷲ ޢަލައިހިވަސައްލަމް ޙަދީޘްކުރެއްވިއެވެ.\nމާނައީ :”ހަމަކަށަވަރުން ތިމަންކަލޭގެފާނު ދެ ލާބައިގެ ދެމެދުގައިވާ މަދީނާގެ ބިން، އެތަނުގެ ގަސްކެނޑުމާއި ޖަނަވާރުތައް ޝިކާރަކުރުން ހަރާމް ކުރެއްވީމެވެ.”\nކަންމިހެން އޮތްއިރު އެތަނުގައި ދިރިއުޅެމުންދާ މުސްލިމުން ނުވަތަ ޢުމްރާވެރިންނާއި ޙައްޖުވެރިންނަށް ޙަމަލާދިނުމާއި އެމީހުން މަރާ މަދީނާގައި ބިރުވެރިކަމާއި ފަސާދަ އުފެއްދުމުގެ ހަރާމްކަން ބޮޑުވެގެންވެއެވެ. އުއްމަތުގައި މީސްތަކުން ކާފަރުކުރުމުގެ ފިކުރު ބޮޑުވެ ޖިހާދުގެ ނަމުގައި އިސްލާމީ އަޤީދާއާއި ދަލީލްތަކުގެ ނުބައި މަފްހޫމުގައި އެއްވެސް އުސޫލެއްނެތި މުސްލިމުން މަރަމުންދާ މެރުމުގެ ނުރައްކާ މިއަދު މަދީނާއަށް ފޯރާފައިވުމަކީ ހިތާމަ ކުރަންޖެހޭ ކަމެކެވެ. ހަތް އުޑުގެ މަތީން އަމާންކުރެވިފައިވާ މިރަށްކޮޅުގައި ބޮން ގޮއްވާ މީހުންގެ ފުރާނައާއި މުދާ ދުއްވާލަމުންދަނީ އިސްލާމްދީނުގެ އަދާވާތްތެރިންކަމާއި މެދު އެއްވެސް މުސްލިމަކު ދެބަސް ނުވާނެއެވެ. މަދީނާގެ އަހުލުވެރިންނާއިމެދު ނުބައިކަންކަން ރާވާ މީހާއާއިމެދު ރަސޫލާ صلى الله عليه و سلم ބަޔާންކޮށްދެއްވައިފައިވެއެވެ.\nބުޚާރީ އެކަލޭގެފާނުގެ ޞަޙީޙްގައި ޞަޢުދުބިން އަބީ ވައްޤާޞް رضى الله عنهގެ އަރިހުން ރިވާކުރައްވާފައިވެއެވެ. ތިމަންކަލޭގެފާނު ނަބިއްޔާ صلى الله عليه و سلم ޙަދީޘްކުރައްވަނިކޮށް އަޑު އެއްސެވީމެވެ.\n((لاَ يَكِيدُ أَهْلَ المَدِينَةِ أَحَدٌ، إِلَّا انْمَاعَ كَمَا يَنْمَاعُ المِلْحُ فِي المَاءِ ))\nމާނައީ:” މަދީނާގެ އަހުލުވެރިންނާ ދެކޮޅަށް (ގެއްލުމެއް ދިނުމަށް) ރާވާ ކޮންމެ މީހަކު، ފެނުގެ ތެރެއަށް ލޮނު ގިރިގެންދާ ފަދައިން ހަލާކުވެ ދިޔުމަށް މެދުވެރި ކުރައްވައެވެ.”\nމާތް ﷲ ނުބައި މީހުންގެ ނުބައި ޢަމަލުތަކާއި މަކަރުން މަދީނާ ރައްކާތެރި ކުރައްވާށި! އަދި އިސްލާމީ ބިންތައް ދީނުގެ އަދާވަތްތެރިންގެ ޙަމަލާތަކުން ސަލާމަތްކުރައްވާށި! އާމީން


Mishkaa ge maru; Ihmaaluge kolheh neh\nމިޝްކާގެ މަރު؛ އިހުމާލުގެ ކޮޅެއް ނެތް\nމިޝްކާ: މި ކުޑަކުއްޖާގެ މަރާއެކު ހެލްތު ނިޒާމު ބޮއްސުންލާފައިވާ މިންވަރު ވަނީ އެންމެނަށް ސާބިތުވެފައި\nމިދިިޔަ އަންގާރަ ދުވަހުގެ ރޭ ކޮވިޑް ބަލީގައި މަރުވި ފާތިމަތު މިޝްކާއަކީ ރާއްޖެއިން ކޮވިޑް ޖެހިގެން މަަރުވި އެންމެ ހަގު ކުއްޖާ އެވެ. އިމާދުއްދީން ސްކޫލްގެ ޖުވެލް ސެންޓަރުގައި ކިޔަވަމުން އައި މިޝްކާގެ ކުއްލި މަރާއެކު މިޝްކާއަށް ފަރުވާ ލިބުން ލަސްވުމުގައި ހުރި އިހުމާލުތަކުގެ ވާހަކަތަކުގެ އަޑު ބޭރަށް އައެވެ. މިޝްކާގެ ހާލު ސީރިއަސްވެ ކުއްލި ހާލަތުގައި ފަރުވާ ދިނުމަށް ގެންދިއުމަށް އެމްބިއުލާންސްއަށް ގުޅައިގެން ތިބެ ދެ ގަޑިއިރުވީއިރުވެސް އެމްބިއުލާންސްގެ ހަބަރެއް ނެތެވެ. އެންމެ ފަހުން މިޝްކާ ކަންފަތުން ލޭ އައިސް ނޭވާލަން އުނދަގޫވެ ހޭނެތުނެވެ. އޭރު ވެސް އެމްބިއުލާންސް އެއް ނުދެ އެވެ.\nއިހުމާލުގެ މި ވާހަކަތައް ބޭރަށް ނުކުމެ އަޑުގަދަ ކޮށްލުމުން މިޝްކާގެ މަރުގެ މައްސަލަ ސީރިއަސްކޮށް ބަލަމުންދާ ކަމަށް ހެލްތު މިނިސްޓްރީން ހާމަކުރި އެވެ. އަދި ޕްރެޝަރު ބޮޑުވެ ހެލްތު މިނިސްޓަރު އަހުމަދު ނަސީމް ވަނީ އަންގާރަ ދުވަހުގެ ރޭ ނޫސްވެރިންގެ ބައްދަލްވުމެއް ބާއްވާފަ އެވެ. މި ބައްދަލު ވުމުގައި މިނިސްޓަރު ވިދާޅުވި ގޮތުގައި އެ ރޭ ތަހުގީގު ނިމި ރިޕޯޓް ލިބޭނެ އެވެ. އަދި ވެފައިވާ އިހުމާލާއި އެ އިހުމާލާ ގުޅިގެން އަޅާ ފިޔަވަޅުތައް ހާމަކުރައްވާނެ އެވެ. މިނިސްޓަރު ވިދާޅުވި ގަޑީގައި ރިޕޯޓް ނިމި އާންމު ކުރެވޭ ގޮތެއް ނުވިއެވެ.\nމިނިސްޓްރީން ދެން މަސައްކަތް ކުރީ ބުރާސްފަތި ދުވަހުގެ މެންދުރު ރިޕޯޓް ނެރޭށެވެ. ނަމަވެސް އެ ރިޕޯޓް ނެރެވޭ ގޮތްވީ ހުކުރު ދުވަހުގެ ރޭ 11:26 ގައެވެ. ޓްވިޓާ މެދުވެރިކޮށެވެ. އެ ރިޕޯޓާއެކު މިޝްކާއަށް ފަރުވާ ލިބުން ލަސްވުމުގައި ހުރި އިހުމާލުތައް ހާމަވި އެވެ.\nމިޝްކާގެ ކޭސްގައި ކަން ހިނގާފައިވާ ގޮތް\nމިޝްކާ ކޮވިޑަށް ޕޮޒިޓިވް ވެފައިވަނީ މެއި މަހުގެ 30 ވަނަ ދުވަހު އެވެ. ހަމަޖެހިފައިވާ އުސޫލުގެ ތެރެއިން ޑޮކްޓަރެއްގެ ކޮންސަލްޓޭޝަނެއް ބޭނުންތޯ ކޮންޓެކްޓް ޓްރޭސިން ޓީމުން އެހުމުން ޑޮކްޓަރެއްގެ ކޮންސަލްޓޭޝަން ބޭނުންވާ ކަމަށް މިޝްކާގެ ބެލެނިވެރިޔާ އެދުނެވެ. ނަމަވެސް އެދުނު ގޮތަށް ޑޮކްޓަރެއްގެ ކޮންސަލްޓޭޝަން ދެވިފައިނުވާ ކަމަށް ހެލްތުގެ ރިޕޯޓުން އެނގެ އެވެ.\nއުސޫލު ހަަމަޖެހިފައިވާ ގޮތުން ކޮވިޑް-19 އަށް ޕޮޒިޓިވްވާ 15 އަހަރުން ދަށުގެ ކުދިންނަށް ކެއާ ކްލަސްޓާގެ ފަރާތުން ހާލު ބެލުމަށް ގުޅަން ޖެހެއެވެ. ނަމަވެސް ދެ ދުވަސް ވެގެން ދިޔައިރު ވެސް މިޝްކާގެ ހާލު ބެލުމަށް ބެލެނިވެރިޔާއަށް ގުޅާފައެއް ނުވެ އެވެ. ހެލްތު މިނިސްޓްރީގެ ރިޕޯޓްގައި ބުނެފައިވާ ގޮތުގައި މެއި މަހުގެ 31 ވަނަ ދުވަހު މިޝްކާ ހުން ގަދަވެ އެއްވެސް އެއްޗެއް ނުކެވި ވަރުބަލިވުމާއި އަދި ކެއްސާތީ އެޗްއީއޯސީގެ ކޯލު ސެންޓަރަށް ގުޅާ އެ މައުލޫމާތު އާއިލާއިން ދިނެވެ. އެއީ އެ ދުވަހު މެންދުރު 2:20 ގައެވެ.\nބެލެނިވެރިޔާ ދިން އެ މައުލޫމާތަށް ބިނާކޮށް ޖެނެރަލް ކޮންސަލްޓޭޝަނެއް ހެދުމަށް ޑީއެމްއާރުޓީގެ ޑޮކްޓަރު އެ ދުވަހު 3:53 ގައި ގުޅިއެވެ. އަދި ގޭގައި ބޭނުން ކުރަމުން ދާ ބޭސް ކުރިއަށް ގެންދިއުމަށާއި އިތުރު ކަމެއް ދިމާވެއްޖެނަމަ އަލުން ގުޅުމަށް ޑޮކްޓަރު ލަފާދެއްވި އެވެ.\nއެ ރޭ 9:06 ގައި މިޝްކާގެ ހާލަތު ގޯސްވުމާއި ގުޅިގެން ބެލެނިވެރިޔާ ވަނީ ކޯލްސެންޓަރަށް ގުޅާފަ އެވެ. އަދި މިޝްކާގެ ހާލު ގޯސްވާހެން ހީވާ ކަމަށާ ނޭވާލަން އުނދަގޫވެ އަތްތަޅުވާ ހަދާ ކަމަށް ބުނެ އަދި ވީހާވެސް އަވަހަށް ޑޮކްޓަރަކަށް ދައްކަން ބޭނުންވާ ވާހަކަ މިޝްކާގެ ބެލެނިވެރިޔާ އެންގި އެވެ.\nމި މައުލޫމާތާއި ގުޅިގެން ޑީއެމްއާރުޓީގެ ޑޮކްޓަރެއް ބެެލެނިވެރިޔާއަށް ގުޅުމަށް މަަސައްކަތްކުރި ނަމަވެސް އެ ވަގުތު ގުޅިފައެއް ނުވެއެވެ. އޭގެ ފަހުން މިޝްކާގެ ބެލެނިވެރިޔާ ކޯލް ސެންޓަރަށް ގުޅާ ނޭވާ ނުލެވިގެން އުނދަގޫވާ ވާހަަކަ އެންގިއެވެ. އެއީ އެރޭ 10:06 ގައެވެ. އަދި އެ މައުލޫމާތާއި ގުޅިގެން ޑޮކްޓަރަކު ގުޅުމުން މިޝްކާގެ ހާލަތު ސާފު ކޮށްދިން ނަމަވެސް 10:39 ވީއިރުވެސް އެމްބިއުލާންސް ދާން އަންގާފައި ނުވާކަން އެ ރިޕޯޓުން އެނގެ އެވެ.\nއެރޭ 11:16 އާއި 11:33 އާ ދެމެދު މިޝްކާގެ ބެލެނިވެރިޔާ ވަނީ ފަސް ފަހަރު ކޯލް ސެންޓަރަށް ގުޅާފަ އެވެ. މި ތަނުން އެއް ކޯލްގައި މިޝްކާގެ ހާލު ދަށްވަމުންދާ ކަމަށާ ހޭނެތިފައިވާ ކަމަށް އަދި ކަންފަތުން ލޭ އަންނަ ކަމަށް ބުނެފައި ވެއެވެ. މި ކޯލްތަކުގައި މިޝްކާ ބަލާ ފޮނުވާނެ ކަމަށް ބުނެފައިވީ ނަމަވެސް އެމްބިއުލާންސް ގޮސްފައެއް ނުވެއެވެ. އެމްބިއުލާންސް ދިއުން ލަސްވާ ކަމަށް ބެލެނިވެރިޔާ ބުނެފައިވާ ކަމަށްވެސް އެ ރިޕޯޓްގައި ވެއެވެ.\nއަދި އެމްބިއުލާންސް ފޮނުވާފައިވާ ކަމަށް ކޯލް ސެންޓަރުގެ ފަރާތުން ބުނެފައިވީ ނަމަވެސް އެމްބިއުލާންސް އެކްޓިވޭޓް ކޮށްފައެއް ނުވެއެވެ. އެމްބިއުލާންސް ފޮނުވާ ކަމަށް ބުނެ އާއިލާއަށް ދީފައިވަަނީ ދޮގު މައުލޫމާތެވެ.\nއެމްބިއުލާންސް ދިއުން ލަސްވެގެން އެރޭ 11:27 ގައި މިޝްކާގެ އާއިލާގެ މީހަކު ދަރުބާރުގެއަށް ވެސް ދިޔައެވެ. އަދި އެތަނަށް ގޮސް ހާލަތު އެންގި އެވެ. އެމްބިއުލާންސް ބޭނުންވާ ކަމަށް އެޗްއީއޯސީގެ ފެސިލިޓީ މެނޭޖްމަންޓް ކްލަސްޓާ އިން އީއެމްއެސްއަށް އަންގާފައި ވަނީ އޭގެ ފަހުން 11:32 ގައެވެ. މިޝްކާ ބަލާ އެ ގޭ ދޮށަށް އެމްބިއުލާންސް ގޮސްފައިވަނީ އެ ރޭ 11:38 ގައެވެ. އަދި އޭރު މިޝްކާގެ އެއްވެސް ހަރަކާތެއް ނެތުމުން ސީޕީއާރު ފެށި އެވެ. މިޝްކާ އައިޖީއެމްއެޗްގެ އީއާރަށް ގެންގޮސްފައި ވަނީ އެ ރޭ 11:42 ގައެވެ. ފަރުވާ ދެނިކޮށް މަރުވެފައި ވަނީ އޭގެ ކުޑައިރުކޮޅެއްގެ ފަހުންނެވެ.\nހާދިސާގައި ފާހަގަކުރެވުނު ކަންކަން\nހެލްތް މިނިސްޓްރީން ބުނި ގޮތުގައި ސިއްހީ ހިދުމަތް ފޯރުކޮށް ދިނުމުގައި އެ ވަގުތު އަމަލު ކޮށްފައި ވަނީ އިމަޖަންސީ ހާލަތުގައި އަމަލުކުރާ ގޮތަކަށް ނޫނެވެ. އަދި އެމްބިއުލާންސް ޓްރިގާ ކުރަންޖެހޭ ވަގުތު އެކަން ވެސް ކޮށްފައެއް ނުވެއެވެ. އިމަޖަންސީއެއްގެ ގޮތުގައި ރިޕޯޓް ކުރެވުނު ހިސާބުން އެމްބިއުލާންސް އެކްޓިވޭޓް ނުކުރެވި ދެ ގަޑިއިރާއި 26 މިނެޓް ހޭދަވި އެވެ.\nއަދި އަމަލުކުރަަން ޖެހޭ އުސޫލުތަކާއި އެއްގޮތަށް އެމްބިއުލާންސް ފޮނުވަން އަންގާފައި ވެސް ނުވެއެވެ. ކޯލް ސެންޓަރަށް ލިބިފައިވާ ކޯލްތަކަށް ބަލާއިރު މިޝްކާގެ ހާލަތު ސީރިއަސް ކަމާއި އެހީއަށް ބޭނުން ވެފައިވާ އަވަސް މިންވަރު ވެސް ކޯލް ސެންޓަރަށް ބެލިފައެއް ނުވެއެވެ.\nއިމާޖަންސީ މެޑިކަލް ސާވިސްއަށް މައުލޫމާތު ލިބުމާއެކު އެމްބިއުލާންސް އެކްޓިވޭޓްކޮށް 10 މިނެޓްތެެރޭގައި މިޝްކާ ހޮސްޕިޓަލަށް ގެނެސްފައިވީ ނަމަވެސް ކުރީން ހޭދަވީ ގިނަ ވަގުތުތަކުގެ ސަބަބުން މިޝްކާއަށް ފަރުވާ ނުލިބި އެތައް ވަގުތެއް ހޭދަވެގެން ވަނީ ގޮސްފައެވެ.\nހެލްތްގެ ރިޕޯޓްގައި ބުނާ ގޮތުން މިޝްކާގެ މަރާއި ގުޅިގެން ފާހަގަކުރެވުނު ކަންކަން ތަކުރާރުވިޔަ ނުދިނުމަށް ގިނަ ފިޔަވަޅުތަކެއް ވަނީ އަޅާފައެވެ. މައިގަނޑު ގޮތެއްގައި އަޅާފައިވާ ކޯލް ސެންޓަރު ރަނގަޅު ކުރުމަށް އެޅި ފިޔަވަޅުތަކެވެ. އިމަޖަންސީ ހާލަތްތަކުގައި އަވަހަށް ފިޔަވަޅު އެޅޭނެ ގޮތްތަކެވެ. އަދި އެމާޖެންސީ މެޑިކަލް ސާވިސް (އީއެމްއެސް) އަކީ ވަކި ހިދުމަތެއްގެ ގޮތުގައި ގާއިމު ކުރަން ނިންމާފައިވާ ކަމަށްވެސް ވަނީ ބުނެފައެވެ.\nއިހުމާލުވި މީހުނާ ދެކޮޅަށް ތަހުގީގު ކުރުން\nމިޝްކާގެ މަރުގެ މައްސަލާގައި ހެލްތް މިނިސްޓްރީން ނެރުނު ރިޕޯޓްގައި އިހުމާލުގެ އަމަލުތަކެއް ފާހަގަކޮށްފައިވީ ނަމަވެސް އިހުމާލާއި ގުޅިގެން މިހާތަނަށް އެއްވެސް މީހަކަށް ފިޔަވަޅު އެޅި ކަމަކަށް ބުނެފައެއް ނުވެއެވެ. އަދި މައްސަލާގައި ސީދާ ގޮތުން އިހުމާލުވީ ކޮން ބައެއްކަން ސާފުކޮށް ބުނެފައެއް ނުވެއެވެ. މުޅި ރިޕޯޓަށް ބަލާއިރު މައްސަލަ އޮތީ އެޗްއީއޯސީގެ ކޯލް ސެންޓަރުގައި ކަމަށް ވަނީ ފާހަގަ ކޮށްފައެވެ.\nމި މައްސަލައާ ގުޅޭގޮތުން ވާހަކަ ދެއްކެވި ބައެއް ގާނޫނީ ވަކީލުންނާއި ރައްޔިތުންގެ މަޖިލީހުގެ މެންބަރުން ފާހަގަ ކުރެއްވި ގޮތުގައި އިހުމާލުގެ މިފަދަ މައްސަލަތައް ތަކުރާރުވިޔަ ނުދިނުމަށް އެންމެ މުހިންމީ އިހުމާލުވި މީހުންނަށް ފިޔަވަޅު އެޅުމެވެ. އެ މީހުން މަގާމުން ވަކިކުރުމެވެ. އަދި އިހުމާލުވުމުގެ ސަބަބުން މީހެއްގެ ފުރާނަ ގެއްލިފައިވާތީ އެއީ ދައުވާ ކުރަންވެސް ޖެހޭނެ މައްސަލައެކެވެ.\nކޮވިޑް ބަލީގައި މަރުވި އުމުރުން 10 އަހަރުގެ ފާތިމަތު މިޝްކާ\nކްރިމިނަލް ކޯޓްގެ ކުރީގެ އިސް ގާޒީ އަދި ގާނޫނީ ވަކީލް އަހުމަދު ހައިލަމް ވިދާޅުވި ގޮތުގައި އިމާޖެންސީއެއްގެ ގޮތުގައި ރިޕޯޓު ކުރެވުނު ފަހުން އެންބިއުލަންސް ފޮނުވަން ދެ ގަޑިއިރާއި 26 މިނިޓް ނެގުމުން އިހުމާލު އޮތް މިންވަރު ހާމަވެގެން ދެއެވެ. އަދި މިކަމުގައި އިހުމާލު ވެފައިވާ ފަރާތްތަކުގެ މައްޗަށް ޖިނާއީ ތަހުގީގު ހިންގަން ޖެހެއެވެ. އެ ތަހުގީގު ފެށުމަށްވެސް ހައިލަމް ގޮވާލެއްވިއެވެ.\nމި މައްސަލާގައި ކަމާބެހޭ އިދާރާތަކުގެ އިސް ބޭފުޅުންގެ އިހުމާލުވެސް އެބައޮތް ކަމަށް އެތައް ބަޔަކު ދެކެއެވެ. އެ ތުހުމަތުތަކާއި ގުޅިގެން މިނިސްޓަރު ނަސީމް ކުރީން ވަނީ އެމަނިކުފާނުގެ އިހުމާލެއް އޮތްތޯ ބައްލަވާނެ ކަމަށް ވިދާޅުވެފައެވެ. ނަމަވެސް ހެލްތްގެ ރިޕޯޓްގައި އެފަދަ އެއްވެސް ވާހަކައެއް ހިމަނާފައެއް ނުވެއެވެ.\nރިޕޯޓްގައި އެ ވާހަކަތައް ހިމަނާފައި ނެތްނަމަވެސް އިހުމާލުގެ އެތައް ވާހަކަތަކެއް އެ ވަނީ ފާހަގަކޮށްފައެވެ. ފަރުވާ ނުދެވި ލަސްވެ އުމުރުން 10 އަހަރުގެ މިޝްކާ ވަނީ މިދުނިޔެއާ ވަކިވެފައެވެ. މިއީ ފަރުވާ ކުޑަކަމާއި އިހުމާލުވުމުގެ ނަތީޖާއެވެ. އެ އިހުމާލުވުމަށް ފިޔަވަޅު އަޅަން ޖެހެއެވެ.\nމިނިސްޓްރީ އޮފް ހެލްތު ކޮވިޑް-19 މަރު + މިޝްކާގެ މަރު\nމިޝްކާގެ މަރު: ފިޔަވަޅު އެޅުމުގައި ފަހަތަށް ނުޖެހޭނެ\nމިޝްކާގެ މަރު: ހުރިހާ މަރުހަލާއެއްގައި އިހުމާލު


Kandoodhooge Abidha: Kathuraai vathuodi hitheh!\nކަނޑޫދޫގެ އާބިދާގެ އިންޓަވިއު\nއާބިދާ އިސްމާއީލަށް ވީގޮތަކީ ވަރަށް ފާޑެެއްގެ ގޮތެކެވެ. ދިގު ހެދުމެއްލާ ވަރަށް ބޮޑުވުމުން މަންމަ ފޮތިގަނޑެއްދީފައި އަމިއްލައަށް ކަނޑައި ފަހައިގެން ލާށޭ ބުނީ އެވެ. އެހެންވޭ ހެއްޔެވެ؟ ބައެއް ފަހަރަށް އެހެންވެސް ވެއެވެ. ވީގޮތް މިއީ އެވެ: "ދިގު ހެދުން ލާ ހިސާބަށް ދިއުމުން، މަންމަ ގެނެސްދިނީ ފޮތިގަނޑެއް. ދީފައި ބުނީ އަމިއްލައަށް ފަހައިގެން ލާށޭ. ދެން އަމިއްލައަށް ފެހޭނެ ގޮތެއް ނެތުމުން ހަދާނެ ގޮތެއް ނޭނގިގެން ވަރަށް ރޮއެ ރޮއެފައި އަމިއްލައަށް އޭތި ކަނޑައިގެން ފަހައިގެން ލީ،"\nމަންމަ ދިން ހައެއްކަ މުށް ފޮތިން ފެހި ދިގު ހެދުމާއެކު ހަމައެކަނި އާބިދާގެ ޒުވާން އުމުރުގެ ލައިފް ސްޓައިލް ބަދަލުވީ އެއް ނޫނެވެ. މުޅި ހަޔާތްވެސް ބަދަލުވީ އެވެ. ލާނެ ދިގު ހެދުމެއް ފަހަން އިށީނދެ ކަތުރުގައި ހިފި އިރު ހުރި ކޮށިކަމެއް މިހާރަކު ނެތެވެ. މިހާރު އާބިދާ ކަތުރު ތޫނެވެ. ފެހުމުގައި "ކަނޑޫދޫގޭ އާބިދާ" ގެ ގޮތުގައި މަޝްހޫރުވެފައިވާ އާބިދާ ތިނޯހަށް ރޮދިލައްވާ ތޭރިތަކަށް ރޮދި އޮޅައި ބަރަންޏާ ވަތުއޮޑި ގުޅުވައިލުމުގައި ބައިގަރުނަށް ވުރެ ގިނަ ދުވަސް ވެއްޖެ އެވެ. އާބިދާ ބުނާ ގޮތުން ފައިން އަނބުރާ ސިންގަރު ފަހާފޮށީ ކައިރީގައި އޭނާ އިށީންއިރި އުމުރަކީ 11 އަހަރެވެ. މިހާރު އުމުރުން 63 އަހަރެވެ. -- އާބިދާ އަށް ދިގު އުމުރެއް މިންވަރު ކުރައްވާށި!\nއެ ދުވަހު އާބިދާއަށް ޖެހުނީ އޭނާ ލާނެ ނަމްބަރު ހެދުމެއް ފަހާށެވެ. މިއަދު ވެސް އޭނާ ފަހަނީ ފާސްކުރި ހެދުމެވެ. މިއަދުގެ ތަފާތަކީ ހުއްޓާނުލައި ކުރި މަސައްކަތުން އެންމެން ދަންނަ އަދި މަގުބޫލު މަޝްހޫރު ފެހުންތެރިއަކަށް އާބިދާވެފައި ވުމެވެ. އޭނާ ފުރަތަމަ ފެހި ހެދުން އޮތީ ފާޑަކަށެވެ. ފަތި އެއްވަރު ނުވެފައި ގަޔަށް ހެޔޮވަރެއް ނޫނެވެ. މިހާރު އޭނާ ފަހާ ދިގު ހެދުމެއްގައި ކޮރު ކަމެއް އައިބެއް ނުހުރެ އެވެ. ގަޔަށް ހެޔޮވަރެވެ.\n"ގަޔަށް ހެޔޮވަރުކޮށް ދިގު ހެދުމެއް ފެހި ދުވަހުން ފަށައިގެން މިއަދު ވެސް މި އަންނަނީ އެ ގޮތުގައި ދިގު ހެދުން ފަހަމުން،" އޭނާ ބުންޏެވެ\nއާބިދާ އޭނަގެ ސިޓީން ރޫމުގައި ފަހަނީ\nއަދިވެސް ވަރަށް ޒުވާންކޮށް ފެންނަ އާބިދާގެ ދިގު ހެދުން ފެހުމުގެ ދިގު ދަތުރުގައި އެތަކެއް ހާސް ހެދުން ފަހާފައި ވެއެވެ. އާބިދާއަށް އަބަދުވެސް ވާވަރަކީ ފަހާ ފޮށި ކައިރިއަށް ނުދެވެނީ އެވެ. އެކަމަކު ފޮށީ ކައިރީ އިށިނުމުން ދެން ނަގަން ޖެހޭނީ ގަދަ ކަމުންނެވެ.\nއާބިދާ ކުޑައިރު ދިގު ހެދުމެއް ލައިގެން\n"މަސައްކަތަށް ދެވިފައި އޮންނަ ލޯތްބެއްގެ ސަބަބުން އެހެން ވަނީ...." އޭނާ ބުންޏެވެ.\nގަޔަށް ހެޔޮވަރު ހެދުމެއް ފަހަން މަންމަ އާބިދާއާ ހަވާލު ކުރި އިރުވެސް އާބިދާގެ މަންމައަކީ ދިވެހި ލިބާހާއި ދިގު ހެދުމާއި ކުޑަކުދިންގެ ހެދުން ފަހާ މީހެކެވެ. މަންމަ ފަދައިން އާބިދާ ވެސް އޭރު ފަހަން ބޭނުންވެ އެވެ. ނަމަވެސް އަތުގައި ހިފަހައްޓައި ފަހަން ދަސްކޮށްދޭކަށް މަންމަ ބޭނުން ނުވެ އެވެ. މަންމަ ބޭނުންވާ ގޮތަކީ އަމިއްލައަށް ދަސްކުރުމެވެ.\n"މަންމަ ގާތުގައި ދަސްކޮށްދޭށޭ ބުނީމަ ކުޑަކުއްޖަކަށްވުމުން ދަހެއް ނުކޮށްދޭ. އެކަމު ކުރާ ހިތްވާލެއް ބޮޑުކަމުންވާ ގޮތަކީ މަންމަ ހަމަ އެއްޗެއް ފަހަން ޖައްސާލާފަ ދުރަށް ޖެހިލާ އިރަށް އަވަހަށް އިށީނދެފައި ފަހާލަން... މަނަމް ރުޅިވެސް އާދޭ، އެއްޗެހިވެސް ކިޔާ އެކަމަކު އެ އަޑެއްނާހަން، ދެން ބޮޑުވުމުން މަންމަ މަސައްކަތް ހަވާލުކުރީ،"\nއާބިދާ ބުނި ގޮތުގައި އޭނާގެ ޅަފުރާގައި ފަހަން އުޅެން ހަދައިގެން މަންމަގެ އެތައް ފޮތިގަނޑެއް އެނާގެ އަތުން ހަލާކުވި އެވެ. އަދި އޭގެ އަދަބުވެސް ލިބުނެވެ. އޭނާ ދެކޭ ގޮތުގައި ދިގު ހެދުން ފެހުމުގައި މިއަދު އޭނާއަށް އޮތް ފަހި ކަމާއި މަޝްހުރު ކަމަކީ އެ ދުވަހު މަންމަ ފަހަތުން ދުވުމުގެ ނަތީޖާ އެވެ.\nއާބިދާގެ އަންހެން ދަރިފުޅު އާމިނަތު އަބީރު އިބްރާހިމް ބުނި ގޮތުގައި މަންމަ ދިގު ހެދުން ނުފަހާ ހަނދާނެއް ނުހުރެ އެވެ. ހަނދާންވާން ފެށި އިރު ވެސް މަންމަ އުޅެނީ ކަތުރު ހިފައިގެން ހެދުން ކަނޑާ ހެދުން ފަހާށެވެ.\n"އަބަދުވެސް ހަނދާން ހުރޭ މަންމަ ފަހާ ކަން. އަޅުގަނޑުގެ ހެދުންތައް ވެސް މަންމަ ފަހައިދޭނީ. އެންމެ ކުޑައިރުން ފަށައިގެން ވަރަށް ބޮޑުވި އިރު ވެސް މަންމަ ހުރިހާ ހެދުމެއްހެން ފެހީ. ހެދުމެއް ފަހަން... ހާއްސަކޮށް ދިގު ހެދުމެއް ފަހަން މާ ގިނަ އިރެއް ނުނަގާނެ. އެންމެން ނިދުމުން މިތާ [ސިޓިންގް ރޫމްގައި ހުންނަ ފަހާ މޭޒު] ކައިރީ ހުރެ ހުރިހާ ހެދުންތަކެއް ކަނޑާނީ. ދެން އަނެއް ދުވަހު ފަހަން އިށީނނާނީ. ފޮށި ކައިރީ އިނދެގެން އެއް ދުވަހުން ވެސް ފަހާލަ ފާނެ ހަތަރު ފަސް ދިގު ހެދުން" އާބިދާގެ ދަރިފުޅު ބުންޏެވެ.\nއާބިދާގެ ފެހުމަށް އަންހެންވެރިންގެ ޝައުގުވެރިކަން ވަރަށް ބޮޑެވެ. ދިގު ހެދުން ފެހުމުގައި އާބިދާ އޭނާގެ ހަޔާތުގެ ބޮޑު ބައެއް ހޭދަކޮށްފައިވާ އިރު ފެހުމާ ދުރަށްދާކަށް އޭނާ ބޭނުމެއް ނުވެއެވެ. ފާސްކުރި ދިގު ހެދުން ފެހުމުގެ ވައްޓަފާޅިއަށް ބަދަލެއް ނުގެނެސް ތުނޑުލީ ބޯވަޅާއި ގޮށްފަތި ވެސް އޭގެ ގޮތުގައި ބާއްވައިގެން އޭނާ ދިގު ހެދުން ފަހައިދެ އެވެ.\nއާބިދާގެ ދިގު ހެދުންތައް އެންމެ ގިނައިން ފެންނަނީ ރަސްމީ ޖަލްސާ ތަކުންނެވެ. މިހާރުގެ ރައީސް އިބްރާހިމް މުހައްމަދު ސޯލިހްގެ އަނބިކަނބަލުން ފަޒްނާ އަހުމަދަށް އާބިދާ ދިގު ހެދުން ފަހައިދެ އެވެ.\n"ވަރަށް ގިނަ އެހެން މެޑަމްތައް ވެސް އަޅުގަނޑު ލައްވާ ދިގު ހެދުން ފައްސަނީ" އޭނާ ބުންޏެވެ. -- އޭގެ ތެރޭގައި ފަސްޓްލޭޑީ ފަޒްނާ އާއި ކުރީގެ ފަސްޓްލޭޑީ ލައިލާ އަލީ އާއި މިނިސްޓަރު އައިޝަތު އަލީ އާއި މިނިސްޓަރު މާރިޔާ އަހުމަދު ދީދީ އާއި މެންބަރު އީވާ އަބްދުﷲ އާއި އެނޫނަސް ސަރުކާރުގެ އިސް މަގާމުތަކުގައި ތިއްބެވި ވަރަށް ގިނަ އަންހެން ބޭފުޅުން ހިމެނެ އެވެ.\n"ހެދުން ހަޑިއޭ ބުނި މީހަކު ހަމަ އެކަކުވެސް ނެތް. ހަމަ ހުރިހާ ބޭފުޅުން ވެސް، އެ ހުރިހާ މެޑަމްތަކެއް ވެސް ހަމަ ރީތި ނަން އަޅުގަނޑަށް ދީފައި ހުރީ،" އާބިދާ ބުންޏެވެ.\nއާބިދާގެ ގޭގެ ކުޑަ ސިޓިން ރޫމުގައި ކޮންމެ ދުވަހަކު ފޮއްޗާއި ބަރަނިތަކާއެކު ދިރިއުޅޭތާ އެތައް އަހަރެއްވީ ނަމަވެސް ވިޔަފާރި އެއްގެ ވިސްނުމެއް ނުގެން ގުޅެ އެވެ.\n"އަޅުގަނޑު މީ ވަރަށް އެކަނިވެރި މީހެއް. އަޅުގަނޑުގެ ހުރީ ވެސް ދަރިފުޅަކާ ފިރިއަކާ އެކަނި. އެހެންވީމަ އަޅުގަނޑަކަށް މި މަސައްކަތް ހިފައިގެން އެހާ ބާރަކަށް ކުރިއަކަށް ނުދެވޭނެ. އެކަމަކު މީގަ އާރުލާ ރަނގަޅު ބަޔަކު އިސް ނަގައިގެން ފަހާ ތަނެއް ހުޅުވައިގެން އެކަން ދަސްކޮށްދޭން އެދިއްޖެއްޔާ ގޮސް ދޭނަން"\nފެހުމުގައި އާބިދާ ހޭދަ ކުރި ދިގު ޒަމާތަކަށް ދެމިފައިވާ "ހެދުމުގެ ފަސްބައި" ދަމަމުން އާބިދާ އަދިވެސް ފަހަނީ އެވެ. އޭނާ ހުރީ ދިވެހިންގެ އެތައް ހާސް ބަޔަކަށް އޭނާ ޖަރީކޮށްދިން ދިގު ހެދުމުގެ ފަސްބައިން އަތް ދޫކޮށްލާ ގޮތަކަށް ވެސް ނޫނެވެ. ފެހުމުގައި ފޮތިގަނޑު ވެސް އާބިދާގެ ކަތުރަށް ހޭނިފަ އެވެ. އޭނާ މިހާރު ޖަހާނީ މުޅީން ވެސް ރަން ރޮއްޖެވެ. ކަތުރާއި ވަތުއޮޑި ހިތަކަށް ވެފައިވާ ކަނޑޫދޫގޭ އާބިދާއަކީ މިއީ އެވެ.\nނަމަވެސް، ދިވެހިންގެ ރީތި ނަމްބަރު ހެދުން މަންޒަރުން ގެއްލިގެން ހިނގައިދާނެ ކަމުގެ ބިރު އާބިދާއަށް އޮވެއެވެ. އޭނާ ބުނަނީ މިހެނެވެ: "މި ދިގު ހެދުން ދިވެހިންގެ އަތް މަތިން ދަނީ މި، މިހާރު އިނގިލި ބިންދާލާފަ ގުނާލެވެން އެބަ ތިބި ދިގު ހެދުން ފަހާ މީހުން. ދެން މި ތިބެނީ ހަމަ ރާއްޖޭން ބޭރު މީހުން މާލޭގަ ފަހާ މީހުންގެ އަތް މައްޗަށް މީތި މި ދޫކޮށްލަނީ. އެހެންވީމަ މި ވަރަށް ރަނގަޅު ކަންނޭނގެ ބަޔަކު އިސް ނަގައިގެން ދިވެހިންނަށް ދަސްކޮށްދީ ހިފަހައްޓަން"


Olhuvaalumuge massala ehgai Belgium ge clubthah raid kuranee\nއޮޅުވާލުމުގެ މައްސަލައެއްގައި ބެލްޖިއަމްގެ ކްލަބުތަށް ރެއިޑް ކުރަނީ\n8 މަސް,5ދުވަސް,9ގަޑި, 11 މިނެޓް, 8 ސިކުންތު ކުރިން 2420އަހުމަދު ތޯޢިލް\nކުޅުންތެރިންގެ ޓްރާންސްފާތައް އޮޅުވާލުމުގެ ތުހުމަތުތަކެއް ކުރެވި ބެލްޖިއަމްެގެ އެންމެ ވަރުގަދަ ބައެއް ފުޓްބޯޅަ ކްލަބުތަކަށް އެ ގައުމުގެ ފުލުހުން އޮޕަރޭޝަނެއް ފަށައިފި އެވެ.\nބެލްޖިއަމް ގަދަބާރު އަންޑާރލެކްޓް، ކްލަބް ބްރޫޖް އަދި ސްޓެންޑާރޑް ލީޖްގެ އޮފިޝަލުންނާއި އޭޖެންޓުން އަދި ރެފްރީންގެ މައްޗަށް ތުހުމަތުތަކެއް ކުރެވިފައިވާއިރު، ކްލަބު ބްރޫޖްގެ ކޯޗު އައިވަން ލެކޯގެ މައްޗަށްވެސް ވަނީ ތަފާތު ތުހުމަތުތަކެއް ކުރެވިފަ އެވެ. ބޭރުގެ ނޫސްތަކުން ރިޕޯޓުކުރާ ގޮތުގައި ބެލްޖިއަމްގެ އެކި ހިސާބުތަކުގައި ކުރިއަށް ގެންދިޔަ ޚާއްސަ އޮޕަރޭޝަނެއްގައި އެ ގައުމުގެ 200 އަށްވުރެ ގިނަ ފުލުހުން ވަނީ ބައިވެރިވެފަ އެވެ.\nދައުލަތުގެ ފަރާތުން މައްސަލަ ހުށަހަޅާ ވަކީލުން ނެރުއްވި ބަޔާނެއްގައި ވިދާޅުވީ ފަރަންސޭސިވިލާތް، ސައިޕްރަސް، ސާބިއާ އަދި މެސިޑޯނިއާގެ ބައެއް ގެތަކަށްވެސް އެ އޮޕަރޭޝަންގެ ތެރެއިން ރެއިޑް ކޮށްފައިވާ ކަމަށެވެ. އަދި އޮޕަރޭޝަނުގެ ތެރެއިން އަތުލައިގަނެވުނު ބައެއް ފަރާތްތައް މިހާރު މަޑުކުރަމުން ގެންދަނީ ތަހުގީގީ މަރުހަލާ އަށް ކަމަށްވެސް އެ ބަޔާނުގައި ބުނެފައިވެ އެވެ.\nބެލްޖިއަމްގެ ނޫހެއްގައިވާ ގޮތުން، މިދިޔަ އަހަރު ފެށި އެ ތަހުގީގުގެ ތެރެއިން ފުލުހުން ވަނީ ނިމިދިޔަ ފުޓްބޯޅަ ސީޒަނުގައި ދިމާވި އާދަޔާ ޚިލާފު މާލީ ބަދަލުވުންތައް ހާމަވެ އެކަންތައްތައް ދިރާސާކުރަން ފަށާފަ އެވެ.


Green ge mahchah Maziy ah bodu molheh\nގުރީންގެ މައްޗަށް މާޒިޔާއަށް ބޮޑު މޮޅެއް\nމާޒިޔާ އާއި ގުރީން މިއަދު ކުޅުނު މެޗުގެ ތެރެއިން --- ފޮޓޯ: މަޒިޔާ\nކުލަބު ގްރީން ސްޓްރީޓްގެ ކޮޅަށް ހަ ލަނޑު ޖަހައި ބޮޑު މޮޅަކާ އެކު މާޒިޔާއިން ދިވެހި ޕްރިމިއާ ލީގް އަލުން ފަށައިފި އެވެ.\nމާޒިޔާ މެޗު ކާމިޔާބު ކުރީ 6-1 ންނެވެ. ފުރަތަމަ ހާފުގައި ގްރީންގެ ކެޕްޓަން އަލީ އަޝްފާގް (ދަގަނޑޭ) ޖެހި ލަނޑުން ގުރީން ސްޓްރީޓުން ލިޑް ނެގި ނަމަވެސް މާޒިޔާއިން އޭގެ ފަސް މިނެޓް ފަހުން ނަތީޖާ ހަމަހަމަ ކުރި އެވެ.\nއަނިޔާގެ ސަބަބުން ގިނަ ދުވަސްތަކެއް ވަންދެން ކުޅުމާ ދުރުގައި ހުރި އިބްރާހިމް ވަހީދު ހަސަން (އިއްބެ) އަށް މެޗުން ފުރުސަތު ދިނެވެ. ވާދަވެރި މެޗަކަށް އޭނާ ކުޅެން އެ ނުކުތީ ހަތަރު މަސް ފަހުންނެވެ.\nމެޗުގައި ގުރީންއިން ލީޑް ނެގީ 21 ވަނަ މިނެޓްގަ އެވެ. އޭގެ ފަސް މިނެޓް ފަހުން ކޯނޭލިއަސް ސްޓްވާޓް ވަނީ މާޒިޔާއަށް މެޗުގެ ނަތީޖާ ހަމަހަމަ ކޮށްދީފަ އެވެ. ފުރަތަމަ ހާފު ނިމުމުގެ ކުރިން މާޒިޔާއިން މެޗުގެލީޑް ނެގި އެވެ. އެ ލަނޑު 39 ވަނަ މިނެޓްގައި ކާމިޔާބު ކުރީވެސް ކޯނޭ އެވެ. މެޗުގައި ހެޓްރިކް ހަދައި ކޯނޭ ވަނީ ހެޓްރިކް ހަދާފަ އެވެ.\nދެ ވަނަ ހާފުގައި މާޒިޔާއިން ވަނީ ހަތް މިނެޓް ތެރޭ ތިން ލަނޑު ޖާހަފަ އެވެ. އެއީ 60 ވަނަ މިނެޓްގައި ހަމްޒާ މުހައްމަދު (ހަމްޕް) ލަނޑު ކާމިޔާބު ކުރުމުން ފެށިގެން 67 ވަނަ މިނެޓްގައި ކޯނޭ ހެޓްރިކް ފުރިހަމަ ކުރުމާ ހަމައަށެވެ. އެ ދެމެދުގައި 63 ވަނަ މިނެޓްގައި އެ ޓީމުގެ ކެޕްޓަން އަސަދުﷲ އަބްދުﷲ ވަނީ މާޒިޔާގެ ހަތަރު ވަނަ ލަނޑު ކާމިޔާބު ކޮށްފަ އެވެ.\nބަދަލު ކުޅުންތެރިޔެއްގެ ގޮތުގައި ކުޅެން ނުކުތް އިއްބެ މާޒިޔާގެ ހަ ވަނަ ލަނޑު ކާމިޔާބު ކުރި އެވެ. ފުރަތަމަ ބުރުގައި މާޒިޔާއިން ގުރިންގެ މައްޗަށް މޮޅުވީ 3-1 ންނެވެ. މިއަދު މެޗަށް ގުރީން ސްޓްރީޓް ނުކުތީ މުސާރަ ނުދޭތީ ގަވާއިދުން ޕްރެކްޓިސްތައް ނުކޮށެވެ.


Nasruge dhuvahah Vure Nasheedhah Muhimmee Diwali Tha?\nނަސްރުގެ ދުވަހަށްވުރެ ނަޝީދަށް މުހިންމީ ދިވާލީތަ؟\n9 މަސް, 1 ހަފްތާ,4ދުވަސް, 8 ގަޑި, 20 މިނެޓް, 35 ސިކުންތު ކުރިން 475 1 އިދުހާމް ނައީމް\nމިމަހުގެ3ވަނަ ދުވަހު، ދިވެހިން ވަނީ ނަސްރުގެ ދުވަސް ފާހަގަކޮށްފައެވެ.\nއެދުވަހުގެ ތަހުނިޔާ ކުރީގެ ރައީސް މުޙައްމަދު ނަޝީދު ކިޔުއްވާފައި ނުވުމުން ގިނަ ބަޔަކު އެކަން ފާހަގަ ކުރިއެވެ. ދުޝްމަނުންގެ އުދުވާނީ ހަމަލާއަކުން ސަލާމަތްވެ، ދިވެހިންނަށް ނަސްރު ލިބިގެން ދިޔަ ނަސްރުގެ ދުވަހުގެ ތަހުނިޔާ ނަޝީދު ކިޔުއްވާފައި ނުވާއިރު، އިންޑިޔާގައި ހިންދޫ ދީނުގެ މީހުން ފާހަގަ ކުރާ ދިވާލީއާއި ގުޅިގެން ނަޝީދު ވަނީ އިންޑިޔާގެ ބޮޑުވަޒީރަށާއި، އެދުވަސް ފާހަގަ ކުރަމުންދާ އެންމެންނަށް އުފަލާއެކު ތަހުނިޔާ ދަންނަވާފައެވެ.\n1988 އަހަރުގެ ނޮވެމްބަރުމަހުގެ ތިންވަނަ ދުވަހަކީ ދިވެހިރާއްޖޭގެ އެއްވެސް ރައްޔިތަކު ހިތުން ފިލައިގެން ދާނެ ދުވަހެއް ނޫންކަން ޔަގީނެވެ. އެ ދުވަހުގެ ބިރުވެރިކަން ލޮލުން ދެކެފައިވާ ނުވާ އެތައް ބަޔަކަށްވެސް އެދުވަހު ދިވެހިން އުޅެން ޖެހުނު ހާލު ފޮތްތަކުން އެހެރީ ފެންނާށެވެ. ދިވެހި ސިފައިން އެދުވަހު ދެއްކި ޤައުމީ ރޫޙާއި ޖޯޝަކީ ހުރިހާ ދިވެހިން ފަޚުރުވެރިވާ ކަމެކެވެ. ނަމަވެސް އެދުވަހުގެ މަތިން ބައެއް ދިވެހިން މިއަދު ހަނދާނެއް ނެތެވެ. މިއީ ހިތާމަ ކުރަންޖެހޭކަމެކެވެ.\nދުނިޔޭގެ އެހެން ޤައުމުތަކުގެ ދުވަސްތައް ފާހަގަކުރައްވާ ތަހުނިޔާ ދަންނަވަން ހަނދުމަފުޅު ހުންނަވާއިރު، ތިމާގެ އަމިއްލަ ޤައުމުގެ މުހިންމު ދުވަހެއް ފާހަގަކޮށް، ތަހުނިޔާ ދަންނަވަން މިއަދު ބައެއް ބޭފުޅުން ހަނދުމަފުޅު ނެތިއްޖެއެވެ. ކޮންމެއަސް ދިވެހިރާއްޖޭގެ އެންމެ ބޮޑު މަޤާމެއް ފުރުއްވާފައިވާ ބޭފުޅަކު އެފަދަ ދުވަހެއް މަތިން ހަނދުމަފުޅު ނެތުމަކީ ދިވެހިން ދެރަވާން ޖެހޭނެ ކަމެކެވެ.\nކޮންމެ އަހަރަކުވެސް ނޮވެމްބަރުމަހުގެ ތިން ވަނަ ދުވަހު ދިވެހިރާއްޖޭގައި ފާހަގަކުރާ ނަސްރުގެ ދުވަސް މި އަހަރުވެސް ވަނީ ފާހަކޮށްފައެވެ. އެކިއެކި އިސް ފަރާތްތަކުންނާއި ސިޔާސީ ލީޑަރުން އެ ދުވަހުގެ ހެޔޮ އެދުމާއި ތަހުނިޔާ ފޮނުވަމުން ގެންދެވިއިރު ދިވެހިން ދެކެ އެންމެ ލޯބިފުޅުވާ ބޭފުޅާކަމަށް ދައުވާ ކުރައްވާ ކުރީގެ ރައީސް މުޙައްމަދު ނަޝީދު އެދުވަސް މަތިން ހަނދުމަފުޅު ނެތުމަކީ ގިނަ ބަޔަކު އެކަމާމެދު ކަންބޮޑުވުން ފާޅު ކުރި ކަމެކެވެ.\nއެކަންބޮޑުވުމުގައި ތިއްބާ ދެން ފެނިގެން ދިޔައީ އަދި އެއަށްވުރެވެސް ނޭދެވޭ މަންޒަރެކެވެ. އަވަށްޓެރި އިންޑިޔާގައި ބުދަށް އަޅުކަން ކުރާ މީހުން ފާހަގަ ކުރަމުން އަންނަ ދިވާލީ އާއި ގުޅިގެން ކުރީގެ ރައީސް ނަޝީދު އެގައުމުގެ ބޮޑުވަޒީރު ނަރެންދްރަ މޯދީއަށާއި އެ ދުވަސް ފާހަގަ ކުރާ އެންމެންނަށް ތަހުނިޔާ ކިޔުއްވި މަންޒަރެވެ. ނަޝީދުގެ ތަހުނިޔާގެ ޓްވީޓަށް އެތައް ބަޔަކު ފާޑު ކިޔާފައިވެއެވެ. މަދު ބަޔަކު އެކަމާ އުފާފާޅު ކުރި ނަމަވެސް، އިސްލާމް ދީނަށް ލޯބި ކުރާ އެންމެންނަށް ނަޝީދުގެ އެ އަމަލު ކަމަކު ނުދިޔައެވެ.\nއެމަނިކުފާނު އެފަދައިން ޓްވީޓު ކުރައްވާފައިވާއިރު އެކިއެކި ޢިލްމުވެރިން ދަނީ ޢައިރު މުސްލިމުން ފާހަގަކުރާ ދުވަސްތައް މުސްލިމުން ފާހަގަކުރުމަކީ ނުވަތަ އެ މުނާސަބަތު ތަކުގައި ބައިވެރި ވުމަކީ ހުއްދަކަމެއް ނޫންކަމަށް ވިދާޅުވަމުންނެވެ. އެގޮތުން، މަޝްހޫރު ދީނީ ޢިލްމުވެރިއެއް ކަމުގައިވާ ޝެއިޚް އަލީ ޒައިދު ކުރެއްވި ޓްވީޓެއްގައި ވަނީ ދިވާލީ އަކީ ހިންދޫ ދީނާއި ގުޅިފައިވާ އަޅުކަމެއްގެ ގޮތުގައި އިންޑިއާގެ މީހުން ފާހަގަކުރާ ދުވަހެއް ކަމަށް ވިދާޅުވެފައެވެ. އަދި އެ ކަމުގައި އެއްވެސް މުސްލިމެއް ބައިވެރިވުމަކީ ނުވަތަ އެ ދުވަހުގެ މަރުޙަބާ ކިޔުމަކީ އެއްވެސް ހާލެއްގައި ހުއްދަ ކަމެއް ނޫން ކަމަށްވެސް ވިދާޅުވިއެވެ.\nކޮންމެއަކަސް، މިއަދު އަޅުގަނޑުމެންނަށް ފެނިގެން މި ދިޔައީ ކުރީގެ ރައީސް މުޙައްމަދު ނަޝީދަށް ދިވެހިންނަށް ވުރެ ބޭރު ބައެއް މުހިންމު ވެގެން ދިޔަ މަންޒަރެވެ. އިސްލާމް ދީނާ ޤައުމުގެ ހިމާޔަތުގައި ދިވެހި ސިފައިން ވި ޤްރުބާނީއަށް ވުރެ ޣައިރު މުސްލިމުންގެ މުނާސަބަތުތައް އެ މަނިކުފާނަށް މުހިންމުކަން މިއަދު މިވަނީ ހާމަވެފައެވެ.\nާާލައިޝާ 09 ނޮވެމްބަރު 2018 - 19:19\nކޮބާތަ އިލްޔާސާ ޢިޔާޒު މިކަލޭގެއާ އެކީ ހިނިއައިސްފަ ތިބެ ފޮޓޯނަގާ އިރު މިހުރީ ޣަްިރުމުސްލިމުންގެއީދުވަސް ތަކަށްވެސް ފާޅުގަ ތަހުނިޔާ އިރު ހަމަ އެއްޗެކޭ ބުނާކަށް.ނުކެރުނުދޯ


UN Aai EU Adhi African Union In Mali Ge Bagaavaaiy Kuhveri Kohfi - Vaguthu\nއދ. އާއި އީޔޫ އަދި އެފްރިކަން ޔޫނިއަނުން މާލީގެ ބަޣާވާތް ކުއްވެރިކޮށްފި\n2 މަސް ކުރިން ( އޮގަސްޓް 19, 2020 )\nއެފްރިކާގެ ގައުމެއް ކަމަށްވާ މާލީގައި ސިފައިން ބަޣާވާތްކޮށް އެޤައުމުގައި ހިންގަމުންދާ ހަމަނުޖެހުންތައް، އދ. އާއި ޔޫރަޕިއަން ޔޫނިއަން އަދި އެފްރިކަން ޔޫނިއަން އިން ކުއްވެރިކޮށްފި އެވެ.\nމި ތިން ޖަމިއްޔާ އިން މާލީގެ ހަމަނުޖެހުން ކުއްވެރިކޮށްފައި މިވަނީ، އެޤައުމުގެ ސިޔާސީ އިދިކޮޅު ފަރާތްތަކުން މުޒާހަރާއަށް ނިކުމެ ރައީސް އިބްރާހިމް ބޮބާކާ އާއި ބޮޑުވަޒީރު ސޮއުމޭލޯ ބޮބޭޔާ ހައްޔަރުކޮށްފައި ވަނިކޮށެވެ. މި ދެބޭފުޅުން ހައްޔަރުކޮށްފައި ވަނީ، މާލީގެ ސިފައިންގެ ގިނަ އަދަދެއްގެ ބަޔަކު މުޒާހަރާގެ ބައިވެރިންނާއި ގުޅުނުތާ މާގިނައިރެއް ނުވަނީހެވެ.\nމިކަން ކުށްވެރިކޮށް ޔޫރަޕިއަން ޔޫނިއަނުން ބުނެފައި ވަނީ، ޤާނޫނާއި ޚިލާފު އެއްވެސް ކަމެއް މާލީގައި ހިންގުމަށް ތާއީދު ނުކުރާނެ ކަމަށާއި، މިހާރު އެޤައުމުގެ އިދިކޮޅު ފަރާތްތަކުން ހިންގަމުންދާ ކަންކަމުގެ ސަބަބުން ޤައުމުގެ މަޝްރަހަށް ފައިދާހުރި އެއްވެސް ބަދަލެއް ނާންނާނެ ކަމަށެވެ.\nމާލީގެ ބަޣާވާތާއި ގުޅިގެން އދ.ގެ ސެކިއުރިޓީ ކައުންސިލުން ވަނީ މާދަމާ ކުއްލި ބައްދަލުވުމެއް ވެސް ބާއްވަން ނިންމާފައެވެ. މި ބައްދަލުވުމުގައި މާލީގައި ކުރިޔަށްދާ ބަޣާވާތައް ނިމުމެއް ގެނައުމާއި ގުޅޭގޮތުން ޤައުމުތަކުން މަޝްވަރާކުރާނެއެވެ.\nމާލީގައި އިދިކޮޅު ސިޔާސީ ފަރާތްތައް އިސްވެ ތިބެ ހިންގަމުންދާ ބަޣާވާތް ކުއްވެރިކޮށް އދ.ގެ ސެކެޓްރީ ޖެނެރަލް އެންޓޯނިއޯ ގުޓަރޭޒް ވެސް މިރޭ ވާހަކަ ދައްކަވާފައި ވެއެވެ. މިގޮތުން ޤައުމުގެ ކަންކަން ޙައްލު ކުރުމަށް، ޤާނޫނީ އިމުގެ ތެރެއިން މަސައްކަތް ކުރުމަށް އިދިކޮޅު ފަރާތްތަކަށް ގުޓަރޭޒް ވަނީ އިލްތިމާސް ކޮށްފައެވެ. ހަމައެއާއެކު އިދިކޮޅު ފަރާތްތަކުގެ ބެލުމުގެ ދަށަށް ގެންގޮސްފައިވާ މާލީގެ ރައީސާއި ބޮޑުވަޒީރު ވަގުތުން ދޫކޮށްލުމަށް ވެސް އޭނާ ވަނީ ގޮވާލާފައެވެ.\nމާލީގެ ސިޔާސީ ހަމަނުޖެހުން ބޮޑުވެ ބަޤާވާތެއްގެ ދަށުން އެޤައުމުގެ ސަރުކާރު ބަދަލު ކުރުމުގެ މަސައްކަތް އިދިކޮޅު ފަރާތްތަކުން ކުރަމުން މިދަނީ އެފަރާތްތަކުން މުޒާހަރާތައް ކުރިޔަށްގެންދާތާ ގިނަ ދުވަސްތަކެއް ވެފައި ވަނިކޮށެވެ. މިރޭގެ މުޒާހަރާގެ ތެރެއިން އެޤައުމުގެ ސަރުކާރުގެ ބައެއް އިސް އެހެން ބޭފުޅުންނާއި، ސަރުކާރަށް ކިޔަމަންވާ ސިފައިންވެސް ހައްޔަރު ކުރަމުންދާ ކަމަށް ރިޕޯޓްތައް ބުނެއެވެ.\nމާލީގައި މުޒާހަރާ ކުރަމުން ގެންދަނީ ގައުމުގެ އިޤުތިޞާދު ދަށަށް ގޮސް، ވަޒީފާ ނެތް މީހުންގެ އަދަދު އިތުރު ވުމުންނާއި ހަނގުރާމަވެރިންގެ ބާރުގަދަވެ، ނުރައްކާ ބޮޑުވަމުން އަންނާތީއެވެ. "ޖޫން 05 އިއްތިހާދު"ގެ ނަމުގައި ކުރިޔަށްގެންދާ މި މުޒާހަރާތައް މިދިޔަ ޖޫން މަހުން ފެށިގެން ސިލްސިލާކޮށް ބާއްވަމުން ދެއެވެ.


COVID baleegai maruvi meehunge adhadhu 197 ah araifi - vNews.mv\nހުޅުމާލެ ސަހަރާ-- ފޮޓޯ: އިބްރާހިމް ފައުޒާން، ވީނިއުސް\nޠާހިރާ އަޒްހާރު 13 June 2021, 10:50\nކޮވިޑް ބަލީގައި 83 އަހަރުގެ މީހަކު ނިޔާވެއްޖެއެވެ.\nހެލްތް ޕްރޮޓެކްޝަން އެޖެންސީ (އެޗްޕީއޭ)އިން ބުނީ ހުޅުމާލެ މެޑިކަލް ފެސިލިޓީގައި އެޑްމިޓުކޮށްގެން ފަރުވާ ދެމުންދިޔަ އުމުރުން 83 އަހަރުގެ ދިވެހި ފިރިހެނަކު ނިޔާވެފައިވާކަމަށެވެ.\nއޭނާ ނިޔާވީ މިއަދު ފަތިހު 04:47 ގައި ކަމަށް އެޗްޕީއޭއިން ބުނެފައިވެއެވެ.\nމިއީ މިއަދު ކޮވިޑް ބަލީގައި ނިޔާވި ފުރަތަމަ މީހާއެވެ. އަދި މިހާތަނަށް މި ބަލީގައި ނިޔާވި 197 ވަނަ މީހާއެވެ.\nހޮނިހިރު ދުވަހު ކޮވިޑް ބަލީގައި4މީހަކު ނިޔާވެފައިވެއެވެ.\nލ. ގަން ކޮވިޑް މެނޭޖްމެންޓް ފެސިލިޓީގައި ފަރުވާދެމުންދިޔަ އުމުރުން 92 އަހަރުގެ ދިވެހި ފިރިހެނަކު ހޮނިހިރު ދުވަހުގެ ހެނދުނު 10:54 ގައި މަރުވެފައިވާއިރު، ހުޅުމާލެ މެޑިކަލް ފެސިލިޓީގައި ފަރުވާ ހޯދަމުންދިޔަ އުމުރުން 84 އަހަރުގެ ދިވެހި އަންހެނަކު ހެނދުނު 09:55 ގައި މަރުވެފައި ވެއެވެ.\nދަރުމަވަންތަ ހޮސްޕިޓަލުގެ 11 ވަނަ ފަންގިފިލާގައި އެޑްމިޓުކޮށްގެން ފަރުވާ ދެމުންދިޔަ އުމުރުން 25 އަހަރުގެ ދިވެހި އަންހެނަކު މެންދުރު 12:43 ގައި މަރުވެފައި ވެއެވެ.\nކޮވިޑްޖެހި ހާލު ދެރަވެގެން އެޑްމިޓު ކުރިއިރު، އޭނާއަކީ މާބަނޑުމީހެކެވެ. އެޑްމިޓުކުރިތާ 1 ދުވަސް ފަހުން ސިޒޭރިއަން ހަދައި ދަރިފުޅު ނަގާފައިވާއިރު، އޭނާ މަރުވީ ސިޒޭރިއެން ހެދިތާ 8 ވަނަ ދުވަހުއެވެ. ނިޔާވީ ދަރިފުޅު ލޮލުންވެސް ނުފެނިއެވެ.\nމީގެ އިތުރުން ހުޅުމާލޭ ހޮސްޕިޓަލްގައި ފަރުވާ ދެމުންގެންދިޔަ އުމުރުން 63 އަހަރުގެ ދިވެހި އަންހެނަކު ހޮނިހިރު ދުވަހުގެރޭ 10:00 ގައި ނިޔާވެފައި ވެއެވެ.\nއެޗްޕީއޭއިން އެންމެ ފަހުން އާންމުކޮށްފައިވާ މައުލޫމާތުގައި ވާގޮތުން ރާއްޖެއިން 246 މީހުން ކޮވިޑް ބައްޔަށް އަލަށް ޕޮޒިޓިވްވެފައިވެއެވެ.\nއަލަށް ޕޮޒިޓިވްވި މީހުންގެ ތެރެއިން 88 މީހަކު ނިސްބަތްވަނީ ގްރޭޓަރ މާލެ ސަރަހައްދަށެވެ. 137 މީހަކު ނިސްބަތްވަނީ އަތޮޅުތެރޭގެ ރަށްތަކަށެވެ. 13 މީހުން ނިސްބަތްވަނީ ރިސޯޓްތަކަށެވެ. 8 މީހަކު ނިސްބަތްވަނީ އަލަށް ތަރައްގީ ކުރަމުންދާ ރަށަކަށެވެ.\nއަލަށް ޕޮޒިޓިވްވި 246 މީހުންނާއެކު، މިހާތަނަށް ކޮވިޑް-19 އަށް ރާއްޖެއިން ޕޮޒިޓިވްވި ކަމަށް ރެކޯޑު ކުރެވުނު މީހުންގެ ޖުމްލަ އަދަދުވަނީ 70،077 އަށް އަރާފައެވެ.\nއެޗްޕީއޭއިން ބުނެފައިވަނީ، ވޭތުވެދިޔަ 24 ގަޑިއިރުގެ ތެރޭގައި ރާއްޖެއިން 2،273 މީހުން ބަލިން ފަސޭހަވެފައިވާ ކަމަށެވެ. މިއާއެކު، ރާއްޖެއިން މިހާތަނަށް ބަލިން ފަސޭހަވި މީހުންގެ އަދަދުވަނީ 58،832 އަށް އަރާފައެވެ.\nއެކްޓިވް ކޭސަސްގެ އަދަދު މިހާރުވަނީ 11،041 ގައެވެ. މީގެތެރެއިން 97 މީހަކަށް ހޮސްޕިޓަލްތަކުގައި އެޑްމިޓްކޮށްގެން ފަރުވާދެމުން ގެންދާ ކަމަށް އެޗްޕީއޭއިން ބުނެފައި ވެއެވެ.


ގއ. ކޮލަމާފުށީގައި ޤާއިމުކޮށްފައިވާ ފެނުގެ ޚިދްމަތް އިފްތިތާޙުކުރުމާއި، ނަރުދަމާގެ ނިޒާމުގެ ޚިދްމަތްދިނުން ރަސްމީކޮށް ފެށުމުގެ ރަސްމިއްޔާތުގައި ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ދެއްކެވި ވާހަކަފުޅު - The President's Office\nގއ. ކޮލަމާފުށީގައި ޤާއިމުކޮށްފައިވާ ފެނުގެ ޚިދްމަތް އިފްތިތާޙުކުރުމާއި، ނަރުދަމާގެ ނިޒާމުގެ ޚިދްމަތްދިނުން ރަސްމީކޮށް ފެށުމުގެ ރަސްމިއްޔާތުގައި ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ދެއްކެވި ވާހަކަފުޅު\n8 އޮގަސްޓް 2018، ރިފަރެންސް: PR-2018-65\nމި ރީތި ފިނިފެންމަލެއް ކަހަލައި މަލެހުއްޓައް އާމައި ތި ވިދާޅުވީ މަރުޙަބާއައްޓަކައި ވަރަށް އުފާކޮޓެ ޝުކުރެކެ ދަންނަވަން.\nއާދެ އަޅުގަނޑުމެން އައުމުން ކޮލަމާފުށިން ތި ވިދާޅުވި ހޫނު މަރުޙަބާއަކީ، ޝައްކެއްވެސްނެތްގޮތުގައި އަޅުގަނޑު ހަނދާނުން ފިލައިގެންދާނެ މެހެމާންދާރީއެއް ނޫން. އާދެ، ހަމައެއާއެކީ ދަންނަވާލަން ބޭނުންވޭ، ދެންމެ ތަޢާރުފުގައި ވިދާޅުވި ފަދައިން، އަޅުގަނޑު ކޮލަމާފުށްޓަށް މި ޒިޔާރަތްކުރަނީ ދެވަނަ ފަހަރު. ދެން ކޮލަމާފުށްޓާ އަޅުގަނޑާ ދޭތެރޭގައި ހަމަ ގާތްގުޅުމެއް އޮވޭ. ކުރީފަހަރު އައިއިރު އަޅުގަނޑު ހިތަށްއަރަނީ ދެން އަޅުގަނޑު މިރަށަށް ހުއްދަ ނުނަގާ އަންނަވަރު ތިޔަބޭފުޅުން ކޮށްދެއްވި. އަޅުގަނޑަށް މިރަށުގެ ތަޅުދަނޑި ތިޔަބޭފުޅުންވަނީ ދެއްވާފައި އެހެންނޫންތޯ؟ އެހެންވީމާ، ދެވަނަ ފަހަރު ތިންވަނަ ފަހަރުވެސް އަންނާކަށް އަޅުގަނޑު ހަމަ އެއްގޮތަށްވެސް ހުއްދަ ނަގާކަށްނުޖެހޭނެ. ހަމަ ވަރަށް އިޚްލާޞްތެރިކަމާއެކީ ވަރަށް މަރުޙަބާ ތިޔަ ހުރިހާ ބޭފުޅުންނަށް ދަންނަވަން. އަޅުގަނޑުގެ އިސްތިޤުބާލުގައި އަދި އަޅުގަނޑަށް ކަމޭހިތްތެވުމުގެ ގޮތުން ތިޔަ ހުރިހާ ބޭފުޅުން މި ހޫނުގަދަ ގަޑީގައިވެސް ތިއްބެވީމާ.\nދެން ހަމަ އެއާއެކީ ދަންނަވާލަން ބޭނުންވަނީ، އަބަދުވެސް މިރަށުން ކޮންމެވެސް އާ ކަމެއް އާ ޖާދޫއެއްގައި އަޅުގަނޑު ޖައްސަވައޭ. މިއަދު އަޅުގަނޑު މިތަނަށް އައިމާ، އަޅުގަނޑަށް އެނގިގެން މިދިޔައީ ތިޔަބޭފުޅުންގެ ބަނދަރު މިއޮތީ ތޮއްޖެހިފައި. ދެން އަނެއްކާ އަޅުގަނޑު މި ދާ ތަންތަނުގައި ޓޫރިޒަމްގެ ތަރައްޤީގެ ވާހަކަ އެބަ ދައްކަމު. އަދި އެ ތަންތަނުގެ ކައިރީގައި ހުންނަ އެއަރޕޯޓުގެ ވާހަކަވެސް ދައްކަން. ގއ ގެ ޚާއްޞަކަމުގެ ވާހަކަ ދައްކަން. ޚާއްޞަގޮތެއްގައި ގދ. އަތޮޅު، ހުވަދުއަތޮޅުގެ ޕޮޓެންޝަލް ނޫނިއްޔާ ފުރުސަތު އޮތްކަމުގެ ވާހަކަ އަޅުގަނޑު ދައްކަމުން މިދަނީ. ދެން ބައެއް ރަށްރަށުގައި އެއަރޕޯޓުގެ ވާހަކަ ދައްކާތީކަންނޭނގެ އަޅުގަނޑަށް މިފެނިގެން މިދަނީ އަޅުގަނޑުމެންގެ ޤައުމީ އެއަރލައިން މިތާ މިހާރުވެސް ބަނދަރުކޮށްގެން މިއޮތީ.\nދެން އަޅުގަނޑަށް ހަމަ ލިބޭ އުފަލަކީ މިހާރު އަޅުގަނޑުގެ ވިސްނުންވެސް އަޅުގަނޑަށް އެބަ އެނގޭ. އަޅުގަނޑު ތަރައްޤީއަށް މިކުރާ މަސައްކަތުގައި އަޅުގަނޑަށްވުރެ ކުރީގައި ދެ ފިޔަވަޅު ތިން ފިޔަވަޅު ކުރީގައި ކޮލަމާފުށީ ރައްޔިތުން އުޅުއްވާކަން އެބަ އެނގޭ. އެހެންވީމާ، ކޮލަމާފުށްޓަށް މިއަދު އައިމާ އަޅުގަނޑަށް ދެއްވި ސަޕްރައިޒަކީ، ނޫނިއްޔާ އަޅުގަނޑަށް ދެއްވި އިތުރު އުންމީދަކީ، ދެން ކޮންމެހެން ކޮލަމާފުށީގައި އެއަރޕޯޓެއް އަޅާކަށް ރަންވޭއެއް އަޅާނެކަމެއްނެތޭ. ކޮލަމާފުށީގެ ވިސްނުންހުރި މިންވަރުން ރަންވޭއަކާ ނުލައިވެސް މިތާ މަތިންދާބޯޓު ޖައްސާނެއޭ. އޭގެ ފައިދާ ތިޔަބޭފުޅުންނަށް ލިބިގެންދާނެކަމާ ދޭތެރޭގައި އަޅުގަނޑު ހިތުގައި ހަމަ އެއްވެސް ކަހަލަ ވަހުމެއް ސުވާލު އުފެދޭކަމެއް ނޫޅޭ.\nކޮލަމާފުށްޓަކީ ހަމަ ޙަޤީޤަތުގައިވެސް ވަރަށް ފޯރިގަދަ ރައްޔިތެއް އުޅުއްވާ ތަނެއް. ކެމްޕޭނު ކުރުމުގައި އަޅުގަނޑު ދަންނަވަން، ކެމްޕޭނުގެ ސިޔާސީ މަސައްކަތުގައި މި ހިސާބުން އަޅުގަނޑަށް ފާހަގަކޮށްލެވޭ ދެ ރަށެއް އޮވޭ، ގެމަނަފުށްޓާއި ކޮލަމާފުށްޓާ. ވަރަށް ސްޓައިލުގައި ކެމްޕޭނުގައި މަސައްކަތްކުރާނީ، ވަރަށް މުރާލިކަމާއެކީ. ދެން އޭގެ އިތުރަށް، ކޮލަމާފުށްޓަކީ، ޙަޤީޤަތުގައިވެސް ވަރަށް މުރާލި ރައްޔިތެއް ދިރިއުޅުއްވާ ތަނެއް. ފެށުނީއްސުރެ، ޒަމާނުއްސުރެ ކޮލަމާފުށްޓަކީ، ހަމަ މަސްވެރިކަމުގެ ކިއްލާއެކޭ އަޅުގަނޑު ދަންނަވާނީ. މަސްވެރިކަމުގައި ހަމަ މަސްވެރިންގެ ތަނެއް. އެހެންވެގެން މި ބަނދަރުވެސް މިހިރަ ބޮޑެތި އުޅަނދުފަހަރުން ފުރިގެން މިދަނީ އެހެންވެގެންކަން އަޅުގަނޑަށް ގަބޫލުކުރެވޭ. ދެން އެންމެ ފުރަތަމަ ތިޔަބޭފުޅުން އެދިވަޑައިގަންނަވާނެ ކަންކަމުގެ ތެރޭގައި ބަނދަރުވެސް ހިމެނޭނެކަން އަޅުގަނޑަށް އެބަ އެނގޭ. އަޅުގަނޑު މިރަށަށް އައިސް ތިޔަބޭފުޅުންގެ މި އުފަލުގައި މި ބައިވެރިވަނީ، ޙަޤީޤަތުގައިވެސް ކޮލަމާފުށްޓަށް އަންނަ ކޮންމެ ތަރައްޤީއަކީ، އަޅުގަނޑުވެސް ހަމަ އެ ތަރައްޤީގެ ކޮންމެވެސް ޙިއްޞާއެއް އަޅުގަނޑުގެ ސަރުކާރުން ދެވިފައިވާ ކަމުގައިވަންޏާ އެކަމުގެ އުފަލުގައި ތިޔަބޭފުޅުންނާއެކީ އުފާކުރަން އަންނަ މީހަކަށްވާތީ.\nދެންމެ ތަޢާރަފުގައި އެ ވިދާޅުވި ފަދައިން ކޮލަމާފުށްޓަށް ވަރަށް ގިނަ ކަންތައްތައް ކޮށްދެވިފައިހުރިކަމަށް އެ ވިދާޅުވީ. ދެން اَلحَمْـدُ لِلّـهِ މިހުރިހާކަމެއް ކޮށްގެން ދިވެހި ރައްޔިތުންނަށް އުފާވެރިކަމާއި ކުރިއެރުން ލިބޭކަމަށްވަންޏާ އެއީ، ޝައްކެއްވެސްނެތްގޮތުގައި އަޅުގަނޑަށް ހަމަ އިތުރު އުފާލިބިގެންދާ ކަމެއް.\nކޮލަމާފުށީގެ ބަނދަރުގެ ވާހަކަ އަޅުގަނޑު ދަންނަވާލާނަން. ދާދިފަހުން ތިޔަބޭފުޅުންނަށް އެނގިވަޑައިގަންނަވާނެ، މި އިޢުލާނު ކުރެވުނު އޮފިޑް ލޯނުގައި އަޅުގަނޑުމެން އެދުނު ކަންކަމުގެ ތެރޭގައި، ކޮލަމާފުށްޓަށް ބަނދަރެއް ހެދުމުގެ މަޝްރޫޢަށް އަޅުގަނޑުމެން އޮންނާނީ އެދިފައި. އަޅުގަނޑުމެން އެ އަދަދަށް އެދުނީ ނޫނިއްޔާ އެ އޮފިޑް ލޯނަށް އެދުނީ އަޅުގަނޑުމެންނަށް އޮފިޑްގެ ފަރާތުން އެ ކަށަވަރުކަން ލިބުނު، އަޅުގަނޑުމެންނަށް ފައިސާ ލިބޭނެކަމަށް. އަޅުގަނޑުމެންނަށް ހަވާލުކޮށްފައި ވަނީ މަޝްރޫޢުތަކަކާ މަޝްރޫޢުތައް ދާނެ ރަށްތައް ކަނޑައަޅަން. އޭގެތެރޭގައި ކޮލަމާފުށީގެ ބަނދަރު އެއޮތީ ހިމެނިފައި. އެހެންވީމާ، އިރާދަކުރެއްވިއްޔާ މާ ލަސްތަކެއްނުވެ ބަނދަރުގެ މަސައްކަތްވެސް ފެށިގެންދާނެ.\nމިއަދުގެ މި އުފަލަކީ ފެނާއި ނަރުދަމާވެސް، ދެންމެ ތަޢާރުފުގައި ޠާރިޤް އެ ވިދާޅުވިފަދައިން، ފެނާއި ނަރުދަމާގެ ފަސޭހަކަމާއި އޭގެ މަންފާ، ކޮލަމާފުށީގެ ރައްޔިތުންނަށް ލިބިވަޑައިގަންނަވައިގެން ދިޔައީ. އެ އުފަލުގައި ތިޔަބޭފުޅުންނާއެކީ އަޅުގަނޑު ހަމަ ބައިވެރިވާ ވާހަކަ ދަންނަވަން.\nއަޅުގަނޑު ކޮންމެވެސް ވަރަކަށް ސިޔާސީ ވާހަކަވެސް ދަންނަވާނަން. އެކަމަކު އޭގެކުރިން އަޅުގަނޑު ޖެހިލާނަން، ކޮލަމާފުށީގެ ތަރައްޤީއާއި ކޮލަމާފުށީގެ ޞިނާޢަތާ މަސައްކަތްތެރިކަމާ ހުރިގުޅުމުގެ ވާހަކަ ދަންނަވަން. ކޮލަމާފުށީގައި އަޅުގަނޑަށް އެނގޭ ކޮންމެހެން އެއަރޕޯޓެއް ނޭޅިޔަސް މި ހިސާބަށް ރިޒޯޓު ގެނެވޭނެކަން. ތިޔަބޭފުޅުން ތިޔައޮތީ އަޅުގަނޑަށް ދައްކަވައިދެއްވާފައި. ދެން އަނެއްކާ ކުރީފަހަރު އަޅުގަނޑަށް ތަޅުދަނޑި ދެއްވާފައި މިފަހަރު ތިޔަ ދެއްވީ މަތިންދާބޯޓު ކެޕްޓަނެއްގެ ތޮފި. އެހެންވީމާ، މިތަނުގައި އެއަރޕޯޓުގެ ޝައުޤުވެރިކަން އޮތް މިންވަރު އަޅުގަނޑަށް އެނގިގެންދޭ. ދެންހަމަ ތިޔަބޭފުޅުންގެ ދީލަތި ގެސްޗަރ ރަމްޒުކޮށްދެއްވާ ކަންކަމާއި ހިތުގައި ތިޔަ އޮތް ޝުޢޫރު އަޅުގަނޑު އިޚްލާޞްތެރިކަމާއެކީ ބަލައިގަންނަން.\nއެއާއެކީ ހަމަ ދަންނަވާލަން ބޭނުންވަނީ، އަޅުގަނޑު މި ދަތުރުކުރާ ދަތި އުނދަގޫ މަގު ދަންނަ، އަދި އަޅުގަނޑު މި ތަޙައްމަލުކުރާ އުނދަގޫތައް ދަންނަ ރައްޔިތުންތަކެއް ރާއްޖޭގެ އެކި ހިސާބުގައި އުޅޭތީ، އަޅުގަނޑު ހަމަ ޙަޤީޤަތުގައިވެސް އުފާކުރަމޭ. އަޅުގަނޑުމެން ދިވެހިރާއްޖޭގައި ތަރައްޤީގެ މަސައްކަތްތައް ކުރެވެމުންދާއިރު މިހުރިހާ މައްސަލަތަކެއް މި އަންނަ ސަބަބެއްކަމަށް އަޅުގަނޑަށް ގަބޫލުކުރެވެނީ، ތަރައްޤީގެ މަސައްކަތުގައި އަޅުގަނޑުމެން ރާއްޖެ މިހާރު ދާ ދުވެލީގައި ހަމަ ޙަޤީޤަތުގައިވެސް ދަތިއަޅުވަން ބޭނުންވާ ފަރާތްތަކެއް އުޅޭތީ. އެއީ، މިގޮތަށް ތަރައްޤީވަމުންދާ ކަމަށްވަންޏާ، އެންމެ ކުރީގައި ވެއްޖިއްޔާ ރާއްޖެއަށް ޒިޔާރަތްކުރައްވާ ސައްޔާޙުން ވިދާޅުވެފައި ހުންނަ ވާހަކަތައް. ފަހުގެ ތާރީޚުގައި ވެއްޖިއްޔާ އަޅުގަނޑުމެންގެ ލީޑަރުން އެކި ބޭފުޅުން ވިދާޅުވާނެ ކަންކަން ކުރުމުގައި ދިވެހިރާއްޖެއަކީ ވަސީލަތް މަދު، ވަރަށް ނިކަމެތި ބައެއް ދިރިއުޅޭ ތަނެކޭ. އެހެންނަމަވެސް، 2013 ވަނަ އަހަރު ރިޔާސީ އިންތިޚާބަށް ނުކުންނަމުން އަޅުގަނޑު ދެއްކި ވާހަކައާއެކީ އަޅުގަނޑުމެން، ހުރިހާ ޒުވާނުންގެ ވިސްނުން ބަދަލުވެގެން ދިޔައީ. އަޅުގަނޑުމެން އޭރު ވާހަކަ ދައްކަމުން ދިޔައިން އަޅުގަނޑުމެންނަށް ދަތިވެފައިހުރި ހުރިހާ ކަންތައްތައް ފިލުވައިދިނުމުގެ ތަޅުދަނޑިވެސް ޙަޤީޤަތުގައި އޮތީ އަޅުގަނޑުމެންގެ އަތުގައޭ. އަޅުގަނޑުމެންގެ ދިރުމެއް ހުރިއްޔާ އަޅުގަނޑުމެންގެ އުންމީދެއް ވާންޖެހޭނެއޭ. އަދި އަޅުގަނޑުމެންނަށް ދަތިވެފައިހުރި ހުރިހާ ކަންތައް ޙައްލުކުރުމަކީ ދެން އަޅުގަނޑުމެން އަމާޒުހިފަންޖެހޭ ކަންކަމޭ.\nމިއަދު އަޅުގަނޑު ހަމަ ތިޔަބޭފުޅުންނަށް ސުވާލެއް ދަންނަވާލާނަން. ތިޔަބޭފުޅުންނަށް އެންމެ ދަތިވެފައިހުރި ކަންކަމުގެ ތެރޭގައި ޙައްލުވާނެކަމަށް ދާދި ފަސޭހައިން، ނޫނިއްޔާ ދާދި އަވަހަށް ޙައްލުވާނެކަމަށް އަޅުގަނޑު ދެންނެވިކަމަކީ ތިޔަބޭފުޅުންނަށް ދަތިވެފައި މިއޮތް، ނޫނީ ތޮއްޖެހިފައި މިއޮތް ބަނދަރުގެ މަސައްކަތް. ބަނދަރަށް އަޅުގަނޑު ފައިސާ ހޯދާއިރު، އަޅުގަނޑު ހަމަ ތިޔަބޭފުޅުން ކުރެން އަހާލަން ބޭނުންވޭ، އަޅުގަނޑު ފައިސާ ހޯދަނީ ކިހިނެއްތޯ ތިޔަބޭފުޅުން ސުވާލު ކުރައްވާނަންތޯ؟ އެއްވެސް ބޭފުޅަކު ސުވާލުކުރައްވާނަންތޯ އަޅުގަނޑު މި ބަނދަރު ހަދައިދޭން މިތަނަށް ފައިސާ ހޯދަނީ ކިހިނެއްތޯ؟ އަޅުގަނޑަކަށް ހިއެއްނުވޭ އެއްވެސް ބޭފުޅެއްގެ އެ ސުވާލު އޮންނާނެހެންނެއް.\nއަޅުގަނޑާ ވާދަކުރައްވާ ބޭފުޅުން މިއަދު ވިދާޅުވަމުން ދައްކަވާ ވާހަކައަކީ، ތަރައްޤީގެ ވާހަކަ އިތުރަށް ދެއްކެވުމުގެ ބޭނުމެއްނެތް. އެއީ، އެބޭފުޅުން މިހާރު އެހާބޮޑަށް އަޑު އައްސަވާ ހިތްވާ ވާހަކައަކަށްނުވޭ. އަޅުގަނޑަށް ހީވަނީ އަޑުއިވުނީމާ ގައި ހިރުވާކަހަލަ އިޙްސާސްތަކެއް އެބޭފުޅުންނަށް އަންނާތީ، އެވާހަކަ އަޑުއަހާކަށް ބޭނުމެއްނުވޭ. އެކަމަކު އޭގެ ބަދަލުގައި ރައްޔިތުންނަށް އެއްޗެއް ވިސްނައިދެވޭތޯ މި ބައްލަވަނީ ތަރައްޤީކުރަން މިކުރާ މަސައްކަތުގައި ރައީސް ޔާމީން، ރާއްޖެއަށް ނުތަކާވަރަށް ނޫނީ އަންނަންއޮތް ޖީލަށް، ދެން ވެރިކަމާ ޙަވާލުވާ ބަޔަކަށް ނުތަކާވަރަށް ލޯނު ނަގައިގެން ދަރަނި ބޮޑުވެގެންނޭ ތަރައްޤީ މިވަނީ. އަޅުގަނޑު މިއަދު ދަންނަވާލަން ބޭނުންވަނީ، ކޮލަމާފުށީގައި، މަސްވެރިރަށެއް، ޙަރަކާތްތެރި ރައްޔިތުންތަކެއް ތިއްބެވި ރަށެއްގައި އަޅުގަނޑު ދަންނަވާލަން ބޭނުންވަނީ، ތިޔަބޭފުޅުންނަށް ދަތިވެފައި މިއޮތީ މިހާރު ބަނދަރުގެ މަސައްކަތް. ބަނދަރުގެ މަސައްކަތް ކުރުމަށްޓަކައި އަޅުގަނޑު ލޯނުނެގީމާ، ސަރުކާރުގެ ދަރަނި އިތުރުވެގެން ތިޔަބޭފުޅުންނަށް ދަތިވާ ބޭފުޅަކު މިތާ އޯޑިއަންސްގެ ތެރޭގައި އަޅުގަނޑުގެ ވާހަކަ އަޑުއައްސަވަން އިންނެވިކަމަށްވަންޏާ ހަމަ ފުރަތަމަ ތެދުވެވަޑައިގެން ވިދާޅުވޭ، ތިމަންނައަށް އުނދަގުލޭ މިކަން.\nމި ބަނދަރު ބޭނުންކަމަށް ވިދާޅުވާ ބޭފުޅުންގެ އަޑެއް އަޅުގަނޑު އަހާލަން ބޭނުންވޭ. މިއީ ދޮގެއްތޯ ތަފާތަކީ، މިއީ ތަފާތަކީ. ރައްޔިތުން ބޭނުންވަނީ ރައްޔިތުންނަށް ނުފުދިފައި ހުރި ކަންކަން ފުއްދައިދިނުން. އެކަންކަން ފުއްދައިދިނީ ރައީސް ޔާމީން ކިހިނެއްތޯ އެ ސުވާލެއް ނުކުރާނެ. އެއީ، މިހާރު މި ހިނގަމުންދާ ކަންތައްތަކަށް ރައީސް ޔާމީނަށް ރައްޔިތުން އިތުބާރު ކުރާތީ. ރައީސް ޔާމީން ކަންތައްތަކެއް ކުރަމުންދާކަމަށް އެބަ އިތުބާރު ކުރޭ. އެހެންވީމާ، ގަބޫލުކުރޭ، މިތަނުގައި ބަނދަރުވެސް ރައީސް ޔާމީން ހަދައިދޭނެކަން. ލޯނު ނެގުން، ލޯނު އަދާކުރުން، އެ ސުވާލެއް ރައްޔިތުންނެއް ނުކުރާނެ. މިރަށަށް އައިސް، ފެނާއި ނަރުދަމާގެ ނިޒާމު ހަމަޖެހިގެން ދިޔައިމާ ރައްޔިތުންނަށްވާ ފަސޭހަ، ރައްޔިތުންގެ ޞިއްޙަތަށް ދުޅަހެޔޮކަން އަންނަ މިންވަރު އަޅުގަނޑުމެންނަށް އިޙްސާޞް އެބަކުރެވޭ. މި ފެނާނަރުދަމާ މިތާ ގާއިމުކުރުމަށް އަޅުގަނޑު ލޯނު ނަގާނީތޯ، ލޯނު ނުނަގާ ދެން ކިހިނެއްތޯ މިފައިސާ ހޯދީ، އެއީ އަޅުގަނޑަކާ ރައްޔިތުން ކުރައްވާނެ ސުވާލެއްނޫން. ރައްޔިތުން ބޭނުންވާނީ މި ޚިދުމަތް ލިބިގެންދިޔުން.\nއެހެންވީމާ، މިހާރު މި ދެކެވެމުން އަންނަ ވާހަކައަށް އަޅުގަނޑު ހަމަ އިތުރު ބޮޅެއް، މިނިސްޓަރ ޠާރިޤް ދެންމެ އެ ހެއްދެވިގޮތަށް އަޅުގަނޑުވެސް ހަމަ ސުވާލެއް ކޮށްލާފައިދާނީ. އަޅުގަނޑުމެން މިހާރު ތަރައްޤީގެ ވާހަކަ ދައްކާތީ ތަރައްޤީގެ ވާހަކަ ނުދައްކަވަން ތިއްބެވި ބޭފުޅުން، މުޅިންވެސް ވަރަށް ވައްޓަފާޅިއެއް ނެތްގޮތަކަށް ތަރައްޤީ ވެދާނެކަމަށް ގަބޫލުކުރައްވާ ބޭފުޅުންނަށް، މިއަދު މި ޖެހިވަޑައިގަންނަވަނީ ކޮން ދަތުރެއްތޯ؟ ރައީސް ޔާމީން ކަށަވަރުކޮށްނުދިނިއްޔޯ، ކޮލަމާފުށީގެ ބަނދަރު ހެދުން މިސާލަކަށް. މިރަށަށް އިދިކޮޅު ކެންޑިޑޭޓަކު އަރުއްވައިފިއްޔާ ތިޔަބޭފުޅުންގެ ފުރަތަމަ ޑިމާންޑަކަށްވާނީ ކޮންކަމެއްތޯ؟ ބަނދަރެއްނޫންތޯ އައްސަވާނީ. ބަނދަރަށް އައްސަވާނީ. ދެން އައްސަވާނީ ބަނދަރު ހައްދަވަން ފައިސާ ހޯއްދަވާނީ ކިހިނެއްތޯ. މިހާރު އެވިދާޅުވާގޮތަށް ރައީސް ޔާމިން މި ހިންގާ މަޝްރޫޢުތައް، ކޮންމެ ރަށެއްގައި މިކަހަލަ އެތައްކަމެއް ކުރަމުންދާނެކަމަށް ވިދާޅުވަމުން ވިދާޅުވަމުން ވަޢުދުވަމުން އެވަޑައިގަންނަވަނީ. އަދި ވިދާޅުނުވާ ވާހަކައަކީ، އެކަންކަން ކުރައްވަން ފައިސާ ހޯއްދަވާނެ ގޮތް. އެހެންވީމާ، އަޅުގަނޑު އެބޭފުޅުންނަށް މި ދަންނަވަނީ ޢިލްމީ ނަޒަރަކުން ރައްޔިތުންނަށް ވިސްނައިދެއްވާށޭ އެކަން ކުރައްވާނެ ގޮތް. ޢިލްމީ ނަޒަރަކުން އެކަން ކުރައްވާނެގޮތް އެބޭފުޅުން ވިސްނައިދެއްވައިފިއްޔާ ވިދާޅުވާނެ، ދައުލަތުން މިހާރު ނަގާފައި ހުރި ލޯނުތައް ހުރުމާއެކީ، ދައުލަތުގެ ޚަޒާނާގައި ނޫނީ ތިމަންނަމެންނާ ދައުލަތް ޙަވާލުވެއްޖެ ކަމަށްވަންޏާ، ވަރަށް ގިނަ ލޯނު އެބަހުއްޓޭ އެ އަދާކުރަން އެބަޖެހެއޭ. އެހެންވީމާ، ތިމަންނަމެން ދަތިތަކެއް އުފުލާނެއޭ.\nއެކަމަކު އޭގެ ބަދަލުގައި އަޅުގަނޑު ދަންނަވަމުން އައި ވާހަކައަކީ އެ ތިން އަހަރުގެ ވެރިކަން ނިމި އޭގެ ފަހުން އައި ދެ އަހަރެއްހާ ދުވަހުގެ ވެރިކަން ނިމިގެން ދިޔައިރު، 28.5 ބިލިއަން، 28 ހާސް މިލިއަން ނޫނީ 29 ހާސް މިލިއަން ރުފިޔާގެ ދަރަނި އޮތޭ. އެކަމަކު ރައީސް ކަމަށް އަންނަ މީހަކު އަންނަނީ، އެ ޗެލެންޖް ބަލައިގަނެގެން އެކަން ޙައްލުކޮށްދެން އަންނަނީ. އަޅުގަނޑުވެސް ކަންބޮޑުވި އެހާ ބޮޑު އަދަދެއްގެ ފައިސާ އޮތީމާ. އެކަމަކުވެސް އަޅުގަނޑު ދެންނެވިން، އިރާދަކުރެއްވިއްޔާ ދެ އަހަރާއި ތިން އަހަރު ދުވަހުގެ މުއްދަތުގެ ތެރޭގައި، ބަޖެޓުގެ ޑެފިސިޓް ފޫބައްދާނަމޭ. ނޫނިއްޔާ، މި ދަރަނީގެ އުނދަގޫ އަޅުގަނޑުމެންނަށް އިޙްސާސްކުރަން ނުޖެހޭ މިންވަރަށް މިކަން ކުރާނަމޭ.\nމިއަދު އެބޭފުޅުން މިހުރިހާކަމެއް ކުރައްވަން ވިދާޅުވާއިރު، އެއަރޕޯޓް އޮންނަ ކޮންމެ ރަށެއްގައި އެއަރޕޯޓް އަޅަން، މިތަނަށް ވަޑައިގެން ވިދާޅުވާނެކަންނޭނގެ ފެނާއި ނަރުދަމާވެސް ތިމަންނަމެން އަޅައިދޭނަމޭ، ހަމައެގޮތަށް މިދަނީ. އެހެންދާއިރު އެބޭފުޅުންނަށް އަންނަ ސުވާލަކީ، މަތިވާ ސުވާލަކީ، މިހާރު ރައީސް ޔާމީން ލޯނު ނަގައިގެން ކަންތައް ކުރާތީ ކަންބޮޑުވާއިރު، އެބޭފުޅުންނާ ސަރުކާރެއް ޙަވާލުވެއްޖެ ކަމަށްވަންޏާ ލައްކަ ބޮޑު ދަރަނި އޮންނާނެނޫންހޭ. އެދަރަންޏަކީ ހަމަގައިމުވެސް ދިވެހިރާއްޖެއަށް އުފައްދާ އެއްޗެހިން ލިބޭ އާމްދަނީއަކުން ފުއްދޭނެ ކަމެއްނޫން.\nކުރީގައި މިއައި ވިރާސީ ދަރަނި ފިލުވައިލުމަށްޓަކައި އަޅުގަނޑު ދެ އަހަރު ނޫނީ ތިން އަހަރުގެ މުއްދަތެއް ނެގިން. އެއީ، ރައްޔިތުންނަށް ބޭނުންވާ ކަންތައްތައް ކޮށްދެމުން އޭގެކުރީގައި އެބޭފުޅުން އުފައްދާފައިހުރި ދަރަނި ފިލުވާލަން އަޅުގަނޑު ނެގި މުއްދަތު. މިހާރު އެބަހުރި ދަރަނިތަކެއް، ބޮޑެތި ދަރަނި އެބަހުރި. ބައިނަލްއަޤްވާމީ އެއަރޕޯޓަށް ބަލާކަމަށްވަންޏާ، ވެލާނާ އެއަރޕޯޓަށް ބަލާކަމަށްވަންޏާ މިދައްކަނީ 1000 މިލިއަން ޑޮލަރުގެ ވާހަކަ. އެހެންވީމާ، ދަރަނި އެބަހުރި. ފުރަތަމަ ދަރަނި އޮވެގެން ހީކަރުވާކަމަށްވަންޏާ މިހާރު އެބޭފުޅުންނާ ކުރަންޖެހޭ ސުވާލަކީ، މި ދަރަނިތަކާއެކީ ދެން ތިޔަބޭފުޅުން ތިޔަވަޑައިގަންނަވާ ކޮންމެ ރަށަކުން ތަރައްޤީގެ މަޝްރޫޢެއްގެ ވާހަކަދެއްކީމާ، ކުރީގެ ތަރައްޤީގެ މަޝްރޫޢުގެ ވާހަކަ ނުދައްކާ. މިހާރު ހަމަ ތަރައްޤީގެ މަޝްރޫޢުތައް ވިހާހެން ހީވަނީ. ހަމަ ކުކުޅުބިސް އަޅާހެން ތަރައްޤީގެ މަޝްރޫޢުތަކުގެ ވާހަކަ. ކޮންމެ ރަށެއްގައި ކޮންމެ ދެރަށެއްގެ ދޭތެރޭގައި ފާލަން އަޅުއްވާ ވާހަކަ. ބްރިޖް އަޅުއްވާ ވާހަކަ. ނޫނީ ކޯޒްވޭއެއް އަޅުއްވާ ވާހަކަ. ކޮންމެ އަތޮޅެއްގައި އެއަރޕޯޓެއް އޮތަސް އިތުރު އެއަރޕޯޓެއްގެ ވާހަކަ އެބަދައްކަވާ. އެކަމަކު މިހިރީ ކޮށްފައިހުރި ކަންކަން.\nގއ، ގދ އަށް އަޅުގަނޑުގެ ވިސްނުމުގައި އަޅުގަނޑު ދެންނެވިން، މަދުވެގެން ހަތަރު އެއަރޕޯޓު ބޭނުންވާނޭ. މިހާރު އެބައޮތް ކޮމިޓްމެންޓެއްދީފައި. ގއ.ވިލިގިނލީ ކައިރީގައި ބައިނަލްއަޤްވާމީ އެއަރޕޯޓެއް އެޅޭނެކަމަށް. އަޅުގަނޑުގެ މިދަތުރުގައި މަޑަވެލީގައި ވާހަކަ ދައްކަމުން އަޅުގަނޑު ދެންނެވިން، ކާޑެއްދޫ އެއަރޕޯޓް ބައިނަލްއަޤްވާމީ އެއަރޕޯޓަކަށް އަޅުގަނޑުމެން ހަދާނަމޭ. އިރާދަކުރެއްވިއްޔާ އަޅުގަނޑުމެންގެ ސަރުކާރެއްގައި ފުރަތަމަ އަހަރު އެއީ، ބައިނަލްއަޤްވާމީ އެއަރޕޯޓަކަށް ހެދިގެންދާނެ. އެއީ، ހުވަދުއަތޮޅުގައި ޓޫރިޒަމްގެ ޕޮޓެންޝަލް ނޫނީ ފުރުޞަތު އޮތްލެއް ބޮޑުކަމުން އެވާހަކަ ދައްކަމުން ދިޔައީ. މިއަދު އަނެއްކާ އަޅުގަނޑު ޖަވާބެއް ދިނިން. އަޅުގަނޑު ދެންނެވިން، އަޅުގަނޑު މި އިޢުލާންކުރާ މަޝްރޫޢުތަކާއި، އަދި އެއަށް ފައިސާ ހޯދާނެ ގޮތާ މިއީކީ އަޅުގަނޑަށް ހުވަފެނުން ފެނިގެން ކުރާ ކަންކަމެއްނޫނޭ. މިމަސައްކަތް އަޅުގަނޑު ކުރާތާ އެއް އަހަރުވެއްޖެ. އަދި ފަންނީ ދިރާސާތަކުގައި އެކިދާއިރާތަކުގެ ބޭފުޅުން މަސައްކަތް ކުރައްވާތާ މިހާރު ހައެއްކަ އަށެއްކަ މަސް ވެއްޖެ.\nއެހެންވީމާ، އަޅުގަނޑުގެ މެނިފެސްޓޯއެއްގައި ރައްޔިތުންނަށް މިދޭ އުއްމީދާ ރައްޔިތުންނަށް މިވެނި މަޝްރޫޢެއް ގެނެސްދޭނަމޭ ބުނާކަމަށްވަންޏާ އެއީ، އޭގެ ދިރާސާތަކުން ނިންމާފައި އަޅުގަނޑު ދައްކާ ވާހަކަ. އެހެންވީމާ، މިރަށުގައި މިސާލަކަށް، މިރަށް ހިމެނޭ ސަރަޙައްދުގައި މިސާލަކަށް ރިޒޯޓުތަކެއްހަދާނެ ވާހަކަ އަޅުގަނޑު ބުނީމާ، ކީއްވެގެންތޯ އެކަމާ ހައިރާންވާންވީ. އަޅުގަނޑު އެއަށްވުރެ ބޮޑެތި ވާހަކަ ރައްޔިތުންނާ ދައްކާފައި މިހިރީ ދޮގެއްތޯ. އަޅުގަނޑު ދެއްކިވާހަކަތަކުގެ ތެރެއިން އަޅުގަނޑު ދެންނެވިން، 2030 ގެ ނިޔަލާ ހަމަޔަށްދާއިރު، 18 އަހަރުވާ ކޮންމެ މީހަކަށް އަދި ގޯއްޗެއް ނޫނިއްޔާ ގެދޮރުވެރިކަން ނެތް ކޮންމެ މީހަކަށް އެ މައްސަލަ ޙައްލުކޮށްދޭނަމޭ. އެއަކަށް އެބޭފުޅުން ޖަދަލެއް ނުކުރައްވާ. އޭގެ ބަދަލުގައި، އެބޭފުޅުންވެސް ބެއްލެވީ، ރައްޔިތުން ރުއްސޭތޯ. އެބޭފުޅުން މިހާރު އެބަ ވިދާޅުވޭ، ތިމަންނަމެންވެސް ގެދޮރު ދޭނަމޭ. އެކަމަކު އެބޭފުޅުންނަށް ލިބިވަޑައިގެންނެވި ދޮގެއްތޯ، މުއްދަތެއް. އެބޭފުޅުން ގެދޮރެއް ނުދެއްވާ. އެކަމަކު ގެދޮރު ދެއްވުމުގެ ހުވަފެން އެބޭފުޅުން ގެންގުޅުއްވި. އެއީ، ކޮންމެ ތަނަކުން ދޮންވެލިކޮޅެއް ފެންނައިރަށް ވިދާޅުވާނެ، މިތަނުގައި ފްލެޓެއް އަޅާނަމޭ. އެ ހުވަފެން ގެންގުޅުއްވި. އެކަމަކު ހަޤީޤަތަކަށް ނުވޭ.\nރައީސް ޔާމީން ރައްޔިތުންނަށް ދައްކަމުން އަންނަ ހުވަފެނަކީ، ޚާއްޞަކޮށް ޒުވާނުންނަށް، އުއްމީދު ކުރާށޭ، އަޅުގަނޑުމެންގެ މުސްތަޤްބަލް އުޖާލާ ކުރުމަށްޓަކައި އުއްމީދު ކުރާށޭ. އަޅުގަނޑުމެންނަށް ދަތިވެފައި ހުރި ކަންތައްތައް ފުއްދުމަށްޓަކައި އުއްމީދުކުރާށޭ. މިއަދު އެ އުއްމީދުތައް އަޅުގަނޑުމެންނަށް އެބަ ފެނޭ، ޙަޤީޤަތަކަށްވެގެން ގޮސް ހުރިތަން. މިއަދު އެ އުއްމީދުތައް ޙަޤީޤަތަކަށް ވެގެންދާތަން ފެނުނީމާ، ކިތަންމެ ވަރަކަށް މަޝްރޫޢު ހިނގާ ތަނުގެ ކުރިމަތިން ހުރަސް ކަނޑާފައިދާއިރު، އެއްފަރާތަށް ކަނދުރާ އަނބުރައިގެން ދިޔަކަމުގައި ވީނަމަވެސް އެ މަޝްރޫޢު އެތާ ހިނގާކަން އެބަ އެނގޭ. ކިހިނެއްތޯ، މާލޭގެ އިރުމަތީ ފަރާތަށް އަންނަ ބަޔަކަށް ބްރިޖް ނުފެނިދާނީ. އަޅުގަނޑު ކައިރީ ވިދާޅުވޭ، މާލޭގެ އިރުމަތީ ފަރާތުން އުތުރުން ދެކުނަށް ހިނގިޔަސް އެބޭފުޅުންނަށް ހަމަ ބްރިޖް ފެންނާނެ. މާލޭގެ ހުޅަނގުން ދެކުނު ކަންމައްޗާ ހަމަޔަށް ގޮއްސިކަމަށްވަންޏާ ހަމަ ނާރުއެރިޔަސް ބަލައިލަން ޖެހޭނީ. އަދި އެންމެ އުސް ހިސާބަށް އެބޭފުޅުންގެ ބޭފުޅުން ބަލިވެގެން ދިޔައިމާވެސް އަޅުގަނޑު ހަމަ އެބޭފުޅުންނަށް ލިފްޓްވެސް މިލައިދެނީ. އެހެންވީމާ، މިކަންކަން ކުރުމަށްޓަކައި ފައިސާ އެބަ ބޭނުންވޭ.\nމިހާރު އެބޭފުޅުން އެ ވިދާޅުވާންޖެހޭ، ރައީސް ޔާމީން ތަރައްޤީގެ މަޝްރޫޢެއް އިޢުލާން ކުރާއިރު ހަމައެއާ ޖެހިގެންދާ ރަށުގައި ތަރައްޤީގެ މަޝްރޫޢު އިޢުލާން ކުރައްވާއިރު، ބްރިޖް އެޅުން، ކޯޒްވޭއިން ގުޅުން، ނޫނިއްޔާ އެތަންތަނުގެ އެއަރޕޯޓު އެޅުން، މިވާހަކަ ދައްކަވާއިރު އެއަށް ފައިސާ ހޯއްދަވާނެ ގޮތެއް އައްސަވަބައްލަވާ. އެހެންވެގެން ޢިލްމީ ދިރާސާއެއް ކުރައްވާފައި އެކަންކަން ކުރައްވާށޭ އަޅުގަނޑު މިދަންނަވަނީ. މިހާރު އެހެންވީމާ، މި ނުކުންނަނީ ކޮން މައްސަލައެއްތޯ؟ އަޅުގަނޑު ޕޮއިންޓަކީ، ނުކުތާއަކީ މިއީ. އަޅުގަނޑު ލޯނު ނަގައިގެން ކަންކަން ކުރީމާ، ރައްޔިތުން ދަރާވިކިފައި، ސަރުކާރު ދަރާވިކިފައި އޮންނަ ވާހަކަ ދައްކަވާއިރު މި ބޭފުޅުން މިކުރައްވަން އުޅޭކަންތައްތަކަށް ލޯނެއް ނޫންތޯ ނަންގަވާނީ؟ ހަމަޔަޤީން ދޮގެއްތޯ މި ބޭފުޅުންވެސް ނަންގަވާނީ ލޯނުކަން. އެއީ، ދައުލަތުގެ ޚަޒާނާގައި އެވަރަށް ފައިސާ ނުހުންނާނެކަމަށް އެވިދާޅުވަނީ.\nދެން އޮތީ މީގައި ދެގޮތް. އެއްގޮތަކީ އެބޭފުޅުންވެސް ލޯނު ނެންގެވުން. އެކަމަކު މިހާރު ލޯނު ނަގައިގެން މިކަން ކުރާތީ އަޅުގަނޑު އެބަ ކުށްވެރިވޭ. ލޯނުނެގުމަކީ ގޯސް ކަމަކަށް އެބަވޭ. އެކަމަކު އެ ބޭފުޅުން މިކަން ކުރައްވަން އޮތްގޮތަކީ، އެބޭފުޅުން އަޅުގަނޑަށް މަނާކުރައްވާކަންކަން އަމިއްލަފުޅަށް ކުރައްވަން މިހާރު އިޢުތިރާފްވަނީ. އެލޯނު ނަގާވާހަކަ އެދައްކަނީ. އެހެންވީމާ، މި ސުވާލަށް ޖަވާބު ހޯދަން އެބަޖެހޭ ނޫންތޯ؟ ލޯނު ނުނަގަންޏާ ދެން އޮތީ ކޮންކަމެއްތޯ؟ ލޯނު ނުނަގަންޏާ ދެން އޮތް ކަމަކީ، އެކަންކަން ކުރަން ފައިސާ ހޯދުން. ކޮންގޮތަކަށް ފައިސާ ހޯދާނީ. ދެން އަނެއްކާވެސް މިއަންނަނީ އެބޭފުޅުންނަށް އުނދަގޫ ވާހަކައެއް. ދެން ފައިސާ ހޯދަން ޖެހޭނީ، ރައީސް ޔާމީނާއި އޭގެކުރީގައި ތިބި ވެރިން އެއްކޮށްފައިހުރި ހަރުމުދާ ވިއްކައިގެން އަނެއްކާ ފައިސާ ހޯދޭނީ. މިވެސް އެމީހުން އަޑުއަހަން ބޭނުންވާނެ ވާހަކައެއް ނޫން.\nމިހާރު ދައުލަތުގެ ޚަޒާނާގައި ފައިސާގެ އިތުރަށް ދައުލަތުގައި އެބަހުރި މިލްކިއްޔާތު. ކޮންމެ ރަށެއްގައިވެސް އެސެޓް އެބަހުރި. އަދި ރާއްޖޭގައި ހުޅުލޭ އެއަރޕޯޓު ކަހަލަ ތަންނަށް ބަލައިފިކަމަށްވަންޏާ މިއީ މުއްސަނދި ރައުސްމާލު މިހިރީ. އެހެންވީމާ، ދެން އެބޭފުޅުން ލޯނު ނުނަގާ މިކަންކުރާ ކަމަށްވަންޏާ ފައިސާ ހޯދަން އޮތްގޮތަކީ، އަނެއްކާވެސް މިހެން ހުރި ތަންތަން ވިއްކުން. އެވާހަކަ އެބަ ވިދާޅުވޭ ދޮގެއްތޯ މިހާރު. އެހެންވެގެން، ތަޙްލީލްކޮށްފައި އެބޭފުޅުން މިއަށް ފައިސާ ހޯއްދަވާނެ ގޮތް އަޅުގަނޑުމެންނަށް ކިޔައިދެއްވާށޭ އަޅުގަނޑުމެން މިދަންނަވަނީ. ލޯނު ނެގުމަކީ ކަމުނުދާކަމެއް. އެހެންވީމާ، މިހާރު އެކުރައްވަން ވިދާޅުވާ ހުރިހާ ތަރައްޤީގެ މަޝްރޫޢުތަކަކީ ހަމަގައިމުވެސް ދަނޑިފަނުން ކުރެވޭނެ ތަރައްޤީއެއްނޫން. އެއީ، ފައިސާ ބޭނުންވާނޭ ކަންކަން. މިރަށުގައި މި ހިންގި މަޝްރޫޢުއަށް ބަލާކަމަށްވަންޏާ، ނަރުދަމާ ނިޒާމަށް އެކަނި ބަލައިފިކަމަށްވަންޏާ އެބައަރާ 32 މިލިއަން ރުފިޔާ.\nކަންތައްތައް ކުރެވޭ ކަމަށްވަންޏާ މިރަށުގައިވެސް އަޅުގަނޑު ދަންނަވާލަން ބޭނުންވޭ. ކުރީގައި މާކުރީގައި މިއީ ވަރަށް ވަރުގަދައަށް އިދިކޮޅު ފިކުރު އޮތްތަނެއްކަމަށް މަޝްހޫރު ކުރަމުން އަންނަ ރަށެއް. އެއީ، މިރަށުގައި މިހާރުވެސް އެބަ ތިއްބެވިކަންނޭނގެ އޭގައި ފާހަގަކުރެވޭ ބައެއް ބޭފުޅުން. އެހެންވީމާ، ކޮލަމާފުށްޓާ ދޭތެރޭގައި މިކަހަލަ ވާހަކައެއް އަޑުއިއްވަމުން އައީ. އެކަމަކު އަޅުގަނޑު ރިޔާސީ ޕްރައިމަރީއަށް އައިސް އެހިސާބުން ފެށިގެން އަޅުގަނޑަށް ގަބޫލުކުރެވުނު. ނޫނެކޭ، ކޮލަމާފުށްޓަކީ ކޮންމެހެން ތިހާވަރުގެ އިދިކޮޅު ފިކުރުއޮތްތަނެއް ނޫނޭ. އިދިކޮޅު ފިކުރު އުޅޭނެ މީހުން އުޅޭނެ ހުރިހާ ތަނެއްގައިވެސް. އެކަމަކު އޭރުއްސުރެ އަޅުގަނޑަށް ގަބޫލު ކުރެވުނު ކޮލަމާފުށްޓަކީ، ބިނާކުރަނިވި ފިކުރުގައި އަޅުގަނޑާއެކީ ކުރިއަށްދާން ތިބި ރައްޔިތުން ތިއްބެވި ރަށެއްކަން. މިއަދު މިރަށަށް އައީމާ އިތުރަށް އެކަން ކަށަވަރުވެގެން އެބަދޭ.\nއޭރު އެބޭފުޅުންގެ އެހާވަރުގަދަ ފިކުރަކާއި އެހާބޮޑު އައްޑަނައަކަށް ވެގެންކަމަށް އެބޭފުޅުން ވިދާޅުވާއިރު، އަޅުގަނޑު ތިބޭފުޅުންނާ ހަމަ ސުވާލެއް ކޮށްލާނަން. ތިޔަބޭފުޅުންނަށް، ހުރިހާ ބޭފުޅުންނަށް ފަހަރުގައި ތަފާސް ހިސާބު ނުފެނި ހިނގައިދާނެ. އެކަމަކު މިހާރު ރަށްވެހި ތަރައްޤީ ނޫނީ ރަށްވެހި މިފޮތުން މި ފެންނަ މި ސައިޓަށް ވަނީމާ، ވަރަށް ގިނަ މަޝްރޫޢުތަކާއި ކޮންމެ ރަށަކަށް ހިންގާފައި ހުރި ތަރައްޤީގެ މަޝްރޫޢުތަކާއި، ހިނގާފައި ހުރި ފައިސާގެ އަދަދު ފެންނާނެ. 2013 ގެ ކުރިން ހިނގައިދިޔަ5އަހަރު 2013 ގެ ފަހުން މި ޒަޢާމަތުގައި މި ހިނގާ5އަހަރު ފެންނާނެ. މިއީ، އެންމެ ބޮޑަށް އެމީހުން އެލަރޖިކްވާ އެއް މައްސަލަ. ހަމަ ގައިހިރުވާނެ މިފޮތް ބަލަންވެއްޖިއްޔާ. އެއީ، ކޮންމެ ރަށަކަށް ކޮށްދޭނަމޭ، ކޮންދެމުންނޭ މި އަންނަނީ، ތަރައްޤީކޮށްދެމުންނޭ ބުނާ ކަންތައްތަކުގެ ތަފާސް ހިސާބު ހިމެނޭ ފޮތަކީ މިއީ. ހިމެނޭ ސައިޓަކީ މިއީ. އެހެންވީމާ، މި ސައިޓް ބަލާކަށް ބޭނުމެއްނުވާނެ. އެއްގޮތަކަށްވެސް މި ސައިޓްބަލާކަށް ބޭނުމެއްނުވާނެ. މި ބަލައިފިއްޔާ އެނގޭނެ.\nކޮލަމާފުށީގައި އަޅުގަނޑު ދަންނަވާލަން ބޭނުންވަނީ ކޮލަމާފުށްޓަކީ، އެބޭފުޅުންގެ އައްޑަނައެއްކަމަށް މީގެކުރީގައި ވިދާޅުވަމުންއައިއިރު، ކޮލަމާފުށްޓަށް މިދެންނެވި ކަހަލަ ވަރުގަދަ އެސެޓެއް، ނޫނިއްޔާ މިލްކިއްޔާތަށް ރައުސްމާލުގައި ހިމެނޭވަރުގެ ހަރުމުދަލެއް އަޅުގަނޑުގެ ހިސާބު ދައްކާގޮތުންވެއްޖިއްޔާ 2013 ގެ ކުރިއަކުން މިރަށުގައި ނެތް ހިނގާފައެއް. ހަމަ ފާހަގަކުރެވޭ އެއްވެސް މަޝްރޫޢުއެއް އަޅަގަނޑުގެ މިފޮތުގައި ހިސާބު ދައްކާގޮތުންވަންޏާ މިރަށުގައެއް ނެތް ހިނގާފައެއް. އެކަމަކު އެއާ ޚިލާފަށް މިހާރު އަޅުގަނޑުމެން މި އިފްތިތާޙުކުރި މަޝްރޫޢާއެކީ މިހާރު މިހާ ހިސާބަށް، އަޅުގަނޑު މި ވާހަކަދައްކާ ހިސާބަށް އައިއިރު މިހާރު މިރަށުގައި 227 މިލިއަން ރުފިޔާގެ މަޝްރޫޢު ހިނގައިފި. އެހެންވީމާ، ދެން ކިހިނެއްތޯ މިބޭފުޅުން މިރަށްރަށަށް ވަޑައިގެން ވިދާޅުވާނީ ތިމަންނަމެން މިރަށްރަށް ތަރައްޤީ ކުރާނަމޭ. އެބޭފުޅުންނަށް ލިބިވަޑައިގެންނެވި މުއްދަތުގައި މި ދެންނެވީ، އެންމެ ފައިސާ ފޮއްޗެއް ނެތް މިރަށުގެ މިލްކިއްޔާތުގައި ރައުސްމާލެއް ތަރައްޤީކުރަން ހޭދަކުރައްވާފައެއް. މިހާރު މިދެންނެވީ މި ސަރުކާރުން މި ހިންގި މަޝްރޫޢުތަކުގެ ތެރޭގައި ހަތަރުއަހަރުބައި ނޫނީ ފަސް އަހަރުގެ ތެރޭގައި 227 މިލިއަންގެ ވާހަކަ މިދައްކަނީ. އަދި 227 މިލިއަން ރުފިޔާ މިރަށަށް އިންވެސްޓް ކުރެވިފައި ހުރިއިރު، މިރަށަކީ 2000 އަށްވުރެ އާބާދީ ކުޑަ ރަށެއް. އެހެންވީމާ، ތަރައްޤީ މިހިރީ އައިއްސަ ނޫންތޯ. ރައްޔިތުންނަށް ޒަރޫރީގޮތުން ބޭނުންވާ ގިނަ ކަންތައްތައް މިހުރީ ފުދިފައި.\nދެން ހުރީ ވިޔަފާރީގެ ނަފާ. ވިޔަފާރިކުރާ މީހުންނަށް އޭގެ ނަފާ ލިބޭނޭ ކަންކަން. އޭގެތެރޭގައި މިދަނީ ބަނދަރު ބޮޑުކުރީމާ ޝައްކެއްވެސްނެތް، މީހުންނަށް ފަސޭހަވާނެ. އެކަމަކު މިއީ މަސްވެރިރަށަކަށްވާތީ، މިއީ މަސްވެރި ބަނދަރަކަށް ވެގެންދާނެ. އެހެންވީމާ، ޝައްކެއްވެސްނެތްގޮތުގައި މީގެ ފައިދާ ނުވަތަ ނަފާ ލިބޭނީ ހަމަ ވިޔަފާރި ކުރާ ފަރާތްތަކަށް. އަދި ކައިރި ރަށްރަށުން ކޮލަމާފުށްޓަށް ވަޑައިގަންނަވާ ފަރާތްތަކަށް. އެހެންވީމާ، ލޯނު ނަގައިގެން ކަންކަން ތަރައްޤީކުރަން ޢުޒުރުވެރިވީ ބަޔަކު އަދި ލޯނު ނަގައިގެން ބަޔަކު ކަންތައްކުރާތީ އެކަމާ ފާޑުކިޔާ ބަޔަކަށް މިއަދު ކުރަން މި ޖެހޭ ދަތުރަކީ، ހަމަ ރަށްރަށަށް ދިޔައިމާ ރައްޔިތުން ބޭނުންވެފައިހުރި ކަންކަން އެބަ ކިޔައިދޭ. ރައްޔިތުން ބޭނުންވެފައިހުރި ކަންތައްތަކުގެ ތެރޭގައި މި އަންނަނީ، ހަމަ އަނެއްކާވެސް ކޮންކްރީޓް ގަށާ މެޝިނުން ކުރާ މަސައްކަތުގެ ވާހަކަ. ކޮންކްރީޓް ތަރައްޤީގެ ވާހަކަ ރައްޔިތުން އެ ދައްކަނީ. އެހެންވީމާ، އަޅުގަނޑުމެން އެކަން ކުރާތީ އެކަން ގޯސްވީ.\nމިއަދު ކޮންކަމެއްތޯ! ކޮންކްރީޓް ގަށާ ވާހަކަ މި ދައްކަނީ. ދެން ކޮންމެވެސް ބޭފުޅަކު ވާހަކަ ދައްކަވަމުން ވިދާޅުވި، ރައީސް ޔާމީނަށް މިފަހަރު ވެރިކަން ލިބިއްޖިއްޔާ ވޯޓު ފޮށްޓެއް ދެން ނުފެންނާނެއޭ. އެއީ، ތެދެއްމެ. އެކަމަކު އަޅުގަނޑު މިއަދުވެސް ދަންނަވާލަން ބޭނުންވޭ ކޮލަމާފުށީގެ ރައްޔިތުންނަށް. ވޯޓު ފޮށި ނުފެނި އޮންނާނީ ރައީސް ޔާމީނަށް ވެރިކަން ލިބިގެނެއްނޫން. މިދޭތެރެއިން ނެގި ވޯޓެއްގައި ވޯޓު ކަރުދާސް ހުރީ އުވަގަށާ މެޝިނުގައި ނޫންތޯ. ވޯޓު ފޮށްޓަކު ނޫނޭ ހުރީ. އުވަގަށާ މެޝިނާއި ބާލިދީތަކާ މިކަހަލަ އެއްޗިހީގައި ވޯޓު ކަރުދާސް ހުރީ. އެހެންވީމާ، މިހާލުގައި ތިބި މީހުން މި ތެދުވެ މި ވާހަކަ ދައްކަނީ. ރައީސް ޔާމީނަށް ދެން ރައީސްކަން ލިބިއްޖިއްޔާ ވޯޓު ފޮށްޓެއް ދެން ނުފެންނާނެއޭ. ވޯޓު ފޮށި އަޅުގަނޑުމެންނަށް ނުފެނި ހިނގައްޖެ މިދޭތެރެއިން ބޭއްވި އެންމެ ބޮޑު އިންތިޚާބުގައި. އޭގައި އަޅުގަނޑުމެންނަކަށް ވޯޓު ފޮށިތަކެއް ނުފެނުނު. އެހެންވީމާ، އެބޭފުޅުން އެ ވިދާޅުވަނީ، އެބޭފުޅުންގެ ހިތްޕުޅަށް ދަތިވެފައި ހުރި ކަންކަން. އެބޭފުޅުންގެ ތެރޭގައި ތަޖުރިބާކޮށްފައި ހުރި ކަންތައްތައް އެވިދާޅުވަނީ، އެހެން މީހެއްގެ ބޮލުގައި ބަދުނާމު އަޅުވަން. އެހެންވީމާ، ވޯޓު ފޮށި ނުފެނުމުގެ ހާލަތުވެސް އޮތީ މިކަހަލަ ހާލަތެއްގައި ނޫންތޯ.\nއެހެންވީމާ، މިރަށްރަށަށް ވަޑައިގެން ދައްކަވާ ވާހަކައަކީ، ހައްތާވެސް ތަރައްޤީގެ ވާހަކަ. ލޯނު ނަގާ ވާހަކަ. ލޯނު ނުނަގަންޏާ ދެންޖެހޭނީ ފައިސާ ހޯދަން، ރައީސް ޔާމީނު އުފައްދާފައި ހުރި ހަރުމުދާ ވިއްކަން. އެހެންވެގެން އަޅުގަނޑު މި ދަންނަވަނީ، ކާޅު ހާލި ހަދާނޭ. ކޮވެލި ބިސް އަޅާނޭ އެ ހާލީގައި، އެހެންނޫންތޯ. އެބޭފުޅުން އީޖާބީ އެއްވެސް ކަމެއް ނުކުރައްވާނެ. ކޮންމެވެސް މީހަކު މަސައްކަތްކުރާނެ. ކޮންމެވެސް މީހެއްގެ ފިކުރު ބޭނުންކޮށްގެން ތަންތަނަށް އަންނަ ތަރައްޤީ މި އަންނަނީ. އެއީ، ކާޅާއި ކޮވެއްޔާ ދޭތެރޭގައިވެސް މިއޮންނަ ސިމްބަޔޮޓިކް ރިލޭޝަންޝިޕް އޮންނަ ގޮތަކީ މިއީ. އެކަކު މަސައްކަތްކޮށް ހުރިހާ ކަމެއް ކުރާނެ. އެކަމަކު ބިސްއަޅާ ހިސާބަށް ދިޔައިމާ އެމަސައްކަތްކުރި މީހާއަށް އެޖާގަ ނުލިބޭ ވާހަކަ އެވިދާޅުވަނީ. އެހެންވީމާ، އެ ބޭފުޅުންގެ ވިސްނުންފުޅުގައި މިހުރީ ދެން ފައިސާ ހޯއްދަވަންޏާ ޖެހޭނީ އެބޭފުޅުންނަށް އެބޭފުޅުން އެވިދާޅުވާ ފިކުރުން ދަސްކޮށްދީފައި ހުރި ކަންތައްތައް ކުރަން. އެއީ، އެހެން މީހުން އުފައްދައި ބިނާކޮށްފައި ހުރި ހުރިހާ ތަންތަނެއް ފައިސާއަށް ހެދުމަށްޓަކައި ވިއްކާލާނީ.\nމިރަށުގައި އަޅުގަނޑު ކުރާ ސުވާލު. ކޮލަމާފުށްޓަކީ، މަސްވެރި ރަށަކަށްވާއިރު، މަސްވެރިކަމުގެ ދާއިރާއަށް އަޅުގަނޑު ގެންނަން ބޭނުންވާ ބަދަލުތަކުގެ ވާހަކަ އަޅުގަނޑު ހުރިހާ ރަށެއްގައި ދައްކަމުން މި އަންނަނީ. އެހެންވީމާ، އަޅުގަނޑު ތަކުރާރެއް ނުކުރާނަން. އިރާދަކުރެއްވިއްޔާ މަސްވެރިންނަށް ދަތިވެފައިހުރި ކަންތައްތައް އަޅުގަނޑު މި އިޢުލާނުކުރި މަޝްރޫޢުތަކުން ޙައްލުވެގެންދާނެ ކަމަށް އަޅުގަނޑަށް ކަށަވަރުކަން އެބަ ލިބޭ. އެހެންވީމާ، މަސްވެރިން ބާނާ މަހަށް އަގު ނުލިބިގެން އުޅުން، ނޫނިއްޔާ އެހެން ދައްޗެއް، އައިސް ނުލިބިގެން އުޅުން، ނޫނިއްޔާ ޒުވާން މަސްވެރިން ނުކުންނައިރު ކޮންމެ ރަށެއްގައި އައިސް ޕްލާންޓް ހުންނަތަނަށް ގޮސް، އައިސް ނަގަން ކުރާ މަސައްކަތް. މިކަންކަމަށް އަޅުގަނޑު ޖަވާބުތަކެއް އަރުވައިފީމު. ދެން އެބޭފުޅުން ދައްކަވާނެ ވާހަކައަކީ، މިކަންކަމެއް ނުކުރެވޭނެއޭ.\nއެކަމަކު ދެން މީގައިވެސް އަޅުގަނޑު ހަމަ ދަންނަވާލާނީ، އަޅުގަނޑު އެޅި ދަރުމަވަންތަ ހޮސްޕިޓަލް އަގުބޮޑުވެގެން އުޅުއްވާއިރު އެހުރީ ދަރުމަވަންތަ ހޮސްޕިޓަލް އަޅާފައި. ދެން އެވަރުގެ މަސައްކަތެއް ކޮށްފައި 2030 އާ ހަމައަށްދާއިރު 18 އަހަރު ފުރޭ ކޮންމެ މީހަކަށް، ގެދޮރުވެރިކަން ކުރަން ބުނާ މީހަކަށް މި ނުވާނެ ދޮގެއްތޯ، ފެންފޮދެއް ބޯލާފައި ނޭވާލުން ކަހަލަ ވައެއްލުން ކަހަލަ ކަމަކަށްވެސް. މިއީ، ނިސްބަތުން ކުދި ކަންކަން މިއީ އޭގެ ޒާތުގައި. އެކަމަކު މިހުރިހާ ކަމެއް ނުވެގެން މިދަނީ، ނިސްބަތުން ކޮންމެ ރަށެއްގައި ކުރަންޖެހޭ، ހިންގަންޖެހޭ މަޝްރޫޢުތައް ބޮޑެތިވީމާ. 35 އަހަރުގެ ރާސްތާއެއް ކަޑައްތުކޮށްފައި މިހާ ހިސާބަށް މިއައީ.\nއަޅުގަނޑުމެންގެ ރަށްރަށުގައި މީހުން ދިރިއުޅެނީކީ މިއަދަކު އިއްޔެއަކު ނޫން. އެންމެ ކުރީގައިވެސް ސައްޔާޙުން ޒިޔާރަތްކުރި ރަށްރަށުގެ ތެރޭގައި ހަމަ މިރަށްރަށްވެސް ހިމެނޭނެ. އޭރުއްސުރެ އަޅުގަނޑުމެންގެ ބޭނުންތައް، އިންސާނީ ބޭނުންތައް މަދެއްނުވޭ. އިންސާނީ ބޭނުންތައް އެހެން މަރުޙަލާއަކަށް ހިއްލާލަން ވާހަކަދެއްކި މީހަކީ އަޅުގަނޑު. އެހެންވެގެން ޒުވާނުން ކައިރީގައި މިބުނަނީ އުންމީދު ކުރާށޭ. އެހެންވެގެން ޒުވާނުން ކައިރީގައި މިބުނަނީ އަޅުގަނޑު ބްރިޖް އަޅާނަމޭ. އެހެންވީމާ، އަލަތު ކައިވެނިކުރަން ބޭނުންވާ ކުދިން އަންނާށޭ މާލޭގެ ބްރިޖަށް. ހަމަ އެކަންވެސް އެ ހިނގަނީ. އޭގައި އަޅުގަނޑު އެންމެ އުފާވާނީ، ޙަޤީޤަތުގައި، އަޅުގަނޑުގެ ފިކުރާ ދެކޮޅު ފިކުރުގެ ކުދިން އެ ކައިވެނި ކުރަންޏާ އެތަނުގައި. އޭރަށް އެމީހުން ގަބޫލުކުރާނެ މިއޮތީ ބްރިޖު އެޅިފައިކަން، އެހެންނޫންތޯ.\nއެހެންވީމާ، އަޅުގަނޑު ހަމަ ދަންނަވާލަން ބޭނުންވާ ވާހަކައަކީ، ކޮލަމާފުށީގައި އަހާލަން ބޭނުންވާ ސުވާލަކީ، މަސްވެރިކަމަށް ނޫނީ މިހާރު މަސްގަތުމުގެ ނިޒާމަށް ހީނަރުކަމެއް އަންނަ އެއްވެސް ކަމަކަށް ތިޔަބޭފުޅުން ޖާގަދެއްވަން ބޭނުންފުޅުތޯ، ނުވާނެ. މިހާރު އަޅުގަނޑުމެންނަށް މިދެކެވޭ ވާހަކައަކީ، އިދިކޮޅު ބޭފުޅުން ދައްކަވާ ވާހަކައަކީ، މަސްވެރިކަމުގެ ނިޒާމަށް އަޅުގަނޑުމެންނަށް މިހާރު ކޮށްދެވޭ މަސައްކަތްވެސް މިކުރެވެނީ ޙަޤީޤަތުގައި މިފްކޯ ފައިމައްޗަށް ތެދުވުމަށްޓަކައި ކުރެވޭ މަސައްކަތުގެ އިތުރަށް، މިފްކޯގެ ފަހަތުގައި ވަރުގަދަ ބިޔަ ކުންފުންޏެއް އޮތީމާ. މިފްކޯއަށް ސަޕޯޓުދޭނެ އެސް.ޓީ.އޯ. ކިޔާ ކުންފުންޏެއް އޮތީމާ. މިރަށަށް ކުރަން ހުރި ކަންތައްތަކުގެ ތެރޭގައި 200 ކިލޯ ވޯޓުގެ ޖެނެރޭޓަރު ސިސްޓަމެއް ފޯރުކޮށްދިނުމާއި، މިކަހަލަ ވާހަކަ އެބައުޅޭ ފެނަކައާ ގުޅޭ ވާހަކަ. އަޅުގަނޑު ހަމަ ރަށްރަށުގައި މި ދައްކަމުން އަންނަ ވާހަކައިގައި، ގއ އާއި ގދ ގައި މި ދައްކާ ވާހަކައިގައި އަޅުގަނޑު ބުނިން، ފެނަކައަށް މިއަދު މިކަންކަން މިކުރެވެނީ ހިންދެމިލައިގެނެއް ނޫން. ފެނަކަ މި އޮޕަރޭޓު ކުރަނީ ބޮޑު ދަރަނީގައި. އެ ދަރަނި އަދާކޮށްދެނީކީ ބޭންކުތަކަށް ހުރި ލާރި، ނޫނީ އެހެން ތަންތަނަށް ހުރި ލާރީގެ އުސޫލަކުން ނޫން. އެ ދަރަނި އަދާކޮށްދެނީ، ސަރުކާރުގެ މާލިއްޔާއަކުންވެސް ނޫން. އެ ދަރަނި އަދާކުރެވެމުން އެދަނީ ތެޔޮ ގެންނަ ފަރާތުގެ އެވަރުގެ ބާރު، މާލީ ބާރުވެރިކަން ހުރީމާ. އެސް.ޓީ.އޯ. އެކަން ކުރީމަ.\nމިރަށުގައި ފެނަކައާ ބެހޭގޮތުން އަޅުގަނޑު ދަންނަވާނެ ސުވާލަކީ، އެމް.ޑީ.ޕީ. ވެރިކަން ކުރެއްވިއިރު ރާއްޖޭގެ އަތޮޅުތައް ހުރީ ކޮންގޮތަކަށްތޯ. ޕްރޮވިންސްތަކަކަށް ބަހާފައި ނޫންތޯ ހުރީ. ޕްރޮވިންސްތަކަކަށް ބަހާފައި ރަށު އެކައުންޓްތަކުގައި ހުރި ފައިސާ ނަންގަވައިގެން ޕްރޮވިންސްތަކުން ކުރެއްވި މަސައްކަތަކީ ކަރަންޓު ލެވޭތޯ ބެއްލެވީ. ބައްލަވަން ކުރެއްވި މަސައްކަތުގައި އެއްރަށެއްގެ ޖެނެރޭޓަރު ހަލާކުވެއްޖިއްޔާ ހިނގާ ޖެނެރޭޓަރަކުން ބޭނުންވާ ޕާޓު ނައްޓާލައިގެން ގެނެސް އެތަން ހަދަނީ. ހަދާފައި އެންމެފަހުން އެކަން ނުވެ ބޮއްސުންލައިގެން ދިޔައީ. އެއްވެސް ރަށެއްގައި، އެއްވެސް ޒޯނެއްގައި، އެ ވިދާޅުވާ ޕްރޮވިންސް އޮފީހުން ދެއްވި ޚިދުމަތެއް ހިނގާގޮތެއް ނުވި. އެހާ ހިސާބުން ރައީސް ވަޙީދުގެ ވެރިކަމަށް ބަދަލުވެގެން ރައީސް ވަޙީދު ނިންމެވީ، އެބަޖެހެއޭ މިކަހަލަ ޚިދުމަތް ދޭނެ ކުންފުންޏެއް އުފައްދަން. އެއީ، ޕްރޮވިންސް އޮފީސްތަކުން މިކުރި ކަންތައްތަކުގައި ޕްރޮވިންސް އޮފީސްތަކަކަށް އިންޖީނެއް ނުދެވުނު، ކަރަންޓެއް ނުދެވުނު. ރައްޔިތުން ބޭނުންވާ ވަރާ ކައިރިއަށްވެސް ނުދެވުނު. ވިދާޅުވޭ އަޅުގަނޑު ކައިރީގައި، ޕްރޮވިންސް އޮފީސްތައް3އަހަރުވަންދެން ހިންގި. އެވިދާޅުވާ ނިޒާމަކާއެކީ، ފިކުރަކާއެކީ3އަހަރު ހިންގިއިރު ކިތައް ރަށަށްތޯ އެބޭފުޅުންނަށް 24 ގަޑިއިރު ކަރަންޓު ދެވިފައި ހުރީ. ނުހުންނާނެ ދެވިފައެއް. 24 ގަޑިއިރު ކަރަންޓު ދެވިފައެއް ނުހުންނާނެ. 24 ގަޑިއިރު ކަރަންޓުވެސް ދޭންފެށީ ހަމަ މި ސަރުކާރު އައިއްސަ.\nއެހެންވީމާ، އަނެއްކާވެސް މިދެންނެވި ކަހަލަ އުނދަގޫވާ ކަންކަމުގެ ވާހަކައިން އަޅުގަނޑު، ކޮލަމާފުށީގެ ރައްޔިތުންނާ ސުވާލު ކޮށްލަން ބޭނުންވަނީ. ތިޔަބޭފުޅުންނެއް ބޭނުމެއް ނުވާނެ، ތިޔަބޭފުޅުންނަށް ލިބޭ ކަރަންޓަށް އެއްވެސް ކަހަލަ އުނިކަމެއް އަންނާކަށް. އުނިކަމެއް އަންނާނެ އެއްކަމަކަށްވާނީ އެސް.ޓީ.އޯ ބޮލުގައި ބޮޑު މަރުތޭލުން ޖަހައިފިއްޔާ އުނިކަމެއް އަންނާނެ. އެއީ، މިއަދު ފެނަކައިން އެ އުފުލާ ދަރަނި އެއީކީ ސަރުކާރަކަށް ބެއަރ ކުރެވޭނެ ދަރަންޏެއް ނޫން. އެދަރަނި އެ ފޫބައްދައިދެނީ ނޫނިއްޔާ އެދަރަނި އެއޮތްގޮތަށް އޮވެގެންވެސް ތެޔޮ ނަގައިގެން އިންޖީނުތަކަށް ތެޔޮއަޅައިގެން މިރަށްރަށުގައި ކަރަންޓް މި ލިބިގެންދަނީ އެސް.ޓީ.އޯ އޭގެ ފަހަތުގައި އޮތީމަ. ހުރިހާ ދަރަންޏެއް އެހުރީ އެސް.ޓީ.އޯ.ގެ ދަރަނީގެ ގޮތުގައި.\nދެން އޮތީ މަސްވެރިރަށަކަށްވާތީ މަސްވެރިންނާ ކޮށްލާ ސުވާލު. ނޫނީ ތިޔަބޭފުޅުންނާ ކުރާ ސުވާލު. މިހާރު މިފްކޯއިން އެދައްކާ ފައިސާ އެންމެފަހުންވެސް އަޅުގަނޑު މިއަތޮޅަށް ޒިޔާރަތްކުރަންވެގެން ބެލިއިރު މިއީ، އެންމެ ބޮޑު މަސްވެރިކަމުގެ ދާއިރާ، ގއ، ގދ. އަޅުގަނޑު ބެލިއިރު އޭރުވެސް އެހަފްތާގެ ނިޔަލަށް އޮތް ގާތްގަނޑަކަށް ތިނެއް ޕޮއިންޓް ކޮންމެވެސްވަރެއް4މިލިއަނާ ކައިރި ޢަދަދަކަށް މަސްވެރިން ބާނާފައި ހުރި މަހަށް ނަގާފައި ފައިސާ ނުދެވި. އެކަމަކު އަޅުގަނޑު އައުމުގެ ކުރިން އެ ފައިސާ ކްލިއަރ ކުރި. ކޮންބައެއްތޯ އެފައިސާ ކްލިއަރ ކުރީ. އެސް.ޓީ.އޯ.އިން ކުރަނީ. އެސް.ޓީ.އޯ.އިން ފައިސާ ދީގެން އެކަން ކުރީ. އަނެއްކާ މިހާރު މި ދަންނަވާ ނިޒާމުގައިވެސް އެސް.ޓީ.އޯ.އިން މިލަނީ މި ނިޒާމަށް ދެބައިކުޅައެއްބައި ފައިސާ. ސަރުކާރުން މިލަނީ އޭގެ ދެބައިކުޅައެއްބައި ފައިސާ. އެހެންވީމާ، އަނެއްކާވެސް އެސް.ޓީ.އޯ.އިން ކުރާ މަސައްކަތުގެ ތެރޭގައި އެސް.ޓީ.އޯ.ގެ ބޮލުގައި ބޮޑު މަރުތޭލުން ޖެހީމާ، އަނެއްކާވެސް މިރަށަށް އެންމެ މުހިއްމު އަނެއްދާއިރާ އެ ބަނގުރޫޓުވެގެން ދިޔައީ. އެ ހިސާބުގެ މަސްވެރިންގެ އަތުން މި ބާނާ މަސް ގަނެވޭނެ ކަމުގެ އެއްވެސް އުންމީދެއް ނޯންނާނެ.\nއެހެންވީމާ، މިއީ އަޅުގަނޑުމެންގެ ޙާލަތު ހުރި ގޮތް. އެހެންވެގެން އަޅުގަނޑު އެބޭފުޅުންނަށް މި ދަންނަވަނީ، އެބޭފުޅުން ޢިލްމީ ދިރާސާއަކުން ރައްޔިތުންނަށް ވިސްނޭވަރަށް އެވާހަކަ ދައްކަވައި ދެއްވާށޭ. ވިސްނޭ ވަރަށް އެވާހަކަ ދައްކަވާކަމަށްވަންޏާ، އެބޭފުޅުން މިހާރު ހިންގަވަން އެ ވިދާޅުވާ ކޮންމެ މަޝްރޫޢަކަށް ފައިސާ ހޯދާނެ ގޮތެއް ވިދާޅުވެދެއްވަންވާނެ. ސަރުކާރުގެ ދަރަނި ބޮޑުވެގެން އެ އަދާނުކުރެވޭ ކަމަށްވަންޏާ ދެން އެއާ ދޭތެރޭގައި އެބޭފުޅުން ޙައްލުކުރަން ހަދާނީ ކޮން ގޮތެއްތޯ، އަޅާނީ ކޮން ފިޔަވަޅެއްތޯ އެބަޖެހޭ ވިދާޅުވެދެއްވަން. އަދި ހަމައެއާއެކީ، މިހާރު ރައީސް ޔާމީންގެ ތަރައްޤީ ފެނިފައި ހުރީމަ ކޮންމެ ރަށަކަށް ޒިޔާރަތް ކުރެއްވިޔަސް، ކޮންމެ ބޭފުޅަކު ޒިޔާރަތް ކުރެއްވިޔަސް، ރައްޔިތުންގެ އެދުމުގެ ލިސްޓުތަކެއް އަންނާނީ. ހަމަ އޮއްސާލާނީ ލިސްޓުތަކެއް. އެއީ، އެ ރަށްރަށަށް ދަތިވެފައި ހުރި ކަންތައްތައް. ވެރިން ދިޔައިމާ، ކަންކަން ކޮށްދޭން ތިބި މީހުން ދިޔައިމާ، އެ ރިކުއެސްޓު އަންނާނެ، އެ އިލްތިމާސްތައް އަންނާނެ. އެހެންވީމާ، އިލްތިމާސް އައިމާ ވޯޓު ހޯއްދަވަން މަސައްކަތް ކުރައްވާ ބޭފުޅަކަށް އަދި އެ އަންނަ އިލްތިމާސް ބަލައިގަންނަން ދަތިވިޔަސް ވިދާޅުވާންޖެހޭނީ، އާނ ތިކަން ވެސް ކޮށްދޭނަމޭ.\nއެހެންވީމާ، އަޅުގަނޑުމެން މިހާރު ބަލައިލާއިރު ދެންމެ ޠާރިޤު އެވިދާޅުވިހެން ތ.އަތޮޅުގައިވެސް އެއަރޕޯޓެއް އެބައޮތް، އަނެއްކާ އެއަރޕޯޓެއް އެބައަޅާ. އެހެން ރަށަކަށް ވަޑައިގެންފައި ތިން ހަތަރު ރަށް ގުޅުވާލާ ވާހަކަ އެބަދައްކަވާ. އެހެން ގުޅުވަންޏާ ކޮން އަތޮޅެއްގައިތޯ ރަށްތައް ނުގުޅުވާނީ. އެހެންވީމާ، ދެން އަޅުގަނޑު މި އުއްމީދުކުރަނީ ބޮޑު ތިލަދުންމައްޗާއި ސ. އަތޮޅާ ގުޅުވާނެ ބޮޑު ބްރިޖެއް އެބޭފުޅުން އަޅުއްވާނެކަމަށް. އެހިސާބަށް ދިޔައިމާ އަޅުގަނޑުމެން ދަންނަވާނަން، އެބޭފުޅުންނަށް މަސައްކަތް ކުރެއްވިއްޖެޔޭ، އެހެންނޫންތޯ. އެހާ ހިސާބަށް އެބޭފުޅުން އެބަ ގެންދަވަންޖެހޭ. އެއީ، ކޮންމެ ތިން ރަށެއްގެ ދޭތެރޭގައި ބްރިޖެއް، ކޯޒްވޭ އެއް އަޅުއްވަންޏާ، ހަމަ މި އިޙްސާސް ހުންނާނެ ރައްޔިތުންގެ، އެހެން ރަށްރަށުގައިވެސް.\nމިއަތޮޅު، ޤުދުރަތީގޮތުން ބޮޑު އެއް އަތޮޅު މިއީ. މިއަތޮޅުގައި ބޮޑެތި ފަޅުތަކެއް މިހިރީ. މި ފަޅުތަކުގައި، މީހުން ދިރިއުޅޭ ރަށްރަށުގައި، ކީއްވެގެންތޯ ނަޑެއްލާއިން ފެށިގެން ފިޔޯރީއާ ހަމައަށް ފާލަމުން ގުޅުވައިނުލާންވީ. އެ ސުވާލު ނާންނާނެތޯ. އެ ސުވާލު އަންނަންވާނެ ދޮގެއްތޯ. އެހެންވީމާ، އެހުރިހާ ތަނެއް ގުޅުވާލާނެ. އަނެއްކާ މި ބިތުންގޮސް ދެންހުރި ތަންތަނަށް ގުޅުވައިލާ ވާހަކަ އަންނާނެ ހަމަ މިއަތޮޅުންވެސް. އެހެންވީމާ، އަޅުގަނޑެއް ހުރިހާ ތަނެއް ގުޅުވާލާ ވާހަކައެއް ނުދައްކާނަން. އެކަމަކު އޭގެ ބަދަލުގައި، މި ސުވާލުތައް ތިޔަބޭފުޅުން، އެބޭފުޅުންނާ ކުރައްވަންޖެހޭކަމަށް އަޅުގަނޑު މިދަންނަވާ ސަބަބަކީ، ކުރަން ބުނާކަމެއް ކުރެވިދާނެކަމުގެ އިތުބާރު އެ ބުނާ މީހަކާ ދޭތެރޭ ރައްޔިތުންނަށް އޮންނަންވާނެ ރައްޔިތުން ވޯޓާ ހަމައަށްދާއިރު.\nއަޅުގަނޑަށް ކިތަންމެ ރަނގަޅަކަށްވެސް މިރަށުން ތާއީދު ދެއްވާނެކަމަށް ވަރަށް އިޚްލާޞްތެރިކަމާއި އިޙްސާންތެރިކަމާއެކީ ތިޔަބޭފުޅުން ވިދާޅުވި. ފަށްފަށުން ޝުކުރު ދަންނަވަން. އެކަމަކު އަޅުގަނޑު ދަންނަވަން ބޭނުމީ ހަމަގަދަޔަށް މަސައްކަތްކުރަން އެބަޖެހެޔޭ. ގަދައަށް މަސައްކަތްކުރައްވާފައި ތިޔަބޭފުޅުންގެ ވިސްނުން، ތިޔަބޭފުޅުންގެ ފިކުރު ފޯރުކުރެވޭނެ އެހެން މީހުންނާވެސް މިވާހަކަތައް ދައްކަން އެބަޖެހޭ. ހަމަ މިރަށްރަށަށްވެސް އެބޭފުޅުން ވަޑައިގަންނަވާނެ. އެބޭފުޅުން ވަޑައިގަންނަވާއިރު ހަމަ ޔަޤީން، ވަޢުދުވެވަޑައިގަންނަވާ ބަނދަރަކަށްވެސްވާނީ އަޅުގަނޑުމެން މިއަޅައިދޭ ބަނދަރު. ދެން ކުރައްވާ އެހެން ކަމަކަށްވެސްވާނީ މިކަހަލަ މަތިންދާބޯޓެއްގައި ވަޑައިގަތިއްޔާ ނޫނިއްޔާ. ދެންވެސްވާނީ ހަމަ މި ސަރުކާރުން ކޮށްދީފައި ހުރި ކަންތައްތައް. އެބޭފުޅުން ވެރިކަމުގައި ތިއްބެވިއިރު މިރަށަށް މިދެންނެވީ، މިރަށަކަށް އެއްވެސް ކަހަލަ ރައުސްމާލެއް އުފެއްދުމުގެ މަޤްޞަދުގައި، އެއީ ބަނދަރެއް ހެދުމުގެ މަޤްޞަދުގައި، ފެނާއި ނަރުދަމާ ކަހަލަ ނިޒާމެއް ޤާއިމުކުރުމުގެ މަޤްޞަދުގައި ނޫނިއްޔާ މިނޫންވެސް އެހެން މިކަހަލަ ރައުސްމާލެއް އުފެއްދުމުގެ މަޤްޞަދުގައި ކުރެވިފައި އޮތް އިންވެސްޓްމަންޓްގެ އަދަދަކީ ހަމަ ސުމެކޭ. އޭގެ ބަދަލުގައި އަޅުގަނޑުމެން މިދެންނެވީ، މިހާ ހިސާބަށް މިރަށާހަމައަށް އައިއިރު، މިއަދާ ހަމައަށް އައިއިރު 217 މިލިއަން ރުފިޔާ އަޅުގަނޑުމެންގެ ތަފާސް ހިސާބުތަކުން އެބަދައްކާ. ތަޢާރުފުކޮށްދެމުން އެވިދާޅުވީ މިރަށުގައި، މިހާ ކުޑަ ރަށަކަށް މިހާ ގިނަ މަޝްރޫޢުތަކެއް ހިންގިއްޖެޔޭ.\nދެން ހަމައެއާއެކީ އަޅުގަނޑު ދަންނަވާލާނަން. މިތަނުގައި އެއަރޕޯޓެއް ނުހެދުނަސް އަޅުގަނޑުމެންނަށް އެބަ އެނގޭ، ގއ.ވިލިނގިލީ ކައިރީގައި ބައިނަލްއަޤްވާމީ އެއަރޕޯޓެއް ދާދި އަވަހަށް ހެދިގެންދާނެކަން. އެއީ، ސަރުކާރުގެ ޚަރަދަކުވެސް ނޫން. އެއީ އެތާ އިންވެސްޓުކޮށްގެންއުޅޭ ބޭރު ބަޔަކު، އެމީހުންގެ ރިޒޯޓް ހުޅުވައިދޭންދިޔަ ޙަފްލާއެއްގައި، އެމީހުން އިޢުލާނުކުރި އެކަން ކުރާނަމޭ. ރައީސް ޔާމީނަށް 2018 ލިބިއްޖެކަމަށްވަންޏާ ތިމަންނަމެންނަށް އެބަ އެނގެޔޭ، ވިޔަފާރީގެ ފުރުޞަތުތައް ހުޅުވިގެންދާނެކަން. ތިމަންނަމެންނަށް އެބަ އެނގެޔޭ، އިޤްތިޞާދީގޮތުން މި ތަރައްޤީ އަންނާނެކަން. ވިޔަފާރީއާ ދޭތެރޭކުރާ ފިކުރަކަށް އެއްވެސް ކަހަލަ ފިކުރެއް، ތިމަންނަމެންގެ ކަންބޮޑުވުމެއް އޮންނާކަށް ނުޖެހޭނެޔޭ، މިހާރު މިއޮތް ސަރުކާރު މިގޮތަށް ދެމިއޮންނަކަމަށްވަންޏާ. އެއީ، ބޭރުގެ ފަރާތްތަކުން ދެއްކި ވާހަކަ. އެއީ ސިންގަޕޫރު ކުންފުންޏަކުން، ސިންގަޕޫރު މީހުން ދެއްކި ވާހަކަ. މީގެ ދެތިން ހަތަރު ދުވަސްކުރިންކަންނޭނގެ ދިވެހިރާއްޖޭގައި ތިބި އެންމެ ބޮޑެތި، މަޝްހޫރު ވިޔަފާރީވެރިން ހަމަ އެވާހަކަ އެގޮތަށް ދެއްކެވީ. އެހެންވީމާ، ބައިނަލްއަޤްވާމީ އެއާރޕޯޓެއް އެމީހުން އެތާނގައި ހަދާނެކަމަށް އެމީހުން އެބުނަނީ، ސަރުކާރުން އެންމެ ލާރިއެއް ހޭދަނުކޮށް.\nމަޑަވެލީގައި އަޅުގަނޑު ބުނިން، ކާޑެއްދޫ އެއަރޕޯޓަކީ ބައިނަލްއަޤްވާމީ އެއަރޕޯޓަކަށް، އިރާދަކުރެއްވިއްޔާ އަޅުގަނޑުމެންގެ ވެރިކަމުގެ ފުރަތަމަ އަހަރު އަޅުގަނޑުމެން ބަދަލުކުރާނަމޭ. އެއީ މި ސަރަޙައްދަށް، ހަމަ ސީދާ މަތިންދާބޯޓު، ރާއްޖޭން ބޭރުން އަންނަ މަތިންދާބޯޓު އައުމަށްޓަކައި. އެކަން އިރާދަކުރެއްވިއްޔާ ކުރާނަން. މި ސަރަޙައްދަށް އައިސް މިވާހަކަ ދައްކާއިރު، އަޅުގަނޑު ހަމަ ދަންނަވާލަން ބޭނުންވަނީ، ވިލިނގިލީ ކައިރިން މާދުރެއް ނޫންކަންނޭނގެ، މި އެއަރޕޯޓު ހެދިގެން އަންނަންދެން ވަގުތުކޮޅެއް ނަގާނެ. އެހެންނަމަވެސް ކޫއްޑޫއާއި މިރަށާ ދޭތެރޭގައި ޑިސްޓެންސެއް އެބައުޅޭކަން އަޅުގަނޑުވެސް ޤަބޫލުކުރަން. އެހެންނަމަވެސް އަޅުގަނޑު ދަންނަވާލަން. މިހާރު އޮތް އެއަރޕޯޓު ބޭނުންކޮށްގެންވެސް އަޅުގަނޑުމެންގެ ހިސާބުތަކަށް، މި ސަރަޙައްދަށް އެކަނި، އަޅުގަނޑުމެން އުފައްދަން ބޭނުންވޭ ތިން ރިޒޯޓު، މިހާރުން މިހާރަށް. އެއީ އަޅުގަނޑުމެންގެ ވެރިކަމުގެ ފުރަތަމަ ތިން އަހަރު، އަޅުގަނޑުމެން ތިން ރިޒޯޓު ހަދަން ބޭނުންވޭ. ވިލިނގިލީ އިންޓަރނޭޝަނަލް އެއަރޕޯޓަކަށް ހެދުނީމާ، އިތުރު ރިޒޯޓު ހެދިގެންދާނެ. 600 އެނދު އުފެއްދީމާ، ހަމައެކަނި ސީދާ ޓޫރިޒަމްގެ ދާއިރާއިން ޒުވާނުންނަށް އެބަ އުފެދިގެންދޭ 1000 ވަޒީފާއަށްވުރެ ގިނަ ވަޒީފާ. މަސްވެރި ދާއިރާއެއްގައި އަޅުގަނޑު މިބުނަނީ ޓޫރިޒަމް ގެނެސް ތަޢާރުފުކުރާނެ ވާހަކަ.\nއެހެންވީމާ، މި ހުންނަނީ އުއްމީދާއެކީ ކުރިއަށްދާން ކުރާ މަސައްކަތް. ގއ.އަށް 4000 އެނދު މިދާވާހާކަ، ގދ.އަށް 6000 އެނދު ދާވާހަކަ ދައްކާއިރު، މިއީ އަޅުގަނޑުމެންގެ ވެރިކަމެއްގައި އިރާދަކުރެއްވިއްޔާ ފުރަތަމަ ތިން އަހަރުގެ ތެރޭގައި ކުރާނެ މަސައްކަތުގެ ވާހަކަ. އެއަށްވުރެ ފުޅާ އަޅުގަނޑުމެންނަށް ކުރެވޭނީ، މި ދެ ދާއިރާގައި، މި ދެ އަތޮޅުގައި ބައިނަލްއަޤްވާމީ އެއަރޕޯޓު ހުޅުވިގެން. އެހާ ހިސާބަށް ދިޔައިމާ އަޅުގަނޑު އަނެއްކާވެސް އިރާދަކުރެއްވިއްޔާ، ﷲ އެ ފުރުޞަތު ދެއްވައިފިކަމަށްވަންޏާ ހަމަ ކޮލަމާފުށްޓަށް އައިސް އިޢުލާނު ކުރާނަން، އިތުރު ފުރުޞަތު ހުޅުވިގެންދާ ވާހަކަ.\nއެހެންވީމާ، އަޅުގަނޑުގެ ވާހަކަ ނިންމާލަމުންވެސް ހަމަ ރައްޔިތުންނަށް ދަންނަވަން. އުއްމީދާއެކީ އިންތިޒާރުކުރައްވާށޭ. އިންތިޒާރުކުރަންޖެހެނީ، ކުރީގައި އަޅުގަނޑުމެން ހިންދީ ފިލްމު ބަލަން އޮލިމްޕަހަށްދާއިރު އަންނާނެ” އަންނަނީ“ ދޮގެއްތޯ، ދެން އެ އިންތިޒާރުގައި ނޫންތޯ އަޅުގަނޑުމެން ތިބެނީ. އެކަމަކު މާގިނަ ދުވަހެއް ނުވާނެ، އެބުނާ ފިލްމެއް އާދޭ. އެހެންވީމާ، އަޅުގަނޑު މިއަދުވެސް ދަންނަވާލަން ބޭނުންވަނީ، ކޮލަމާފުށީގެ ރައްޔިތުން އަމިއްލަފުޅަށް ޤަބޫލު އެބަކުރައްވާ، ކޮލަމާފުށްޓަށް މި ސަރުކާރުން ތަރައްޤީގެ އެތައްކަމެއް ކޮށްދީފިކަމަށް. އަނެއްކާ ކޮލަމާފުށީގެ ރައްޔިތުންނަށް ބޭނުންވާ އެތައްކަމެއް ފުދިގެން ހިނގައްޖެކަމަށް. އަދި އިތުރަށް ބޭނުންފުޅުވާ ކަންކަން ތިޔަބޭފުޅުން އަޅުގަނޑަށް އެބަ ހުށަހަޅުއްވަމުން ގެންދަވާ. އަޅުގަނޑު ޤަބޫލުކުރަން އެކަންކަން.\nއެއާއެކީވެސް އަޅުގަނޑު ދަންނަވާލަން ބޭނުމީ، މި” އަންނަނީ“ ބޯޑު ޖަހައިގެން އަޅުގަނޑުމެން އިންތިޒާރު ކުރާކަމަށްވަންޏާ، އެ” އަންނަނީ“ ބޯޑު ޖަހާފައި އެއަށް ޖާގަ އެބަ ހޯދަންޖެހޭ ދޮގެއްތޯ. އެއަށް ޖާގަ ހޯދަން އެބަޖެހޭ. އެހެންވީމާ، އެއަށް ޖާގަ ހޯދުމަށްޓަކައި އަޅުގަނޑަށް ތިޔަބޭފުޅުންނަށް އެހީވެވޭނެ. އެކަމު އަޅުގަނޑު ތިޔަބޭފުޅުންނަށް އެހީވުމަށްޓަކައި، ފުރަތަމަ ތިޔަބޭފުޅުން އަޅުގަނޑަށް އެހީވާށޭ. އޭރުން އިރާދަކުރެއްވިއްޔާ އަޅުގަނޑުމެން ދެބައި މީހުން މިކުރާ އުއްމީދާއި، އެ އުއްމީދު ތަންފީޒުވެގެން ދިޔުމަށް ﷲގެ ރަޙްމަތް އޭގައި މިންވަރު ކުރައްވާނެ. ރައްޔިތުންނަށް ބޭނުންވާ ކަންކަން ކުރުމުގައި، އެމީހުންގެ ކަންކަމާ ޙަވާލުވެހުރި މީހަކު އިސްވެ އިޚްލާޞްތެރިކަމާއެކީ ކަންކަން ކޮށްދޭކަމަށްވަންޏާ، ﷲގެ ރަޙްމަތާއި ބަރަކާތް އެކަމުގައި މިންވަރު ކުރައްވާނެ.\nއެހެންވީމާ، އެއީ އަޅުގަނޑުމެން ސުވާލު އުފައްދާކަމެއްނޫން. އަޅުގަނޑުމެން ހަމައެކަނި އެކަމުގައިވެސް، އެއާ ގުޅުންހުރި ކަމެއްގައިވެސް އުފައްދަންޖެހޭ ސުވާލަކީ، އަޅުގަނޑުމެންނާ ވާދަކުރައްވާ ބޭފުޅުން، އެބޭފުޅުން އެ ކުރައްވާ ކަންކަމުގައި ކިހާ ވަރަކަށްތޯ އިސްލާމްދީނުގެ ކަންކަމަށް އެބޭފުޅުންގެ ޝައުޤުވެރިކަން އޮންނަނީ. އެއީ، އެހެން ދަންނަވަންޖެހެނީ ކޮންމެހެން އަޅުގަނޑު އެބޭފުޅުންނާ ޖަދަލުކުރާކަށެއް ނޫން. އެހެން ދަންނަވަންޖެހެނީ، އެބޭފުޅުންގެ3އަހަރާއި އޭގެކުރީގެ މެނިފެސްޓޯގައި އެބޭފުޅުން ލިޔުއްވާފައިހުރި ވާހަކަތަކާއި، ވެރިކަމާ ހަވާލުވީމާ ދެންވެސް އެބޭފުޅުން މަސައްކަތްކުރެއްވީ ފައްޅިކަހަލަ އެއްޗެހި އެޅުމުގެ ޖާގަ އިސްލާމްދީނުގައި އެއްވެސް ވަރަކަށް އެބައޮތްތޯ އިސްލާމީ ދައުލަތެއްގައި. އެ ސުވާލު ކުރެއްވީމާ އަޅުގަނޑުމެން އެ ސުވާލު މި ކުރަން މިޖެހެނީ. އެހެން ނޫނިއްޔާ އެވާހަކައެއް އަޅުގަނޑުމެން ނުދައްކާނަން.\nއެހެންވީމާ، އަޅުގަނޑު ވާހަކަކޮޅު ނިންމާލާނަން. ވާހަކަކޮޅު ނިންމާލަމުންވެސް ހަމަ ކޮލަމާފުށީގައި ދަންނަވާލަން ބޭނުންވަނީ، އުއްމީދާއެކީ ކުރިއަށް ވަޑައިގަންނަވާށޭ. އަޅުގަނޑުމެން އުއްމީދު ކުރަންވާނެ. އަބަދުވެސް ޒުވާނުންގެ އުއްމީދުތަކާއި، އިސް ރަށްވެހިންގެ އުއްމީދުތަކާ، މީގެ ވަރަށްގިނަ ކަންތައްތަކުގައި ޙަޤީޤަތާ ހަމައަށް އަޅުގަނޑުމެންނަށް އާދެވިއްޖެ. ވަރަށް ގިނަ ކަންތައްތަކެއް ކުރެވިއްޖެ. އެކަމަކު އެ ކުރެވުނު ކަންކަމުން އަނެއްކާވެސް ކުރިއަށް ދިޔުމަށް އަޅުގަނޑުމެންނަށް އިތުރަށް ލާޒިމު އެބަކުރޭ. ކޮލަމާފުށީގައި މިކަހަލަ ކަންތައްތަކެއް ދެން ހަމަޖެހިގެން ދިޔައިމާ ދެން ކޮލަމާފުށީގެ ރައްޔިތުން އަޅުގަނޑު ކައިރީ ވިދާޅުވާނެ، ރައީސްއޭ، ދެން ކޮށްދެއްވާނީ ކޮންކަމެއްހެއްޔޭ؟ އެހެންވީމާ، ދެން ކޮށްދޭންޖެހޭ ކަންތައްތަކުގެ ތެރޭގައި އަޅުގަނޑުމެން މިޖެހެނީ ހަމަ އަނެއްކާވެސް ޒުވާނުންނަށް، އާއިލާތަކަށް އާމްދަނީ އިތުރުވާނޭ ކަންކަން ކުރަން. އެއީ، އާއިލާތަކަށް ބޭނުންވާ އެހެން ކަންތައްތައް ފުދިގެން އެބަދޭ.\nދެން ބޭނުންވާނެ ކަންކަމަކީ އާމްދަނީ ހޯދާނޭ ކަންކަން ކުރުން. ގޯތިނެތް މީހުންނަށް ޚާއްޞަކޮށް، މިރަށަށް މުހިންމުކަމެއް ކަންނޭނގެ މިއީ. ގޯތިނެތް މީހުންނަށް ރައީސްގެ ވިސްނުމުގައި ދެން ކިހިނެއްތޯ އެމީހުން އުޅޭނެ، އެމީހުން ގެދޮރުވެރިކުރާނޭގޮތަކީ ކޮބައިތޯ. އެހެންވީމާ، ރައީސް އެއަށް ޚިޔާލުތަކެއް ދީފިން. އޭގެ މާނައަކީ، ކޮންމެހެން މިރަށުން ހުރިހާ އެންމެން މާލެއަށް އަންނަ ވާހަކައެއް ނޫން. އެކަމަކު މިހާރުވެސް ކޮލަމާފުށީގެ ރައްޔިތުންތަކެއް މާލޭގައި އެބައުޅުއްވާ. މާލޭގައި ކޮލަމާފުށީގެ ރައްޔިތުންތަކެއް އުޅުއްވާއިރު ކީއްވެގެންތޯ މިހާރު އެ އުޅުއްވާ ގޮތަށްވުރެ ތަނަވަސްކޮށް ރައީސް ޔާމީން ހަދައިދޭ އެޕާޓްމަންޓްތަކުގައި ނޫޅޭންވީ ސަބަބެއް އެބައޮތްތޯ. ހަމަ އުޅެންވީ ދޮގެއްތޯ. އެހެންވީމާ، އެ ޖާގަ އަޅުގަނޑު ހޯދާފައި އެއޮތީ. ރާއްޖޭގެ ހުރިހާ ރަށެއްގެ މީހުން މާލޭގައި އެބަ ދިރިއުޅޭ.\nއެހެންވީމާ، މާލޭގައި މިހާރު ދިރިއުޅޭއިރު ހަމަ ޙަޤީޤަތުގައިވެސް ވަރަށް އާދައިގެގޮތެއްގައި ދެ ބެޑްރޫމް އެޕާޓްމަންޓެއްގައި ތިން ހަތަރު ފެމިލީ އުޅޭކަން އަޅުގަނޑުމެން އެންމެންނަށް އެނގޭ. އެހެންވީމާ، އެ މީސްމީހުންގެ ފެމިލީތައް ތިން ހަތަރު ފެމިލީއަށް ހަދާފައި، ތިން ހަތަރު އެޕާޓްމަންޓް އެ ފެމިލީތަކަށް ލިބުނީމާ، އެއީ ދޮގެއްތޯ ތަރައްޤީއަކީ. ތަރައްޤީގެ ކަންކަމަކީ، އެބޭފުޅުން އެ ވިދާޅުވާގޮތަށް މިކަހަލަ ހުރިހާކަމެއް ފުރިހަމަވެގެން ދިޔުން. އެހެންވީމާ، މި ހުރިހާކަމެއް ފުރިހަމަވެގެން، ވަށާޖެހޭގޮތަށް މިވާހަކަ ދައްކާ އަޑެއް އަޅުގަނޑަކަށް އަދި ނީވޭ އެބޭފުޅުންގެ ފަރާތަކުން. އެބޭފުޅުން ފަށްޓަވަނީ ރައީސް ޔާމީން ކުރާ ކަންކަން ގޯސްވެގެން. ނިމޭއިރު އެކަންކަން ކުރާ ވާހަކަ އެދައްކަވަނީ. އެބޭފުޅުން ފައްޓަވާނީ ލޯނު ނެގުމަކީ ގޯސްކަމެކޭ ވިދާޅުވެފައި، ރަށްރަށަށް ވަޑައިގަތީމާ ރައްޔިތުން މިބުނަނީ، ލޯނު ނަގައިގެންވެސް މިކަން ކޮށްދޭށޭ. ދެން އެވިދާޅުވަނީ ތިކަންވެސް ތިމަންނަމެން ކޮށްދޭނަމޭ. އެހެންވީމާ، އެބޭފުޅުން ދައްކަވަން ބޭނުންނުވާ ވާހަކައަކީ، އެކަން ކޮށްދޭން ފައިސާ ހޯދާނީ ކިހިނެއްތޯ. ލޯނު ނުނަގާކަމަށްވަންޏާ އެފައިސާ ހޯދޭނެ ހަމައެކަނި ގޮތަކީ ރައީސް ޔާމީން ތަރައްޤީކޮށްފައިހުރި ރައުސްމާލު އަނެއްކާވެސް ވިއްކާލަންޖެހޭނީ.\nއަޅުގަނޑަކަށް ހިޔެއްނުވޭ މިއަދަކު ދިވެހި ރައްޔިތުން ދެން އިތުރަކަށް އަޅުގަނޑުމެން އުފައްދާފައިހުރި މުދާ ވިއްކަން ބޭނުންހެނެއް. އެ މުދާ ވިއްކަން ބޭނުންނަމައެއް އެއަރޕޯޓް އަނބުރާ ހޯދާކަށް އަޅުގަނޑުމެން ކުރި އިޙްތިޖާޖެއް ނުކުރީމުސް. އަދި އެކުރި އިޙްތިޖާޖުގެ ހޫނުކަން، ނޫނީ އެކުރި އިޙްތިޖާޖުގެ ހިތިކަން އެބޭފުޅުން ހަނދުމަފުޅު ހުންނާނެ. އޭގެތެރޭގައި އެބޭފުޅުން އެކުރެއްވި ކަންކަމަކީ، ކަމުނުދާ ކަންކަންކަމަށް މުޅި ރައްޔިތުން ތެދުވެ ދެންނެވި. ހަމައެގޮތަށް އައި ދުވަހެއް ޑިސެމްބަރު 23 ވަނަ ދުވަހަކީ. އޭރު އެންމެން ނުކުތީ އެ ސަރުކާރުން ކުރާ ކަންކަމާ ދެކޮޅަށް. މިއަދުވެސް ރާއްޖޭގެ ރައްޔިތުންގެ ގިނަ ބައެއްގެ ވިސްނުންހުރީ އެގޮތަށް. ފިކުރު ހުރީ އެގޮތަށް. ހަމައެކަނި މިބަލަނީ، ވޯޓު ފޮށްޓާ ހަމައަށް ދިޔައިމާ އަންނާނީ ކޮންކަހަލަ ނަތީޖާއެއްތޯ. ނަތީޖާ ހޯދުމުގައި އަޅުގަނޑުމެން އަބަދުވެސް ޖެހޭނީ އިޚްލާސްތެރިކަމާއެކީ، އިޚްލާސްތެރިކަމާއެކީ މިދެންނެވިގޮތަށް ރައްޔިތުންނަށް ޚިދުމަތްކުރާ ބަޔަކަށް ޖާގަދިނުމަށް.\nކޮލަމާފުށިން އަޅުގަނޑަށް ތިޔަވިދާޅުވި މަރުޙަބާއަށް ވަރަށް ބޮޑަށް ޝުކުރު ދަންނަވަން. ކޮލަމާފުށީގެ ރައްޔިތުންނަށް އެހީވުމަށްޓަކައި، އަޅުގަނޑު ހަމަ ވާހަކަކޮޅޫ ނިންމާލަމުން ތިޔަބޭފުޅުންނަށް އިލްތިމާސް ކުރަނީ ފުރަތަމަ މިކަމުގައި އަޅުގަނޑަށް އެހީތެރިވެދެއްވާށޭ. ވަރަށް ބޮޑަށް ޝުކުރިއްޔާ.


ޤާނޫނަކީ ބޭނުންވީމަ އެތެރެއަށް ވަދެފަ ބޭނުންވީމަ ބޭރުވާން އޮންނަ އެއްޗަކަށް ނުހެދޭނެ! ޖެހޭނީ އަމަލުކުރަން!\nއެއްވެސް ޤައުމެއްގެ ޤާނޫނު އަސާސީއަކީ އެމީހަކު ބޭނުން ވުމުން އެތެރެއަށް ވަދެފަ ނުކުންނަން ބޭނުންވުމުން ނުކުންނަން އޮންނަ އެއްޗެއް ނޫނެވެ. ޤާނޫނުގަ އޮތް ޙައްޤެއް ނުލިބިއްޖެ ނަމަ އެ ޙައްޤު ލިބިގަންނަން ވަކާލާތުކޮށްފަ، ޤާނޫނުން ނުލިބޭ ޙައްޤެއް އަމިއްލައަށް ލިބިގަންނަން ބޭނުން ވުމުން ލިބިގަނެވޭ ގޮތަށް އޮންނަ އެއްޗެއްވެސް ނޫނެވެ.\nއެއް ބައަކު ބުނާ ގޮތުގައި މިއަދު ރާއްޖޭގައި ކުރިމަތިވެގެން މިއުޅޭ އެންމެ ބޮޑު މައްސަލައަކީ ޤާނޫނު އަސާސީގެ މަޤާމު ނުއެނގޭ ބައަކު ތިބުމެވެ. އަނެއް ބައަކު ބުނަނީ ޤާނޫނު އަސާސީގެ މަޤާމު ނުއެނގެނީ ނޫން ކަމަށާއި އެނގޭ ކަމަށް ހަދަން ބޭނުން ނުވަނީ ކަމަށެވެ.\n"އެމީހަކަށް ލިބެން ޖެހޭ ޤާނޫނީ އެންމެ ޙައްޤެއް ނުލިބުނު ނަމަވެސް ކޯޓުތަކަށް ދާން އަވަސްވެގަނޭ. މަގުމަތީގަ މުޒާހަރާވެސް ކުރޭ. ނަމަވެސް ޤާނޫނާއި ޚިލާފަށް ކަމެއް ކުރަން ބޭނުންވެއްޖެ ނަމަ ޤާނޫނެއް އޮންނަކަންވެސް އެނގޭ ކަމަކަށްވެސް ނުހަދާ. ދެން މިސާލު ދައްކާނީ ކޮންމެވެސް އެހެން ރާއްޖެއަކުން. ބައްލަވަ! މިއީ އެހެން ރާއްޖެއެއް ނޫނޭ! މިއީ ދިވެހި ރާއްޖެ އޭ! ދިވެހިރާއްޖޭގަ ޢަމަލުކުރަން ދިވެހި ޖުމްހޫރިއްޔާގެ ޤާނޫނު އަސާސީ އެބައޮތޭ އިނގޭތޯ!"\nމިފަދަ ބަހުސްތައް ދަނީ ކުރިއަށެވެ! ދިވެހި ޖުމްހޫރިއްޔާގެ ޤާނޫނު އަސާސީއަށް އަމަލުކުރަން ބޭނުން ނޫން މީހުންނަށް އެ ފުރުޞަތުވެސް އެބައޮތެވެ! އެކަމުގެ ދޮރުވެސް ވަނީ ހުޅުވިފައެވެ. އެމީހަކީ އެމީހެއްގެ މައްޗަށް ދައުވާ އުފުލިފައިވާ މީހެއް ނޫން ނަމަ އިމިގްރޭޝަނަކުން ނުހިފަހައްޓާނެއެވެ. އަވަހަށް ރާއްޖެއިން ފުރާށެވެ! ރާއްޖެއިން ބޭރުވާށެވެ! ރާއްޖޭގައި އުޅޭނަމަ އުޅެން ޖެހޭނީ ދިވެހިޖުމްހޫރިއްޔާގެ ޤާނޫނު އަސާސީގައި ބަޔާންވެގެންވާ އިމުގެ ތެރޭގައެވެ.\nޤާނޫނު އަސާސީން ބޭރުގައި އުޅޭނަމަ ތަންފީޒީ އިދާރާތަކުން އަޅަން ޖެހޭ ފިޔަވަޅު އަޅާނެއެވެ. އެކަމަށް ތަންފީޒީ އިދާރާތައް ފަސް ޖެހޭނަމަ ރައްޔިތުން ނުކުމެ އެމީހުންގެ ޤާނޫނު އަސާސީ ތަންފީޒުކުރާނެއެވެ! އެއީ ކޮންމެ ޤައުމެއްގައިވެސް އެކަން ހިނގަމުން އަންނަ ގޮތެވެ.\nހަމަ އެއާއިއެކު އެއްވެސް ޤައުމެއްގެ ޤާނޫނު އަސާސީ އޮންނަނީ ޤައުމުގެ އެންމެން ބޭނުންވާ ގޮތަކަށް ނޫނެވެ. ވީމާ އެމީހަކު ކުރަން ބޭނުންވާ ކަމެއް ކުރަން ޤާނޫނު އަސާސީ ތަން ނުދިނުމަކީ ޤާނޫނު އަސާސީ އާއި ޚިލާފްވުމުގެ ބާރު އެއްވެސް މީހަކަށް ލިބިދޭ ކަމެއް ނޫނެވެ. އަޑަސް ބާރުލާފައި އިންސާނީ ޙައްޤުތަކާއި ޑިމޮކްރަސީގެ ވާހަކަ ދައްކާ ބައެއް މީހުންނަށް މިކަންކަން ނުއެނގުމަކީ ޤާނޫނު އަސާސީގެ މައްސަލައެއް ނޫނެވެ. އަދި ރާއްޖޭގެ މައްސަލައެއް ވެސް ނޫނެވެ. އެމީހެއްގެ އަމިއްލަ މައްސަލައެކެވެ.\nﷲ ތައާލާ ދެލޯ ދެއްވުމުން އެއް ލޮލުގައި ކަނުބަނދެގެން ނުކުތުމުން ދެ ލޮލުން ފެންނަން ޖެހޭ ވަރަށް ނުފެނުމަކީ ދެލޮލުގެ މައްސަލައަކަށް ނުހެދޭނެއެވެ. އެކަން ވާނީ އެމީހެއްގެ އަމިއްލަ މައްސަލައަކަށެވެ.